**Επαναληπτικό Φύλλο Εργασίας 1η Διδακτική Ενότητα Αρχαία Ελληνικά Φάκελος Υλικού**

**Επαναληπτικό Φύλλο Εργασίας**

**1η Διδακτική Ενότητα**

1         1.    Να χαρακτηρίσετε τις παρακάτω προτάσεις ως σωστές ή         λανθασμένες και να τεκμηριώσετε τις επιλογές σας με χωρία του κειμένου.

Α) Η φιλοσοφία ξεκινά από την περιέργεια και τον θαυμασμό.

Β) Τα φαινόμενα της σελήνης, των άστρων και του ήλιου ανήκουν στα παράξενα της καθημερινής ζωής.

Γ) Τα «πρόχειρα  τῶν ἀτόπων» σχετίζονται με τα ουράνια σώματα.

Δ) Τη στιγμή που κάποιος απορεί αντιλαμβάνεται την άγνοιά του.

Ε) Δεν ισχύει, σύμφωνα με το κείμενο, η άποψη ότι όποιος αγαπά τους μύθους είναι και φιλόσοφος.

Ζ) Ο μύθος ασχολείται με καταστάσεις άξιες θαυμασμού.

Η) Η φιλοσοφία είναι ένα κυνήγι της γνώσης.

Θ) Η επιδίωξη της γνώσης έχει χρησιμοθηρικό χαρακτήρα.

Ι) Σύμφωνα με τον Αριστοτέλη παράλληλα με την ικανοποίηση των βιοτικών αναγκών ο άνθρωπος άρχισε να φιλοσοφεί.

Κ) Η άνεση και η απόλαυση είναι εμπόδια για τη επιδίωξη της γνώσης.

Λ) Βασικό γνώρισμα της φιλοσοφίας είναι η ελευθερία.

2.   Πώς ξεκίνησε να φιλοσοφεί ο άνθρωπος;

3.   Ποια η σημασία της φράσης «τὰ πρόχειρα τῶν ἀτόπων»;

4.   Να αντιστοιχίσετε τα περιεχόμενα της στήλης Α με αυτά της στήλης Β, ώστε να αποδίδεται το νόημα του κειμένου.

|  |  |
| --- | --- |
| 1. Ὁ θαυμάζων  2. (οὐ) ἐδίωκον  3. ἄνθρωπος ἐλεύθερος  4. διαπορήσαντες  5. πάντων ὑπαρχόντων τῶν ἀναγκαίων | Α. ὁ αὑτοῦ ἕνεκα ὤν  Β. περὶ τῶν μειζόνων  Γ. χρήσεώς τινος ἕνεκεν  Δ. οἴεται ἀγνοεῖν  Ε. ἡ τοιαύτη φρόνησις ἤρξατο ζητεῖσθαι |

5.   Ποιος ο ρόλος του παραδείγματος «οἷον … γενέσεως»;

6.   Ποια η σημασία των ρημάτων: ἐδίωκον, ζητεῖσθαι, ζητοῦμεν;

7.   Γιατί η φιλοσοφία είναι η μόνη ελεύθερη επιστήμη;

8.   Ποια τα επιχειρήματα του κειμένου;

9.   Πώς συνδέεται η απορία και ο θαυμασμός με την άγνοια;

10.       Γιατί όποιος αγαπά τους μύθους είναι κατά κάποιο τρόπο και φιλόσοφος;

11. ὥστ’  εἴπερ  διὰ τὸ  φεύγειν  τὴν  ἄγνοιαν ἐφιλοσόφησαν, φανερὸν ὅτι  διὰ  τὸ  εἰδέναι  τὸ  ἐπίστασθαι  ἐδίωκον καὶ  οὐ  χρήσεώς  τινος  ἕνεκεν: Να χαρακτηρίσετε το συλλογισμό με βάση το είδος των προτάσεων.

12.       Ποια η διαφορά της φιλοσοφίας από τους άλλους τομείς της επιστημονικής γνώσης;

13.       Ποιος είναι ο στόχος της φιλοσοφίας;

14.       Με το ρήμα Μαρτυρεῖ ο Αριστοτέλης επιδιώκει να πείσει για κάτι. Ποιο είναι αυτό και ποιο μέσο πειθούς χρησιμοποιεί;

15.       Ποιες προϋποθέσεις έπρεπε να καλύψει ο άνθρωπος για να αρχίσει να φιλοσοφεί;

16.       Προσπαθήστε να συσχετίσετε το περιεχόμενο του αποσπάσματος με τον τίτλο του αριστοτελικού έργου στο οποίο ανήκει.

17.       Ποιοι είναι οι χρονικοί προσδιορισμοί στο απόσπασμα και ποια η λειτουργία τους;

18.       Ποια είναι η λειτουργία των αιτιολογικών προσδιορισμών;

19.       Με ποιους τρόπους υποστηρίζει τις θέσεις του ο Αριστοτέλης;

20.      Ποια η λειτουργία των έναρθρων απαρεμφάτων στο κείμενο;

21.       Ποια η σημασία των ρημάτων θαυμάζω, φιλοσοφῶ, ἀπορῶ;

22.      Ποια η σημασία των λέξεων φρόνησις και ἐπιστήμη;

23.      Ποιο σχήμα λόγου χρησιμοποιείται στο τέλος του κειμένου και ποια η λειτουργία του;

24.      Με ποιες λέξεις του αρχαίου κειμένου παρουσιάζουν ετυμολογική συγγένεια οι παρακάτω: χειρισμός, περαστικός, γένος, ουσία, φυγή, ιδεολογία, βάση, άγημα, άφρων;

25.      ἤρξαντο , προϊόντες, διαπορήσαντες, γενέσεως, εἰδέναι, φαμέν: Να γράψετε από δύο ομόρριζα στη ΝΕ.

26.      παθημάτων, φρόνησις: Για καθεμιά από τις προηγούμενες λέξεις να γράψετε μια περίοδο στη Ν.Ε. όπου η λέξη θα χρησιμοποιείται με διαφορετική σημασία από αυτή που έχει στο αρχαίο κείμενο.

27.      θαυμάζειν: Αφού δώσετε τις  σημασίες του ρήματος στην αρχαία και τη νέα ελληνική, να σχηματίσετε 4 περιόδους  με 4 παράγωγες αυτού λέξεις, προσέχοντας να φαίνεται συγχρόνως και το νοηματικό περιεχόμενο των παράγωγων λέξεων.

28.      Να μελετήσετε συγκριτικά τις απόψεις του Αριστοτέλη για τη φιλοσοφία, όπως εκφράζονται στο απόσπασμα από το έργο του *Μετὰ τὰ φυσικά,* με τις σκέψεις του παρακάτω ποιήματος.

Βασίλης Ρ. Φλώρος, Ανεξήγητος λόγος

Η μεταφυσική είναι ενταγμένη στις υποθέσεις των μικρών πραγμάτων. Στο χορτάρι που φυτρώνει, στον παφλασμό

του κύματος,

στην τριανταφυλλιά που ανθίζει,

σ΄ ένα ερωτικό χαμόγελο

καθώς και η γλώσσα που χρησιμοποιούμε

για να περιγράψουμε τον κόσμο

είναι και αυτή μεταφυσική.

Άυλοι ήχοι και γράμματα και ιδέες

καταστρέφουν και δημιουργούν,

κάνουν πολέμους και αγάπης σχέδια.

Η μεταφυσική αρχίζει με τα απλά πράγματα.

Από το χώμα, από το φως του ήλιου

από την ελιά που δένει τον καρπό της.

Από το οξυγόνο που μπαίνει στα πνευμόνια μας

και γνωρίζει καλύτερα από εμάς το Ανεξήγητο Λόγο.

<https://bfloros.gr/published-articles/65-poiisi-kai-metafusiki-2014>

29.      Διαβάζοντας το κείμενο της 1ης θεματικής ενότητας και το ποίημα που σας δίνεται, θα βρίσκατε ομοιότητες ανάμεσα στον άνθρωπο που θαυμάζει του Αριστοτέλη και στο παιδί του ποιήματος; Να δικαιολογήσετε την απάντησή σας με κειμενικά στοιχεία.

Σαν ήταν το παιδί παιδί,

γι' αυτές τις ερωτήσεις ήταν η ώρα:

Γιατί είμαι εγώ εγώ και όχι εσύ;

Γιατί είμαι εγώ εδώ και όχι εκεί;

O χρόνος πότε άρχισε κι ο χώρος πού τελειώνει;

Mήπως δεν είναι παρά όνειρο η ζωή κάτω απ' τον ήλιο;

Mήπως αυτά που βλέπω, ακούω κι οσμίζομαι

δεν είναι παρά το είδωλο ενός κόσμου πριν τον κόσμο;

Στ' αλήθεια υπάρχει το κακό, και άνθρωποι

που είναι πραγματικά κακοί;

Πώς γίνεται εγώ, αυτό που είμαι εγώ,

να μην υπάρχω πριν να υπάρξω,

και κάποτε εγώ, αυτό που είμαι εγώ,

αυτό που ήμουν να μην είμαι πια;

**Πέτερ Χάντκε**

**Πηγή**

<https://www.lifo.gr/print/editorial/119710?fbclid=IwAR2SO2WEoVblp2k2fY_6CcpNfFC1u6uUJeK5Ox6AuPfUuEGvtN3_qwsjKZM>

30.      Να συγκρίνετε τις θέσεις του Βιτγκενστάιν με αυτές του Αριστοτέλη.

Ξεκινάμε με μια διανοητική δυσφορία σαν του παιδιού που ρωτάει: «Γιατί;» Το ερώτημα του παιδιού δεν είναι σαν εκείνο του ώριμου ανθρώπου· είναι μια έκφραση απορίας και όχι αίτημα για παροχή ακριβών πληροφοριών. Έτσι και οι φιλόσοφου ρωτούν: ¨Γιατί;» και «Τι;», χωρίς να ξέρουν τι ακριβώς είναι αυτό που ρωτούν. Εκφράζουν ένα αίσθημα διανοητικής δυσφορίας… Τα φιλοσοφικά προβλήματα έχουν τη μορφή: «Τα ‘χω χαμένα» Λούντβιχ Βιτγκενστάιν, Αφορισμοί και εξομολογήσεις

31.       «διὸ καὶ ὁ φιλόμυθος φιλόσοφός πώς ἐστιν· ὁ γὰρ μῦθος σύγκειται ἐκ θαυμασίων» λέει ο Αριστοτέλης. Να ερμηνεύσετε την παραπάνω άποψη και να απαντήσετε στο ερώτημα πώς βλέπετε να χρησιμοποιείται η παραπάνω θέση του Αριστοτέλη στο απόσπασμα από το βιβλίο ο Κόσμος της Σοφίας που ακολουθεί;

(Ένα κορίτσι στην εφηβεία, γίνεται παραλήπτης κάποιων παράξενων επιστολών από έναν άγνωστο αποστολέα. Οι επιστολές αυτές την οδηγούν σιγά – σιγά στη γνωριμία με τον μαγικό κόσμο της φιλοσοφίας)

Ο άνθρωπος θαυμάζει κι απορεί τόσο πολύ που ζει, ώστε οι φιλοσοφικές ερωτήσεις γεννιούνται από μόνες τους στο μυαλό του. Σκέψου τι γίνεται, όταν παρακολουθούμε κάποιο ταχυδακτυλουργό: Δεν μπορούμε να καταλάβουμε πώς γίνεται αυτό που βλέπουμε, δεν μπορούμε να καταλάβουμε πώς είναι δυνατό. Κι ύστερα αναρωτιόμαστε: Πώς μπόρεσε ο ταχυδακτυλουργός να μεταμορφώσει δυο μεταξωτά μαντίλια σ’ ένα ζωντανό λαγουδάκι; Πολλοί άνθρωποι απορούν με τον κόσμο, όπως απορούν και με το λαγουδάκι που· ο ταχυδακτυλουργός τραβάει μέσα από ένα άδειο ημίψηλο. Όσον αφορά στο λαγουδάκι, ξέρουμε όλοι πως ο ταχυδακτυλουργός έχει καταφέρει να μας ξεγελάσει μπροστά στα μάτια μας. Όταν, όμως, μιλάμε για τον κόσμο, τότε τα πράγματα αλλάζουν. Ξέρουμε ότι ο κόσμος δεν είναι ψεύτικος, ξέρουμε ότι δε μας γελούν τα μάτια μας. Περπατάμε πάνω στη γη, είμαστε κι εμείς ένα κομμάτι αυτού του κόσμου. Αν το καλοσκεφτείς, εμείς είμαστε το άσπρο λαγουδάκι, που βγαίνει μέσα από το άδειο ημίψηλο. Η διαφορά ανάμεσα σε μας και στο μικρό άσπρο λαγουδάκι του ταχυδακτυλουργού είναι πως αυτό δεν ξέρει ότι παίρνει μέρος σε κάποιο μαγικό κόλπο. Μ’ εμάς είναι αλλιώς. Εμείς πιστεύουμε ότι συμμετέχουμε σε κάτι μυστηριώδες και πολύ θα θέλαμε να ξεκαθαρίσουμε στο μυαλό μας πώς και γιατί.

Υστερόγραφο: Όσο για το άσπρο λαγουδάκι, καλύτερα να το παρομοιάσουμε με το Σύμπαν ολόκληρο. Εμείς, που ζούμε πάνω στη γη, είμαστε οι μικροί ψύλλοι, που ζουν τρυπωμένοι βαθιά μέσα στο τρίχωμά του. Οι φιλόσοφοι όμως, πιασμένοι στις λεπτές τριχούλες, πασχίζουν να σκαρφαλώσουν και να βγουν στο φως, για να δουν με τα ίδια τους τα μάτια τον Μεγάλο Ταχυδακτυλουργό.

Jostein  Gaarder, Ο κόσμος της σοφίας, Εκδόσεις Λιβάνη, Αθήνα 1994, σελίδα 26

**Σύντομες Απαντήσεις**

1.     Α  Σ, Β  Λ, Γ  Λ, Δ  Σ, Ε  Λ, Ζ  Σ, Η  Σ, Θ  Λ, Ι  Λ, Κ  Λ, Λ  Σ

2.    Ο θαυμασμός με τη σημασία της περιέργειας και της έκπληξης οδήγησαν τον άνθρωπο στη φιλοσοφική αναζήτηση. Μάλιστα από εκεί και μετά αυτό το συναίσθημα συνοδεύει πάντα τις δραστηριότητες της φιλοσοφίας. Αξιοπρόσεκτο εδώ είναι ότι ο Αριστοτέλης ανάγει τη φιλοσοφική δραστηριότητα, η οποία είναι μια λογική δραστηριότητα σε ένας πάθος, αυτό του θαυμασμού.

3.    Είναι φαινόμενα της καθημερινότητας που μοιάζουν ανεξήγητα. Θα μπορούσαμε να τοποθετήσουμε εδώ τις αλλαγές των καιρικών συνθηκών, τη γέννηση και τον θάνατο, τις φυσικές καταστροφές. Ο υπομνηματιστής Ασκληπιός μας δίνει το εξής παράδειγμα: οἷον διὰ τί μὴ αὔξεται ἡ θάλασσα τοσούτων ποταμῶν εἰσερχομένων εἰς αὐτήν (για παράδειγμα, γιατί δεν αυξάνεται η θάλασσα, ενώ τόσοι ποταμοί πέφτουν μέσα α’ αυτή)

4.    1Δ, 2Γ, 3Α, 4Β, 5Ε

5.    Πρόκειται για τα φυσικά φαινόμενα που σχετίζονται με τη σελήνη, τον ήλιο και τα άστρα, και τη γένεση του σύμπαντος. Ο Αριστοτέλης μας μεταφέρει εδώ στην περίοδο της προσωκρατικής φιλοσοφίας και την προσπάθεια αυτών των φιλοσόφων να δώσουν λογικές εξηγήσεις για τη δημιουργία του σύμπαντος και τους φυσικούς νόμους.

Υπάρχει μια κλιμάκωση εδώ από τα πιο κοντινά  στον άνθρωπο στα πιο μακρινά και άρα πιο δύσκολο να ερμηνευτούν.

6.    Οι φιλοσοφικές απορίες είναι πιεστικές και αναπόφευκτες. Τις έχει ανάγκη και τις ζητά η ανθρώπινη ψυχή, χωρίς να προσδοκά κάποια χρησιμοθηρική αξιοποίηση. Χαρακτηριστικό εδώ είναι ότι από το παρελθοντικό τριτοπρόσωπο ἐδίωκον ο φιλόσοφος περνάει στο παροντικό πρωτοπρόσωπο  ζητοῦμεν, εντάσσοντας τελικά και τον εαυτό του στους φιλοσόφους που ελεύθερα στοχάζονται.

7.    Γιατί αποσκοπεί μόνο στη γνώση και στην προαγωγή αυτής. Καμιά άλλη ανάγκη δεν ωθεί τον άνθρωπο στη φιλοσοφική αναζήτηση. Ο Αριστοτέλης εδώ χρησιμοποιεί μια αναλογία. Το ένα μέρος της αναλογίας είναι ο ελεύθερος άνθρωπος και το άλλο η φιλοσοφία. Ο ελεύθερος άνθρωπος αποτελεί το αναφορικό μέρος της αναλογίας και η φιλοσοφία το δεικτικό της  μέρος. Εδώ υπονοείται ο εξής συλλογισμός: Ο ελεύθερος άνθρωπος υπάρχει για τον εαυτό του. Η φιλοσοφία υπάρχει για τον εαυτό της. Άρα η φιλοσοφία είναι η μόνη ελεύθερη επιστήμη. Ελεύθερος άνθρωπος δηλαδή είναι αυτός που δεν ετεροκαθορίζεται. Αυτός που δεν είναι δούλος, που δεν έχει δουλικό φρόνημα, που δεν πουλά την εργασία του. Ελεύθερη επιστήμη είναι αυτή που δεν στοχεύει σε καμία χρηστικότητα, παρά μόνο στη γνώση. Στόχος της αναλογίας είναι να καταδειχτεί ότι η φιλοσοφική πρόοδος των Ελλήνων συμπίπτει χρονικά με την πρόοδό τους στην ελευθερία και ότι η φιλοσοφία μπορεί να είναι γνώρισμα μόνο του ελεύθερου ανθρώπου.

8.    Α) Στην αρχή οι άνθρωποι ένιωσαν θαυμασμό για τα παράξενα της καθημερινότητάς του. Στη συνέχεια για τα πιο σημαντικά. Άρα οι άνθρωποι φιλοσόφησαν παρακινημένοι από θαυμασμό.

Β) Αυτός όμως που απορεί και  που θαυμάζει, αντιλαμβάνεται ότι αγνοεί. Oι άνθρωποι φιλοσόφησαν για να ξεφύγουν από την άγνοιά τους, Άρα, είναι φανερό ότι επιζήτησαν την επιστήμη για την ίδια τη γνώση και όχι χάριν κάποιας χρησιμότητας.

Γ) Ο άνθρωπος φιλοσοφεί από θαυμασμό. Οι μύθοι συντίθενται από γεγονότα θαυμάσια. Άρα, όποιος αγαπά τους μύθους είναι κατά κάποιο τρόπο και φιλόσοφος

Δ) Ο άνθρωπος φιλοσόφησε όταν απαλλάχτηκε από τις καθημερινές έγνοιες. Ο άνθρωπος φιλοσόφησε όταν βρήκε ελεύθερο χρόνο. Άρα στράφηκε στη φιλοσοφία ελεύθερα, από εσωτερική ανάγκη για την κατάκτηση της γνώσης και μόνο κι όχι για την κάλυψη κάποιας ανάγκης.

Ε) Ο ελεύθερος άνθρωπος υπάρχει για τον εαυτό του. Η φιλοσοφία υπάρχει για τον εαυτό της. Άρα η φιλοσοφία είναι η μόνη ελεύθερη επιστήμη.

9.    Όσο πιο πολύ απορεί και προβληματίζεται ο άνθρωπος τόσο πιο πολύ συνειδητοποιεί την άγνοιά του και ποθεί να εμβαθύνει στα πράγματα και να κατακτήσει τη γνώση. Έτσι στρέφεται στη φιλοσοφία, αν και αυτή δεν υπηρετεί καμιά χρησιμότητα.

10. Τόσο ο μύθος όσο και η φιλοσοφία ασχολούνται με καταστάσεις που προκαλούν την ανθρώπινη περιέργεια και παρουσιάζουν δυσκολίες στην ερμηνεία τους και αποτελούν τρόπους με τους οποίους ο άνθρωπος ο άνθρωπος επιδίωξε να ξεφύγει από την άγνοια και να κατακτήσει τη γνώση. Επομένως ο φιλόμυθος είναι κατά μία έννοια φιλόσοφος. Με αυτή την παρενθετική θέση ο Αριστοτέλης δείχνει συγχρόνως και την πορεία του ανθρώπινου γένους με αφετηρία τον μύθο και κατάληξη τον λόγο, τη φιλοσοφία. Είναι η πορεία που ακολούθησε και η αρχαία ελληνική σκέψη.

11.  Υποθετικός συλλογισμός

12. Είναι η μόνη ελεύθερη επιστήμη.

13. Ο στόχος της δεν είναι χρηστικός και χρησιμοθηρικός. Αποσκοπεί αποκλειστικά στην κατάκτηση και επέκταση της γνώσης· στη διεύρυνση των πνευματικών οριζόντων.

14. Στόχος είναι να πείσει ότι οι άνθρωποι επιδίωξαν τη γνώση για τη γνώση και όχι γιατί θα είχαν κάποια χρηστική ωφέλεια από αυτή. Ως μέσο πειθούς χρησιμοποιεί ένα τεκμήριο παρμένο από την ιστορική πορεία του ανθρώπινου γένους: ο άνθρωπος όταν απαλλάχτηκε από τις βιοτικές ανάγκες και κέρδισε την πολυτέλεια της άνεσης και του ελεύθερου χρόνου, αναζήτησε τη γνώση με τη φιλοσοφία.

15. Τις καθημερινές βιοτικές ανάγκες.

16. Ο άνθρωπος πρώτα μελετά αυτά που αντικρύζει στον φυσικό κόσμο με τις αισθήσεις του και στη συνέχεια προχωρά στην αναζήτηση των αρχών και των αιτιών των πραγμάτων.

17. νῦν, τὸ πρῶτον, ἐξ  ἀρχῆς, εἶτα, σχεδὸν γὰρ πάντων ὑπαρχόντων τῶν ἀναγκαίων καὶ τῶν πρὸς ῥᾳστώ νην καὶ διαγωγὴν, τα ρήματα ἤρξαντο και ἤρξατο. Ο Αριστοτέλης, για να παρουσιάσει την πορεία του ανθρώπου προς τη φιλοσοφία, αξιοποιεί προσδιορισμούς της αιτίας και του χρόνου, με τους οποίους δίνει τις αιτιακές και τις χρονικές σχέσεις που συνθέτουν αυτή την πορεία. Με τους χρονικούς προσδιορισμούς παρουσιάζει αυτό που πραγματικά συνέβη στην αρχαία ελληνική φιλοσοφία, όπου όλα ξεκίνησαν με τους φυσικούς φιλοσόφους του 6ου αιώνα. Χρησιμοποιώντας όμως τους αιτιολογικούς προσδιορισμούς, αναζητώντας δηλαδή τις αιτίες, κατορθώνει το έργο του να μη μετατρέπεται σε μια ιστορία του ελληνικού πνεύματος, αλλά σε ένα φιλοσοφικό κείμενο. Στηριζόμενος πάνω στο ιστορικό υπόβαθρο, αποτυπώνει τα πράγματα λογικά/αιτιολογικά.

18. Ο Αριστοτέλης, για να παρουσιάσει την πορεία του ανθρώπου προς τη φιλοσοφία, αξιοποιεί προσδιορισμούς της αιτίας και του χρόνου, με τους οποίους δίνει τις αιτιακές και τις χρονικές σχέσεις που συνθέτουν αυτή την πορεία. Με τους χρονικούς προσδιορισμούς παρουσιάζει αυτό που πραγματικά συνέβη στην αρχαία ελληνική φιλοσοφία, όπου όλα ξεκίνησαν με τους φυσικούς φιλοσόφους του 6ου αιώνα. Χρησιμοποιώντας όμως τους αιτιολογικούς προσδιορισμούς, αναζητώντας δηλαδή τις αιτίες, κατορθώνει το έργο του να μη μετατρέπεται σε μια ιστορία του ελληνικού πνεύματος, αλλά σε ένα φιλοσοφικό κείμενο. Στηριζόμενος πάνω στο ιστορικό υπόβαθρο, αποτυπώνει τα πράγματα λογικά/αιτιολογικά.

19. Η υποστήριξη των θέσεών του γίνεται χρονολογικά και λογικά. Χρησιμοποιεί χρονικούς και αιτιολογικούς προσδιορισμούς κι έτσι δίνει το τι πραγματικά συνέβη στην ελληνική πραγματικότητα. Ο Αριστοτέλης ερευνά με λογική και αιτιολογική ματιά πάνω στα ιστορικά δεδομένα.  εφαρμόζει μια λογική/αιτιολογική αποτύπωση πάνω σε ένα ιστορικό υπόβαθρο.

20.Δίνει έμφαση στον ενεργητικό, προσωπικό χαρακτήρα της φιλοσοφίας, στις αιτίες και στην ιστορικότητά της.

21. θαυμάζω: μένω έκθαμβος, νιώθω έκπληξη για κάτι. Το ρήμα δεν μπορεί να αποδοθεί πλήρως στα νέα ελληνικά, καθώς περιλαμβάνει τόσο την έκπληξη (ευχάριστη ή δυσάρεστη, άρα και την αμηχανία) όσο και την περιέργεια και τον θαυμασμό. Το θαυμάζειν αποτελεί και για τον Πλάτωνα αρχή της φιλοσοφίας: έντονα ο φιλόσοφος βιώνει την έκπληξη και τον θαυμασμό. και δεν είναι άλλη η αρχή της φιλοσοφίας παρά ακριβώς αυτή (Θεαίτητος). (Σχ. Βιβλίου)

φιλοσοφῶ: Στην αρχική του ετυμολογική σημασία (φιλῶ + σοφία) το ρήμα σημαίνει «αγαπώ τη σκέψη και τη γνώση». Η φιλοσοφία είναι φιλία, επιθυμία σοφίας. Στην Πολιτεία του Πλάτωνα λέγεται: καὶ τὸν φιλόσοφον σοφίας φήσομεν ἐπιθυμητὴν εἶναι (θα πούμε ότι φιλόσοφος είναι αυτός που επιθυμεί τη σοφία).

Ο Αριστοτέλης συνδέει άμεσα τη φιλοσοφική δραστηριότητα με την αναζήτηση της αλήθειας: είναι σωστό που καλείται η φιλοσοφία επιστήμη της αλήθειας (Μετὰ τὰ Φυσικά). Γι’ αυτόν η φιλοσοφία αποσκοπεί στην καθαρή γνώση και όχι στη χρησιμότητα.

Ήδη, λοιπόν, από την αρχαιότητα το ρήμα φιλοσοφῶ άρχισε να αποκτά την ειδικότερη σημασία που έχει και σήμερα: στοχάζομαι, αναζητώ και ερευνώ σε έκταση και βάθος τη φύση των πραγμάτων και την αλήθεια των όντων, τη γνώση, τις αξίες κ.λπ. (Σχ. Βιβλίου)

ἀπορῶ (στερ. α- + πόρος): βρίσκομαι σε αδιέξοδο και αμηχανία, αδυνατώ να καταλάβω και να εξηγήσω κάτι· διατυπώνω απορία, ρωτώ να μάθω κάτι. Ο Αριστοτέλης (Μετὰ τὰ Φυσικά) παρομοιάζει τη διάνοια που βιώνει την ἀπορία με διάνοια δεμένη που επιδιώκει λύση (λύσιμο). Με αυτό τον τρόπο η ἀπορία γίνεται αφετηρία φιλοσοφικής αναζήτησης. (Σχ. Βιβλίου)

22.φρόνησις: Στο χωρίο αυτό η φρόνησις είναι ισοδύναμη νοηματικά με την σοφίαν ή ἐπιστήμην. Σε άλλα κείμενα του Αριστοτέλη (π.χ. στα Ἠθικὰ Νικομάχεια) θα πάρει τη σημασία μιας συγκεκριμένης διανοητικής αρετής, αυτής που επιτρέπει στον άνθρωπο να κάνει σωστές ηθικές επιλογές σε πρακτικά ζητήματα της καθημερινής ζωής. (Σχ. Βιβλίου)

ἐπιστήμη: ακριβής γνώση. Αντίστοιχα, το ρήμα ἐπίσταμαι σημαίνει «γνωρίζω καλά», «γνωρίζω με βεβαιότητα». Κατά τον Αριστοτέλη η ἐπιστήμη συνδέεται άμεσα με τη λογική λειτουργία του ανθρώπου: ἐπιστήμη δ΄ ἅπασα μετὰ λόγου ἐστί (Ἀναλυτικὰ  Ὕστερα). Η ἐπιστήμη υπερβαίνει την απλή εμπειρική μάθηση αλλά και τη γνώση μιας τέχνης. Αποτελεί σύνολο τεκμηριωμένων γνώσεων σε συγκεκριμένο και διακριτό τομέα του επιστητού. (Σχ. Βιβλίου)

23.Ο Αριστοτέλης εδώ χρησιμοποιεί μια αναλογία. Το ένα μέρος της αναλογίας είναι ο ελεύθερος άνθρωπος και το άλλο η φιλοσοφία. Ο ελεύθερος άνθρωπος αποτελεί το αναφορικό μέρος της αναλογίας και η φιλοσοφία το δεικτικό της  μέρος. Εδώ υπονοείται ο εξής συλλογισμός: Ο ελεύθερος άνθρωπος υπάρχει για τον εαυτό του. Η φιλοσοφία υπάρχει για τον εαυτό της. Άρα η φιλοσοφία είναι η μόνη ελεύθερη επιστήμη. Ελεύθερος άνθρωπος δηλαδή είναι αυτός που δεν ετεροκαθορίζεται. Αυτός που δεν είναι δούλος, που δεν έχει δουλικό φρόνημα, που δεν πουλά την εργασία του. Ελεύθερη επιστήμη είναι αυτή που δεν στοχεύει σε καμία χρηστικότητα, παρά μόνο στη γνώση. Στόχος της αναλογίας είναι να καταδειχτεί ότι η φιλοσοφική πρόοδος των Ελλήνων συμπίπτει χρονικά με την πρόοδό τους στην ελευθερία και ότι η φιλοσοφία μπορεί να είναι γνώρισμα μόνο του ελεύθερου ανθρώπου.

24.Χειρισμός  πρόχειρα, περαστικός  διαπορίσαντες, γένος  γενέσεως, ουσία  ἐστιν, φυγή  φεύγειν, ιδεολογία  εἰδέναι, βάση  συμβεβηκός, άγημα  διαγωγήν, άφρων  φρόνησις

25.ἤρξαντο  αρχή / αρχικός, προϊόντες  ερχομός/ελευθερία, διαπορήσαντες  πόρισμα / πέρασμα, γενέσεως  γένος / γόνος, εἰδέναι  είδηση / ιστορία, φαμέν  φήμη / προφήτης

26.παθημάτων: Τα παθήματα τους έγιναν μαθήματα.  Φρόνησις: Πάντα με φρόνηση υπάκουε στις οδηγίες των δασκάλων του.

27.Νιώθω έκπληξη/περιέργεια, Εντυπωσιάζομαι/μένω έκθαμβος

- Το ότι βγήκε από το κώμα μετά από δέκα χρόνια δείχνει το θαύμα της ζωής.

- Ο θαυμασμός του για τον Αϊνστάιν τον έκανε να θέλει να γίνει φυσικός.

- Είναι τόσο καλοσυνάτος, ένας θαυμάσιος άνθρωπος.

- Στο γραπτό λόγο χρησιμοποιούμε το θαυμαστικό, για να δηλώσουμε έμφαση.

28.Και στο ποίημα αποτυπώνεται η πορεία του ανθρώπου προς τη γνώση ως μια πορεία από τα μικρά και καθημερινά της ζωής μας και προχωρά στα πιο μακρινά και δυσεξήγητα.

29.Τα κοινά σημεία είναι η απορία, ο θαυμασμός, η περιέργεια, η διερώτηση για όσα μας περιβάλλουν, αλλά και για πιο μακρινά και δύσκολα να εξηγηθούν.

30.Η φιλοσοφία είναι η αναζήτηση της γνώσης χωρίς να αποσκοπεί στην επίλυση κάποιου συγκεκριμένου ζητήματος ή σε μια λύση ενός προβλήματος ή σε κάτι από αυτά που λέμε χρήσιμα για τη ζωή και την καθημερινότητα.

31. Ερμηνεία της αριστοτελικής άποψης: Τόσο ο μύθος όσο και η φιλοσοφία ασχολούνται με καταστάσεις που προκαλούν την ανθρώπινη περιέργεια και παρουσιάζουν δυσκολίες στην ερμηνεία τους και αποτελούν τρόπους με τους οποίους ο άνθρωπος ο άνθρωπος επιδίωξε να ξεφύγει από την άγνοια. Σύμφωνα με τον Κάλφα τα αξιοπερίεργα των μύθων δημιουργούν θαυμασμό, ο θαυμασμός συνειδητοποίηση της άγνοιας, η συνειδητοποίηση της άγνοιας ανάγκη για γνώση και άρα φιλοσοφία. Επομένως ο φιλόμυθος είναι κατά μία έννοια φιλόσοφος. Με αυτή την παρενθετική θέση ο Αριστοτέλης δείχνει συγχρόνως και την πορεία του ανθρώπινου γένους προς τη γνώση, μια πορεία που ξεκίνησε από το μύθο και κατέληξε στο λόγο, δηλαδή στη φιλοσοφία. Ο μύθος και ο λόγος είναι δυο διαφορετικοί τρόποι έκφρασης, αλλά και δυο αντίστοιχοι τρόποι σκέψης. Αυτή είναι η πορεία που διήνυσε ο αρχαιοελληνικός στοχασμός. Εξάλλου, το μύθο συνέχιζαν να τον  αξιοποιούν ως μέσο φιλοσοφικών αναζητήσεων στην εποχή του Αριστοτέλη με ισχυρότερο παράδειγμα τη χρήση του από τον δάσκαλό του τον Πλάτωνα.

Ο κόσμος της σοφίας: Ο Jostein  Gaarder, συγγραφέας του κόσμου της σοφίας, προκειμένου να εξηγήσει τη γέννηση των φιλοσοφικών ερωτημάτων στον άνθρωπο, προχωρεί σε μια αναλογία. Οι απορίες για τον κόσμο γεννιούνται, όπως ακριβώς όταν από δυο μαντήλια ο ταχυδακτυλουργός δημιουργεί μπροστά στα μάτια μας ένα λαγουδάκι. Αφού καταλήγει ο συγγραφέας ότι εμείς οι άνθρωποι είμαστε κατά κάποιο τρόπο τα λαγουδάκια των ταχυδακτυλουργών, προχωρεί σε ένα υστερόγραφο. Σε αυτό το υστερόγραφο δημιουργεί ένα μύθο, ο οποίος έχει αναλογίες προς την πραγματική ζωή. Έναν μύθο γεμάτο σύμβολα: Το λαγουδάκι είναι το Σύμπαν, οι άνθρωποι, οι πολλοί, είναι οι ψύλλοι που ζουν πολύ βαθιά στο τρίχωμα του λαγού και οι φιλόσοφοι είναι οι λίγοι που προσπαθούν να ανεβούν στην επιφάνεια, για να βρουν την αλήθεια, την αιτία, την πρώτη αρχή· τον Μεγάλο Ταχυδακτυλουργό.

Ο μύθος, λοιπόν, 2500 χρόνια περίπου μετά τον Αριστοτέλη, συνεχίζει να αξιοποιείται στην προσπάθεια του ανθρώπου να δώσει απαντήσεις στα ερωτήματα της ζωής.

**Επαναληπτικό Φύλλο Εργασίας**

**2η Διδακτική Ενότητα**

1.    Να επιβεβαιώσετε την ορθότητα ή όχι των παρακάτω θέσεων, σύμφωνα με το κείμενο αναφοράς

Α) Οι άνθρωποι μπορούν να χρησιμοποιήσουν το σώμα τους με επικίνδυνους τρόπους.

Β) Ο άνθρωπος κάνει πάντα κακή χρήση των πραγμάτων που διαθέτει για τη ζωή του.

Γ) Τα αποτελέσματα της χρήσης του σώματος είναι ανάλογα των τρόπων χρήσης του.

Δ) Είναι αρκετό να κατακτήσει κάποιος την επιστήμη, για να χρησιμοποιήσει σωστά το σώμα του και όσα σχετίζονται με αυτό.

Ε) Η ενασχόληση με τη φιλοσοφία σχετίζεται αποκλειστικά με την πολιτική φύση του ανθρώπου.

Στ) Η ανάγκη της φιλοσοφίας σχετίζεται και με τη θέση του ανθρώπου ως πολίτη μέσα στην κοινωνία.

Ζ) Η γνώση μπορεί να κατηγοριοποιηθεί σε γνώση που παράγει τα αγαθά για τη ζωή και σε γνώση που χρησιμοποιεί αυτά.

Η) Η φιλοσοφία ανήκει στις υπηρετικές επιστήμες.

Θ) Η φιλοσοφία δεν μπορεί να έχει τη συνολική θεώρηση του αγαθού.

Ι) Η φιλοσοφία, όπως και άλλες επιστήμες, έχει τη συνολική θεώρηση του αγαθού.

Κ) Κατά τον Αριστοτέλη πρέπει να φιλοσοφούμε με κάθε τρόπο.

Λ) Ο Αριστοτέλης πιστεύει ότι σε μερικές περιπτώσεις ο άνθρωπος πρέπει να φιλοσοφεί.

Μ) Η ορθή κρίση είναι το μοναδικό χαρακτηριστικό της φιλοσοφίας.

2.    Ποια είναι τα εργαλεία με τα οποία εφοδιάστηκε ο άνθρωπος;

3.   «ὄργανά»: Σε ποιες λέξεις του αρχαίου κειμένου αναφέρεται το ουσιαστικό;

4.   Τι σημαίνει ο όρος «βίος»;

5.   Πώς μπορεί να χρησιμοποιήσει τα εργαλεία με τα οποία είναι εφοδιασμένος ο άνθρωπος;

6.   Πώς μπορεί ο άνθρωπος να χρησιμοποιήσει σωστά τα εργαλεία με τα οποία είναι εφοδιασμένος;

7.   «ὀρέγεσθαι τῆς ἐπιστήμης κτᾶσθαί τε αὐτὴν καὶ χρῆσθαι αὐτῇ προσηκόντως»: Ποιο σχήμα λόγου χρησιμοποιεί εδώ ο Αριστοτέλης και ποια η λειτουργία του;

8.   Ποια τα οφέλη από την ενασχόληση με τη φιλοσοφία;

9.   Κάτω από ποιες προϋποθέσεις μπορούμε να είμαστε καλοί πολίτες και να ζήσουμε ωφέλιμα;

10.    Τι σημαίνει το ρήμα «πολιτεύομαι»;

11. Θεωρείται ότι με την αναφορά στην επικίνδυνη χρήση του σώματος ο Αριστοτέλης στρέφεται ενάντια στα ανθρώπινα πάθη και στις ηδονές;

12.    Ποια είδη γνώσης διακρίνει ο Αριστοτέλης;

13.    Τι σημαίνει ο όρος «κυρίως ἀγαθόν / ὅλον ἀγαθόν»;

14.    «ἐν αἷς ἐστιν ὡς ἂν ἡγεμονικωτέραις ὑπαρχούσαις τὸ κυρίως ὂν ἀγαθόν»: Σε ποιους όρους αναφέρεται η παραπάνω αναφορική πρόταση;

15.    Ποια είναι τα γνωρίσματα της φιλοσοφίας;

16.    Ποια τα επιχειρήματα του Αριστοτέλη στο απόσπασμα;

17.    Να χαρακτηρίσετε τους συλλογισμούς του Αριστοτέλη.

18.    Ποιος ο ρόλος του ρηματικού επιθέτου φιλοσοφητέον; Να αιτιολογήσετε την απάντησή σας με στοιχεία του κειμένου.

19.    Γιατί μπορούμε να ισχυριστούμε ότι η φιλοσοφία λειτουργεί ενοποιητικά για τον άνθρωπο;

20.   Έχει τελικά χρηστικότητα η φιλοσοφία;

21.    Σε ποια σημεία του κειμένου γίνεται φανερή η σημαντική θέση του ορθού λόγου;

22.   Υπάρχουν σημεία στο κείμενο στα οποία διαφαίνεται η διάκριση των μερών της ψυχής που κάνει ο Αριστοτέλης;

23.   «ἐπιτάττειν  κατὰ   φύσιν»: Τι εννοεί εδώ ο Αριστοτέλης;

24.   Βρίσκετε σημεία στο κείμενο στα οποία πιστεύετε ότι φαίνεται η τελολογική θεωρία του Αριστοτέλη;

25.   Μπορείτε να βρείτε 3 επιρρηματικούς προσδιορισμούς (διαφορετικής μορφής) στο κείμενο και να δώσετε τη σημασία τους;

26.   «Εἰ τοίνυν μόνη ἡ τοῦ κρίνειν ἔχουσα τὴν ὀρθότητα καὶ ἡ τῷ λόγῳ χρωμένη καὶ ἡ τὸ ὅλον ἀγαθὸν θεωροῦσα, ἥτις ἐστὶ φιλοσοφία, χρῆσθαι πᾶσι καὶ ἐπιτάττειν κατὰ φύσιν δύναται, φιλοσοφητέον ἐκ παντὸς τρόπου, ὡς μόνης φιλοσοφίας τὴν ὀρθὴν κρίσιν καὶ τὴν ἀναμάρτητον ἐπιτακτικὴν φρόνησιν ἐν ἑαυτῇ περιεχούσης»: Μπορείτε να εντοπίσετε τις επιθετικές μετοχές του αποσπάσματος και τις λέξεις στις οποίες αναφέρονται; Με ποιον άλλο τρόπο θα μπορούσε να δοθεί το περιεχόμενό τους και τι θα άλλαζε στο ύφος του κειμένου;

27.   ὑποκείμενα  ἀναμάρτητον  ἐπιτακτικὴν   φρόνησιν: Να χρησιμοποιήσετε τις λέξεις σε τέσσερις διαφορετικές φράσεις όπου θα φαίνεται η σημασία τους στη νέα ελληνική

28.   ἀπεργάζεται  χρωμένοις  ὀρέγεσθαι  κτᾶσθαί  θησόμεθα  διάξειν  ἐπιτάττουσαι  περιεχούσης: Να γράψετε ένα ομόρριζο στη νέα ελληνική για τον κάθε τύπο.

29.   **α**. Να γράψετε στο τετράδιό σας τον αριθμό που αντιστοιχεί σε καθεμία από τις λέξεις της Στήλης Α του παρακάτω πίνακα και δίπλα σε αυτόν το γράμμα της πρότασης από τη Στήλη Β που αντιστοιχεί στην ορθή σημασία της λέξης , σύμφωνα με το κείμενο του Αριστοτέλη.

**β**. Να γράψετε μία περίοδο λόγου με καθεμία από τις λέξεις της Στήλης Α του παρακάτω πίνακα. Οι λέξεις μπορεί να είναι σε οποιοδήποτε μέρος λόγου και μπορούν να χρησιμοποιηθούν σε οποιονδήποτε γραμματικό τύπο.

|  |  |
| --- | --- |
| 1.    μέλλομεν | α) σκοπεύουμε  β) αναβάλλουμε |
| 2.   λόγῳ | α) λογική  β) ομιλία |

30.   **Αριστοτέλης, Πολιτικά Α 2, 15-16**

«Γιατί όπως ο άνθρωπος είναι το ανώτερο από όλα τα όντα όταν φτάνει στην τελειότητά του, έτσι όταν σπάζει τη σχέση του με τον νόμο και τη δικαιοσύνη γίνεται το χειρότερο από όλα. Δεν υπάρχει πιο ανυπόφορο και πιο ολέθριο πράγμα από την αδικία που διαθέτει όπλα. Ο άνθρωπος, από την άλλη, γεννιέται εφοδιασμένος από τη φύση με όπλα για να υπηρετήσει τη φρόνηση και την αρετή, που όμως μπορεί να τα χρησιμοποιήσει εξ ολοκλήρου και για αντίθετους σκοπούς. Γι' αυτό ο δίχως αρετή άνθρωπος είναι από όλα τα όντα το πιο ανόσιο και το πιο άγριο, το χειρότερο από όλα στις ερωτικές απολαύσεις και στις απολαύσεις του φαγητού. Η δικαιοσύνη είναι στοιχείο συστατικό της πόλης· είναι αυτό που συγκρατεί την τάξη στην πολιτική κοινωνία».

<http://ebooks.edu.gr/modules/ebook/show.php/DSGL-C128/680/4512,20351/>

Αφού μελετήσετε το παραπάνω απόσπασμα από τα Πολιτικά του Αριστοτέλη και το πρωτότυπο κείμενο που σας δόθηκε, να απαντήσετε στα παρακάτω ερωτήματα: α) Ποια θέση υποστηρίζει ο Αριστοτέλης στο πρωτότυπο κείμενο για την κακή χρήση του σώματος από τον άνθρωπο;  β) Διατηρεί ο φιλόσοφος την παραπάνω θέση και στο παράλληλο κείμενο; Να δικαιολογήσετε την απάντησή σας με στοιχεία του παράλληλου κειμένου.

31.    “Eίναι γεγονός ότι στην αρχή επιστήμη και φιλοσοφία ήταν ενωμένες και μονάχα με το πέρασμα των αιώνων η φυσική, η χημεία, η αστρονομία ή η ψυχολογία απέκτησαν σιγά σιγά την ανεξαρτησία τους από την κοινή φιλοσοφική μήτρα. Σήμερα οι επιστήμες φιλοδοξούν να μας εξηγήσουν πώς είναι φτιαγμένος ο κόσμος γύρω μας και πώς λειτουργεί, ενώ η φιλοσοφία ενδιαφέρεται κυρίως για τη σημασία που έχει ο κόσμος για μας. Η επιστήμη, για οποιοδήποτε θέμα κι αν μιλήσει, υιοθετεί την απρόσωπη οπτική γωνία (ακόμα κι όταν ερευνά τον ίδιο τον άνθρωπο!), ενώ η φιλοσοφία έχει πάντοτε υπόψη της ότι η γνώση έχει αναγκαστικά ένα υποκείμενο: τον άνθρωπο- πρωταγωνιστή. Η επιστήμη επιδιώκει να γνωρίσει αυτό που υπάρχει κι αυτό που συμβαίνει. Η φιλοσοφία μελετά το πώς μας επηρεάζει αυτό που υπάρχει κι αυτό που γνωρίζουμε ότι συμβαίνει. Η επιστήμη πολλαπλασιάζει τις προοπτικές και τις περιοχές της γνώσης, που σημαίνει ότι τεμαχίζει και εξειδικεύει τη γνώση. Η φιλοσοφία πασχίζει να συσχετίσει το καθετί με όλα τα υπόλοιπα, προσπαθεί να συγκεντρώσει το σύνολο των γνώσεων σ’ ένα κοινό θεωρητικό πλαίσιο, ικανό να υπερβεί την πολυμορφία αυτής της ενιαίας και αδιαίρετης περιπέτειας που είναι η σκέψη ή, μ’ άλλα λόγια, η ανθρώπινη ύπαρξη. Η επιστήμη αποσυνθέτει τις εμφανείς μορφές του πραγματικού σε αόρατα θεωρητικά στοιχεία, με κυματικό ή σωματιδιακό χαρακτήρα, που μπορούν να εκφραστούν μαθηματικά σε στοιχεία αφηρημένα και απρόσιτα. Χωρίς να αγνοεί ή να περιφρονεί αυτή την ανάλυση, η φιλοσοφία διασώζει τη ζωτική για τον άνθρωπο εμφανή πραγματικότητα, μέσα στην οποία εκτυλίσσεται η περιπέτεια της ύπαρξής μας (π.χ. η επιστήμη μάς αποκαλύπτει ότι τα τραπέζια και τα δέντρα αποτελούνται από ηλεκτρόνια, νετρόνια κτλ., ενώ η φιλοσοφία, χωρίς να υποτιμά αυτή την αποκάλυψη, μας επαναφέρει σε μια ανθρώπινη πραγματικότητα ανάμεσα σε τραπέζια και δέντρα). Η επιστήμη αναζητεί γνώσεις και όχι απλές εικασίες. Η φιλοσοφία θέλει να μάθει τη σημασία που έχουν για μας οι γνώσεις μας στο σύνολό τους, και μάλιστα αν είναι γνώσεις πραγματικές ή μεταμφιεσμένη άγνοια! Γιατί η φιλοσοφία συνηθίζει να προβληματίζεται για ζητήματα που οι επιστήμονες (και φυσικά και ο απλός κόσμος) θεωρούν δεδομένα ή προφανή”.

(Φερνάντο Σαμπατέρ, Οι ερωτήσεις της ζωής, μτφρ. Κ. Φιλιππίδης, εκδ. Αίολος, Αθήνα 2003, σ. 21)

<http://ebooks.edu.gr/modules/ebook/show.php/DSGL-B102/132/956,3467/>

Ποια σχέση υπάρχει ανάμεσα στη φιλοσοφία και την επιστήμη στο παραπάνω κείμενο και ποια η χρησιμότητα της φιλοσοφίας σύμφωνα με τον καθηγητή Φερνάντο Σαμπατέρ;

*32.*   *Οι Νεφέλες είναι κωμωδία του Αριστοφάνη. Σε αυτή ο Στρεψιάδης, ένας γέρος Αθηναίος χωριάτης, παντρεμένος με μία αριστοκράτισσα Αθηναία, εγκαταστάθηκαν στην Αθήνα κι απέκτησαν ένα γιο, τον Φειδιππίδη, που αναθρεμμένος σαν αριστοκράτης, έφτασε στο σημείο να καταχρεώσει τον πατέρα του με τις σπατάλες του και την άσωτη ζωή του. Στριμωγμένος ο Στρεψιάδης από τους δανειστές του παίρνει την απόφαση να στείλει το γιο του στο Φροντιστήριο του Σωκράτη.*[*https://el.wikipedia.org/wiki/%CE%9D%CE%B5%CF%86%CE%AD%CE%BB%CE%B5%CF%82\_(%CE%BA%CF%89%CE%BC%CF%89%CE%B4%CE%AF%CE%B1)*](https://el.wikipedia.org/wiki/%CE%9D%CE%B5%CF%86%CE%AD%CE%BB%CE%B5%CF%82_(%CE%BA%CF%89%CE%BC%CF%89%CE%B4%CE%AF%CE%B1))

ΣΤΡ. Βλέπεις

εκείνη την πορτούλα, το σπιτάκι;

ΦΕΙ. Βλέπω. Μα, αλήθεια, τί είν᾽ αυτό, πατέρα;

ΣΤΡ. Σοφών πνευμάτων αργαστήρι. Μένουν

σ᾽ αυτό κάτι άντρες που διδάσκουν ότι

ο ουρανός είναι φούρνος και μας ζώνει

γύρω γύρω, κι εμείς τα κάρβουνά του.

Σε κάνουν άξιο, αν πληρωθούν, να βγαίνεις

στα λόγια νικητής, άδικα ή δίκια.

ΦΕΙ. Και ποιοί είναι; ΣΤΡ. Πώς τους λεν δεν καλοξέρω·

μελετοερευνητές πολύ σπουδαίοι.

ΦΕΙ. Πουφ! Είναι κάτι λέτσοι· ξέρω, ξέρω.

Μιλάς γι᾽ αυτούς τους κάτωχρους αγύρτες,

τους ξυπόλυτους· ένας, ο βλαμμένος

Σωκράτης και μαζί κι ο Χαιρεφώντας.

ΣΤΡ. Μη σαλιαρίζεις· πάψε. Αν για τ᾽ αλεύρι

γνοιάζεσαι του πατέρα σου, παράτα

τις ιππασίες και γίνε μαθητής τους.

ΦΕΙ. Α, μά το Διόνυσο, όχι, κι αν μου δώσεις

τους φασιανούς που θρέφει ο Λεωγόρας.

ΣΤΡ. Ω σε ικετεύω, εσέ, τον πιο ακριβό μου

στον κόσμο αυτόν.

ΦΕΙ. Και τί ζητάς να μάθω;

ΣΤΡ. Αυτοί οι σοφοί δυο λόγους, όπως λένε,

το δυνατό και τον αδύνατο, έχουν.

Ο αδύνατος υποστηρίζει, λένε,

τ᾽ άδικο, μα νικά τον άλλο ωστόσο.

Τον άδικο αυτό λόγο αν πας και μάθεις,

από τα χρέη που έκαμα για σένα

ούτε έναν οβολό δε θα πληρώσω.

<http://www.greek-language.gr/digitalResources/ancient_greek/library/browse.html?text_id=143&page=3>

Πώς παρουσιάζει τους φιλοσόφους ο ποιητής Αριστοφάνης και πώς ο Αριστοτέλης;

33.   Πρέπει λοιπόν να επιτρέπουμε το ελεύθερο παιδί να ακούει και να  παρακολουθεί όλα τ' άλλα τα αποκαλούμενα εγκύκλια μαθήματα, αλλά τα μεν να τα μαθαίνει επιτροχάδην, έτσι που να πάρει μια γεύση (γιατί το τέλειο είναι αδύνατο σε όλα), με τη φιλοσοφία όμως, να ασχολείται στα σοβαρά. Και μπορώ βέβαια να παραστήσω τη γνώμη μου με μια εικόνα, όπως δηλαδή, είναι καλό να περιηγηθεί κανείς πολλές πόλεις, χρήσιμο όμως είναι να κατοικήσει στην άριστη. Ακόμη, ο Βίων ο φιλόσοφος με αστείο τρόπο έλεγε ότι, όπως οι μνηστήρες, επειδή δεν μπορούσαν να πλησιάσουν την Πηνελόπη, συνευρίσκονταν με τις υπηρέτριες της, έτσι και αυτοί που δεν μπορούν να φτάσουν τη φιλοσοφία, ματαιοπονούν σε άλλα μαθήματα που δεν έχουν καμιά αξία. Γι' αυτό το λόγο πρέπει να καταστήσουμε τη φιλοσοφία ένα είδος συγκεφαλαίωσης της υπόλοιπης παιδείας. Δηλαδή, για  τη φροντίδα του σώματος οι άνθρωποι βρήκαν δυο επιστήμες, την Ιατρική και τη Γυμναστική, από τις οποίες η πρώτη εξασφαλίζει την υγεία και η δεύτερη την ευεξία. Για τις αρρώστιες της ψυχής και των παθών η φιλοσοφία είναι το μόνο φάρμακο. Διότι από αυτήν και με αυτήν είναι δυνατό να μάθουμε τι είναι καλό, τι αισχρό, τι δίκαιο, τι άδικο, τι γενικά είναι προτιμότερο και τι άξιο αποφυγής. Πώς πρέπει να φερόμαστε στους Θεούς, πώς στους γονείς, πώς στους γεροντότερους, πώς στους νόμους, πώς στους ξένους, πώς στους άρχοντες, πώς στους φίλους, πώς στις γυναίκες, πώς στα παιδιά, πώς στους δούλους. Ότι δηλαδή πρέπει, τους θεούς  να σεβόμαστε, τους γονείς να τιμάμε, τους γεροντότερους να ντρεπόμαστε, στους νόμους να πειθαρχούμε, στους άρχοντες να υπακούμε, τους φίλους να αγαπάμε, στις γυναίκες να είμαστε σώφρονες, στα παιδιά να δείχνουμε αγάπη, τους δούλους να μην καθυβρίζουμε και το κυριότερο, να μην είμαστε περιχαρείς στις ευτυχισμένες στιγμές, ούτε περίλυποι στις συμφορές, ούτε να είμαστε ακόλαστοι στις ηδονές, ούτε στην οργή παθιασμένοι και θηριώδεις. Αυτά βεβαίως εγώ κρίνω, ως τα σοβαρότερα απ' όλα τα αγαθά που επισημαίνονται από τη φιλοσοφία. […] Τέλος, τέλειους ανθρώπους θεωρώ αυτούς που μπορούν να ενώσουν και να συγκεράσουν την πολιτική δύναμη με τη φιλοσοφία και επειδή τα μέγιστα αγαθά είναι δυο, θεωρώ ότι αυτοί έχουν καλή επίδοση και στον κοινωφελή βίο, όταν πολιτεύονται και στην ατάραχη και γαλήνια ζωή, όταν καταπιάνονται με τη φιλοσοφία.

Πρέπει λοιπόν να προσπαθούμε όσο μπορούμε και με τα κοινά να ασχολούμαστε και με τη φιλοσοφία να καταγινόμαστε, όσο το επιτρέπουν οι περιστάσεις. Έτσι έκανε στη ζωή του ο Περικλής, έτσι και ο Αρχύτας ο Ταραντίνος, έτσι ο Δίων ο Συρακούσιος, έτσι ο Επαμεινώνδας ο Θηβαίος.

Πλούταρχος, Περί Παίδων Αγωγής

<https://el.wikisource.org/wiki/%CE%A0%CE%B5%CF%81%CE%AF_%CF%80%CE%B1%CE%AF%CE%B4%CF%89%CE%BD_%CE%B1%CE%B3%CF%89%CE%B3%CE%AE%CF%82>

Να εξετάσετε συγκριτικά το παραπάνω κείμενο με το κείμενο αναφοράς.

**Σύντομες Απαντήσεις**

1.    Α Σ, Β Λ, Γ Σ, Δ Λ, Ε Λ, Στ Σ, Ζ Σ, Η Λ, Θ Λ, Ι Λ, Κ Σ, Λ Λ, Μ Λ

2.   Είναι το σώμα, τα όργανα του σώματος και οι φυσικές/βιολογικές λειτουργίες. Τα γινόμενα εν τη ψυχή, δηλαδή τα πάθη, οι δυνάμεις και οι έξεις, κατά τον Αριστοτέλη, εκτελούνται μέσω αυτών των οργάνων. Τα πάθη και οι δυνάμεις συνδέονται με τη βιολογική φύση του ανθρώπου. Η φιλοσοφία όμως μπορεί να ασκήσει έλεγχο σε αυτά και να τα συνδέσει έτσι με την ηθική/αρετή και στους δύο χώρους της ανθρώπινης δραστηριότητας, τον δημόσιο και τον ιδιωτικό.

3.   τὸ  σῶμα καὶ  τὰ  περὶ  τὸ  σῶμα

4.   Η λέξη δεν είναι πάντα απολύτως ταυτόσημη με τη λέξη ζωή. Συχνά με τον βίον δίνεται έμφαση στον τρόπο της ζωής, στην κατάσταση της ζωής, στο πώς βιώνει ο άνθρωπος τη ζωή. Έτσι, ενώ η ζωή αποτελεί για τον άνθρωπο ένα υπαρκτικό δεδομένο, ο βίος του υπόκειται σε διερώτηση, διαμόρφωση και επιλογή. Η ζωή είναι μία, αλλά οι επιλέξιμοι βίοι πολλοί. Κατά προέκταση, ο ανθρώπινος βίος, ατομικός και συλλογικός, γίνεται αντικείμενο φιλοσοφικής μελέτης. Και η φιλοσοφία ορίζεται ως τέχνη του βίου. (Σχ. Βιβλίου)

5.   Μπορεί να τα χρησιμοποιήσει με αρνητικό, λανθασμένο και επικίνδυνο τρόπο. Τότε θα φέρει τα αντίθετα από αυτά που πρέπει αποτελέσματα.

6.   Πρώτα πρέπει να υπάρχει η επιθυμία/επιζήτηση για τη γνώση, στη συνέχεια η κατάκτησή/απόκτησή της και τέλος η χρησιμοποίησή/εφαρμογή της. Αυτό το τελευταίο είναι και το τελικό ζητούμενο. Μάλιστα, ο Αριστοτέλης προσθέτει ότι και αυτή η χρήση δεν είναι αρκετή, αλλά θα πρέπει να γίνεται με σωστό/εποικοδομητικό τρόπο (προσηκόντως). Πράγματι, οι άνθρωποι συχνά γνωρίζουν το σωστό, αλλά αποφεύγουν ή δεν θέλουν να το εφαρμόσουν. Αυτό παραδεχόταν και ο Αριστοτέλης, σε αντίθεση με το Σωκράτη που ισχυριζόταν ότι κανείς δεν είναι κακός εν γνώσει του, και ονόμαζε αυτή την κατάσταση ακρασία και τον άνθρωπο ακρατή.

7.   Σχήμα κλιμάκωσης. Με το σχήμα αυτό δείχνει ότι ο τελικός σκοπός είναι η σωστή χρήση της επιστημονικής γνώσης. Διαφαίνεται εδώ μάλιστα η τελολογική θεωρία του Αριστοτέλη. Δεν είναι αρκετή μόνο η επιθυμία ή η απόκτηση της γνώσης. Αναγκαία είναι η χρήση της και μάλιστα η ορθή και επωφελής χρήση της, καθώς αυτή αποτελεί το τέλος.

8.   Τα οφέλη από την ενασχόληση με τη φιλοσοφία είναι ότι γινόμαστε καλοί πολίτες και ότι ζούμε τη ζωή μας ωφέλιμα. Η φιλοσοφία δηλαδή είναι ευεργετική τόσο στην πολιτική όσο και στην ατομική ζωή του ανθρώπου. Ειδικότερα με το ρήμα πολιτεύομαι δηλώνεται ο τρόπος με τον οποίο ο ελεύθερος πολίτης εντάσσεται στη δημόσια ζωή και αυτός ο τρόπος συνδέεται με το κοινό καλό. Η φιλοσοφία είναι αυτή που οδηγεί στο κυριολεκτικό και ολικό αγαθό, σε αυτό δηλαδή που δεν είναι μέσο για την επίτευξη ενός επόμενου σκοπού, αλλά είναι το ίδιο ο επόμενος σκοπός και η τελική κατάληξη της ανθρώπινης ζωής, που είναι η ευδαιμονία. Η φιλοσοφία επίσης είναι αυτή που οδηγεί στη σωστή καθοδήγηση στη ζωή, αφού αυτή περιέχει την ορθή κρίση και τη φρόνηση.

9.   Αν φιλοσοφούμε.

10.    Στην κύρια σημασία του το ουσιαστικό πολιτεία δηλώνει τον τρόπο ζωής μέσα στην πόλη, ενώ το ρήμα πολιτεύομαι σημαίνει τη σχέση του ελεύθερου πολίτη με την κοινωνία στην οποία ζει, τον τρόπο με τον οποίο αυτός εντάσσεται στη δημόσια ζωή. (Σχ. Βιβλίου)

11. Ο Αριστοτέλης δεν καταδικάζει τα πάθη (συναισθήματα) και την επιθυμία για ηδονή ούτε διδάσκει την απάθεια. Ο Αριστοτέλης διδάσκει την ανάγκη του μέτρου, την οποία ο άνθρωπος βρίσκει μέσα από τη λογική και μάλιστα τη λογική του φρόνιμου ανθρώπου.

12.    Η γνώση μπορεί να διακριθεί σε αυτή που παράγει τα αγαθά της ζωής και σε αυτή που τα χρησιμοποιεί. Επίσης, σε αυτή που υπηρετεί και σε αυτή που επιτάσσει. Αυτή η τελευταία είναι ο υψηλότερος βαθμός γνώσης, γιατί διατυπώνει τη σωστή κρίση, χρησιμοποιεί τη λογική και στοχεύει στο συνολικό αγαθό και δεν είναι άλλη από τη φιλοσοφία, καθώς μόνο αυτή ενέχει τη σωστή και αλάνθαστη γνώση κι έτσι μπορεί να καθορίζει αυτά που πρέπει ή δεν πρέπει να κάνουμε.

13.    Ο Αριστοτέλης ορίζει το ἀγαθὸν ως το τέλος, τον σκοπό μιας σειράς ανθρώπινων πράξεων: ὥστε τοῦτ΄ ἂν εἴη αὐτὸ τὸ ἀγαθὸν τὸ τέλος τῶν ἀνθρώπῳ πρακτῶν (Ἠθικὰ Εὐδήμια 1218b11­12). Κυριολεκτικό και ολικό ἀγαθὸν είναι εκείνο που δεν αποτελεί μέσο για την επίτευξη ενός επόμενου σκοπού, αλλά είναι ο απώτατος σκοπός και η τελική κατάληξη του ανθρώπινου βίου. Κατά τον Αριστοτέλη το κατεξοχήν ἀγαθὸν είναι η ευδαιμονία: ζωὴ σπουδαία. Τοῦτ΄ ἄρα ἐστὶ τὸ τέλεον ἀγαθόν͵ ὅπερ ἦν ἡ εὐδαιμονία (Ἠθικὰ Εὐδήμια 1219a27­28). (Σχ. Βιβλίου)

14.    ἕτεραι  δὲ  αἱ  ἐπιτάττουσαι

15.    Η φιλοσοφία δίνει τη γνώση για τη σωστή χρήση του σώματος και όσων σχετίζονται με το σώμα. Αυτή έχει τη συνολική θεώρηση του αγαθού. Έχει την ικανότητα να κρίνει, χρησιμοποιεί το λόγο, Χρησιμοποιεί όλες τις άλλες γνώσεις και τις κυβερνά σύμφωνα με τη φύση. Περιέχει τη ορθή κρίση και την αλάνθαστη φρόνηση που οδηγεί στη σωστή καθοδήγηση.

16.    Πρώτος συλλογισμός: Ο άνθρωπος διαθέτει το σώμα και όλα όσα σχετίζονται με το σώμα σαν ένα είδος εργαλείων. Αυτά τα εργαλεία ο άνθρωπος μπορεί να χρησιμοποιήσει σωστά ή λανθασμένα, κι έτσι υπάρχει ο κίνδυνος να προκληθούν τα αντίθετα αποτελέσματα. Για να γίνει μόνο σωστή η χρήση τους χρειάζεται η γνώση, η επιστήμη. Γι’ αυτό ο άνθρωπος πρέπει να φιλοσοφεί, αν θέλει να αποκτήσει τη γνώση που είναι αναγκαία και για τις δημόσιες και για τις ιδιωτικές υποθέσεις του. Σχηματικά ο συλλογισμός μπορεί να δοθεί ως εξής:  Το σώμα μας και όσα σχετίζονται με αυτό είναι όργανα. Όλα τα όργανα μπορούν να χρησιμοποιηθούν με τρόπο καλό και ωφέλιμο ή με τρόπο κακό και βλαπτικό. Η φιλοσοφία μάς διδάσκει τον καλό και ωφέλιμο τρόπο χρήσης των διαφόρων οργάνων. Άρα: πρέπει να φιλοσοφούμε.

Δεύτερος συλλογισμός: Η γνώση μπορεί να διακριθεί σε γνώση που παράγει αγαθά και σε αυτή που τα χρησιμοποιεί, σε αυτή που υπηρετεί και σε αυτή που επιτάσσει. Αν η φιλοσοφία, δηλαδή η γνώση που διατυπώνει σωστή κρίση, χρησιμοποιεί τη λογική και στοχεύει συνολικά στο αγαθό, χρησιμοποιεί και διευθύνει τις άλλες γνώσεις σύμφωνα με τη φύση, τότε ο άνθρωπος πρέπει να φιλοσοφεί, καθώς μόνο η φιλοσοφία ενέχει τη σωστή κρίση και την αλάνθαστη γνώση, η οποία καθορίζει τι πρέπει να κάνουμε. Σχηματικά θα μπορούσε να δοθεί ως εξής: Επειδή η φιλοσοφία έχει στον οπλισμό της την ορθή κρίση, τη φρόνηση και τη συνολική θεώρηση του αγαθού. Και επειδή έτσι μπορεί να επωφελείται από όλες τις άλλες επιστήμες και να τις κατευθύνει σύμφωνα με τη φύση τους. Πρέπει να φιλοσοφούμε

17.    Και οι δύο συλλογισμοί είναι υποθετικοί (εἰ  μέλλομεν ὀρθῶς  πολιτεύσεσθαι  καὶ  τὸν  ἑαυτῶν  βίον  διάξειν  ὠφελίμως / Εἰ  τοίνυν  μόνη  ἡ  τοῦ κρίνειν  ἔχουσα  τὴν  ὀρθότητα  καὶ  ἡ  τῷ  λόγῳ  χρωμένη καὶ  ἡ  τὸ  ὅλον  ἀγαθὸν  θεωροῦσα,  ἥτις  ἐστὶ  φιλοσοφία,  χρῆσθαι  πᾶσι  καὶ  ἐπιτάττειν  κατὰ  φύσιν  δύναται) και έχουν δεοντολογική χροιά (Δεῖ  τοίνυν / Φιλοσοφητέον  ἄρα  ἡμῖν / φιλοσοφητέον  ἐκ  παντὸς  τρόπου). Συγχρόνως, έχουν μια διαχρονική / καθολική διάσταση, όπως φαίνεται από το ποιητικό αίτιο ἡμῖν και τους ρηματικούς τύπους σε πρώτο πληθυντικό πρόσωπο και υποκειμενικότητα, όπως φαίνεται από την αιτιολογική μετοχή υποκειμενικής αιτιολογίας ὡς  μόνης  φιλοσοφίας … περιεχούσης.

18.    Δίνει δεοντολογική χροιά στους συλλογισμούς του Αριστοτέλη για την αναγκαιότητα της φιλοσοφίας για τον άνθρωπο, καθώς και διαχρονικότητα και καθολικότητα στη σκέψη του.

19.    Η φιλοσοφία λειτουργεί ενοποιητικά και ολιστικά για τον άνθρωπο καθώς μπορεί να κατευθύνει τόσο το σώμα του όσο το πνεύμα του και τις διάφορες γνώσεις του.

20.   Η φιλοσοφία, κατά τον Αριστοτέλη, έχει πρακτικό προσανατολισμό και αξιοποίηση. Συνδέεται με την ιδιωτική και δημόσια ζωή του ανθρώπου, αξιοποιεί το λόγο κι έτσι καθοδηγεί σωστά με στόχο το ολικό αγαθό, την ευδαιμονία του ανθρώπου.

21.    κρίνειν τὴν ὀρθότητα, τῷ λόγῳ χρωμένη, ὀρθὴν κρίσιν, ἀναμάρτητον. Οι αρχαίοι Έλληνες διακρίνονταν για την πίστη τους στο ορθό λόγο, στην ικανότητα δηλαδή της ανθρώπινης λογικής. Ο ορθός λόγος οδηγεί στη σωστή επιλογή καθώς είναι συνδεδεμένος με την ελεύθερη προαίρεση. Είναι αυτός που θα κάνει τον άνθρωπο να εκδηλώσει με σωστό τρόπο τα πάθη του απέναντι στους άλλους ανθρώπους και θα αντιμετωπίσει με μέτρο τις καταστάσεις της κοινωνικής ζωής. Ο λόγος έχει ηγεμονική θέση στην ψυχή του ανθρώπου. Οι διανοητικές αρετές συνεργάζονται έτσι με τις ηθικές κι έτσι η ανθρώπινη ψυχή οδηγείται σε αρμονία κι ευτυχία. Κατά τον Αριστοτέλη, δεν είναι μόνο γνώρισμα των ειδικών και των επιστημόνων, αλλά είναι κάτι έμφυτο, αφού λογική έχουν όλοι οι άνθρωποι. Για το φιλόσοφο η λογική του φρόνιμου ανθρώπου οδηγεί στην αρετή, αφού ελεύθερα ο άνθρωπος επιλέγει το σωστό και το μέτρο.

22.   ἡγεμονικωτέραις, ἐπιτάττειν, ἐπιτακτικὴν φρόνησιν. Η ψυχή του ανθρώπου, είπε ο Αριστοτέλης, αποτελείται κατ’ αρχήν από δύο μέρη, από το λόγον ἔχον μέρος και από το ἄλογον (με δική μας διατύπωση: ο άνθρωπος ως ζωντανός οργανισμός λειτουργεί με δύο τρόπους: α) με βάση τη λογική του, β) με τρόπους που δεν έχουν καμιά απολύτως σχέση με το λογικό του). Η αρχική όμως αυτή διμερής “διαίρεση” κατέληξε σε μια τριμερή “διαίρεση”, αφού ο Αριστοτέλης διέκρινε τελικά α) ένα καθαρά ἄλογον μέρος της ψυχής, β) ένα καθαρά λόγον ἔχον μέρος της, και γ) ένα μέρος που μετέχει και του ἀλόγου και του λόγον ἔχοντος μέρους της ψυχής. Το πρώτο, είπε, έχει σχέση με τη διατροφή και την αύξηση του ανθρώπινου οργανισμού και άρα δεν έχει καμιά απολύτως σχέση με την αρετή. το τρίτο (ο ίδιος το ονόμασε ἐπιθυμητικόν) έχει σχέση με τις αρετές που περιγράφουν τον χαρακτήρα του ανθρώπου (ηθικές αρετές), ενώ το δεύτερο, που αφορά απόλυτα και καθαρά το λογικό μας, έχει σχέση με τις διανοητικές μας αρετές (με τη σοφία λ.χ. ή τη φρόνηση). Έτσι, ο Αριστοτέλης κατέληξε να διακρίνει τις ανθρώπινες αρετές σε ηθικές και διανοητικές.

23.   κατὰ  φύσιν , δηλαδή σύμφωνα με τις αρχές της φύσης. Εδώ υπάρχουν ίχνη της τελολογικής θεωρίας του Αριστοτέλη, αφού σύμφωνα με αυτή τον σκοπό τον ορίζει η φύση και αυτός υπηρετείται από την ηγεμονία του ορθού λόγου, ο οποίος καθορίζει τα όρια των ανθρώπινων παθών και των αντίστοιχων εκδηλώσεών τους, ώστε να υπηρετηθεί ο σκοπός της φύσης να αποκτήσει ο άνθρωπος πνευματική δύναμη, δηλαδή φρόνηση, και κατ’ επέκταση να ζήσει ηθικά, ώστε να οδηγηθεί σε ευδαιμονία. Η φιλοσοφία. άρα, είναι ο τρόπος πραγμάτωσης του στόχου της φύσης.

24.   Στην αντίληψη για τη φύση και στη σύνδεση της ιδιωτικής και δημόσιας ζωής, και στο σχήμα κλιμάκωσης.

25.   πρὸς τὸν βίον: εμπρόθετος προσδιορισμός του σκοπού / εὖ: επίρρημα του τρόπου / εἰ μέλλομεν ὀρθῶς πολιτεύσεσθαι καὶ τὸν ἑαυτῶν βίον διάξειν: επιρρηματική υποθετική πρόταση που δηλώνει την προϋπόθεση

26.   Οι επιθετικές μετοχές είναι:  ἡ ἔχουσα, ἡ χρωμένη, ἡ θεωροῦσα. Αναφέρονται στη λέξη ἐπιστήμη

Α) Θα μπορούσαν να αποδοθούν με αναφορικές προτάσεις: αὕτη ἥ ἔχει, αὕτη ἥ χρῆται, αὕτη ἥ θεωρεῖ. Με αυτό τον τρόπο το βάρος θα έπεφτε στον όρο που αναφέρονται (ἐπιστήμη) κι όχι στις σημασίες των μετοχών.

27.   ὑποκείμενα  ἀναμάρτητον  ἐπιτακτικὴν   φρόνησιν: Στη μετάφραση του αρχαίου κειμένου προσέχουμε τα υποκείμενα των ρημάτων. / Ο αναμάρτητος ας ρίξει πρώτος το λίθο. / Είναι επιτακτική ανάγκη να τον δει γιατρός / Η φρόνηση τον οδηγούσε πάντα σε λογικές αποφάσεις.

28.   ἀπεργάζεται  εργασία,  χρωμένοις  χρήση,  ὀρέγεσθαι  όρεξη, κτᾶσθαί  κτήση  θησόμεθα  θέση, διάξειν  αγωγή ἐπιτάττουσαι  τάξη, περιεχούσης  σχέση

29.   1 α, 2 α. Το μέλλον είναι άγνωστο για όλους. Είναι δεινός στον λόγο.

30.    Ο Αριστοτέλης θεωρεί ότι ο άνθρωπος είναι ικανός για το καλύτερο αλλά και για το χειρότερο. Στον Προτρεπτικό μας μιλά κυρίως για τον άνθρωπο που μπορεί να χρησιμοποιήσει με επικίνδυνο τρόπο τις βιολογικές λειτουργίες, ενώ στα Πολιτικά επιμένει στις κοινωνικές συνέπειες των επιλογών του ανθρώπου.

31.    Και στο κείμενο του Σαμπατέρ, όχι τόσο φανερά όσο στο κείμενο του Αριστοτέλη, ωστόσο υποδηλώνεται η ανωτερότητα της φιλοσοφίας σε σχέση με τις επιστήμες. Σύμφωνα με το παράλληλο κείμενο η φιλοσοφία, ενώ δεν ασχολείται κυρίως με πραγματιστικά δεδομένα όπως οι επιστήμες, δεν βρίσκεται όμως και μακριά από τη ζωή και την καθημερινότητα.

32.   Ο Σωκράτης και οι φιλόσοφοι γενικά παρουσιάζονται από τον Αριστοφάνη γελοιογραφικά. Βέβαια, ο ποιητής αποδίδει στον φιλόσοφο στοιχεία που γνωρίζουμε ότι ήταν περισσότερο χαρακτηριστικά πολλών από τους εκπροσώπους του σοφιστικού κινήματος.

33.   Και στα δύο κείμενα παρουσιάζεται η ανωτερότητα της φιλοσοφίας και η συμβολή της στην ολοκλήρωση του ανθρώπου ως πολιτικού όντος.

**Επαναληπτικό Φύλλο Εργασίας 3η Διδακτική Ενότητα**

1.    Να επιβεβαιώσετε ή όχι την ορθότητα των παρακάτω θέσεων με στοιχεία του κειμένου.

Α) Μόνο, όταν κάποιος είναι νέος, οφείλει να φιλοσοφεί.

Β) Υπάρχουν άνθρωποι πολύ ώριμοι, για να φιλοσοφήσουν.

Γ) Υπάρχει στενή σχέση ανάμεσα στη φιλοσοφία και στην υγεία της ψυχής.

Δ) Αυτός που αρνείται τη φιλοσοφία αρνείται την ευδαιμονία.

Ε) Οι νέοι, καθώς θα γερνούν, θα διασώζουν τη νιότη τους, λόγω της ευγνωμοσύνης για όσα έγιναν.

Στ) Οι ηλικιωμένοι χωρίς τη φιλοσοφία θα έχουν έντονο τον φόβο του θανάτου.

Ζ) Όταν ο άνθρωπος είναι ευτυχισμένος, νιώθει ότι πρέπει να κάνει τα πάντα για την ευδαιμονία του.

2.   Πώς πρέπει να αντιμετωπίζουν νέοι και ηλικιωμένοι τη φιλοσοφία;

3.   Ποια η σημασία του όρου «φιλοσοφεῖν»

4.   Ποια η σχέση της φιλοσοφίας με την ψυχική υγεία;

5.   Ποια αντίρρηση μπορεί να φέρει ένας νέος ή ένας ηλικιωμένος για την ανάγκη ενασχόλησης με τη φιλοσοφία;

6.   Ποια η σχέση της φιλοσοφίας με την ευδαιμονία;

7.   Ποια τα οφέλη των νέων από την ενασχόληση με τη φιλοσοφία;

8.   Ποια τα  οφέλη των ηλικιωμένων από την ενασχόληση με τη φιλοσοφία;

9.   Γιατί πρέπει κάποιος να μελετά όσα φέρνουν την ευτυχία;

10.    ἄωρος, πάρωρος: Αφού δώσετε τη σημασία των λέξεων, να βρείτε σε ποιους όρους της προηγούμενης περιόδου (Μήτε  νέος … φιλοσοφῶν) αναφέρονται.

11. Ποια τα επιχειρήματα που εντοπίζουμε στο κείμενο;

12.    Ποιες βασικές αρχές της επικούρειας φιλοσοφίας φαίνονται μέσα από το κείμενο αναφοράς;

13.    «Μήτε νέος τις ὢν μελλέτω φιλοσοφεῖν, μήτε γέρων ὑπάρχων κοπιάτω φιλοσοφῶν»: Η παραπάνω περίοδος έχει ρόλο εισαγωγικής/θεματικής περιόδου. Τι πετυχαίνει με τη χρήση της ο φιλόσοφος;

14.    Μπορείτε να δώσετε το ρηματικό επίθετο φιλοσοφητέον με ισοδύναμο τρόπο; Ποιος ο ρόλος του μέσα στο κείμενο;

15.    Ποιο το περιεχόμενο του όρου ευδαιμονία;

16.    Με ποιους τρόπους παρουσιάζει τις απόψεις του ο Επίκουρος στο απόσπασμα;

17.    «Μελετᾶν οὖν χρὴ  τὰ ποιοῦντα τὴν εὐδαιμονίαν, εἴπερ παρούσης μὲν αὐτῆς πάντα ἔχομεν,  ἀπούσης δὲ  πάντα πράττομεν  εἰς τὸ ταύτην ἔχειν»: Η παραπάνω περίοδος έχει ρόλο κατακλείδας. Τι πετυχαίνει με τη χρήση της ο φιλόσοφος;

18.    Μπορείτε να βρείτε σημεία στο κείμενο στα οποία φαίνεται ο δεοντολογικός/προτρεπτικός του χαρακτήρας;

19.    Ποια η σημασία του ρήματος «μελετῶ»;

20.   Τι δηλώνει η επιμεριστική αντωνυμία «πάντα» στο τέλος του κειμένου;

21.    Υπάρχουν σημεία μέσα στο κείμενο που καταδεικνύουν ότι η φιλοσοφία του Επίκουρου δεν πρέσβευε καμία διάκριση μεταξύ των ανθρώπων;

22.   Ποιος ο ρόλος του α’ πληθυντικού προσώπου στο τέλος;

23.   Πώς θα χαρακτηρίζατε τον λόγο του Επίκουρου και τι δείχνει για τον προσανατολισμό της φιλοσοφικής του διδασκαλίας;

24.   Αφού βρείτε στο λεξικό <http://www.greek-language.gr/digitalResources/ancient_greek/tools/liddell-scott/search.html?lq=%CF%89%CF%81%CE%B1> και  <http://www.greek-language.gr/greekLang/modern_greek/tools/lexica/triantafyllides/search.html?lq=%CF%8E%CF%81%CE%B1&dq> κάποιες από τις σημασίες της λέξης ὥρα, να γράψετε δύο ομόρριζα αυτής στη ν.ε. και να σχηματίσετε με αυτά δύο περιόδους λόγου.

25.   μελλέτω, ψυχὴν, ἀγαθοῖς, παλαιὸς, πάντα: Να γράψετε πέντε σύνθετες λέξεις, στις οποίες το ένα συνθετικό τους θα είναι η καθεμιά από τις παραπάνω λέξεις.

26.   Ποια η σημασία της αντωνυμίας πάντα  στο τέλος του κειμένου; Να δημιουργήσετε στη συνέχεια μια φράση στη νέα ελληνική, στην οποία η λέξη θα χρησιμοποιείται ως επίρρημα.

27.   Τα ποιήματα του Καβάφη που σας δίνονται έχουν χαρακτηριστεί από τους μελετητές του ποιητή ως επικούρεια. Θεωρείτε ότι απηχούν κάποιες βασικές θέσεις της επικούρειας φιλοσοφίας;

 Κτίσται

Η Πρόοδος οικοδομή είναι μεγάλη - φέρει

καθείς τον λίθον του• ο είς λόγους, βουλάς, ο άλλος

πράξεις - και καθημερινώς την κεφαλήν της αίρει

υψηλοτέραν.

Θύελλα, αιφνίδιός τις σάλος

εάν επέλθη, σωρηδόν οι αγαθοί εργάται

ορμώσι και το φρούδον των υπερασπίζοντ' έργον.

Φρούδον, διότι καθενός ο βίος δαπανάται

υπέρ μελλούσης γενεάς, κακώσεις, πόνους στέργων,

ίνα η γενεά αυτή γνωρίση ευτυχίαν

άδολον, και μακράν ζωήν, και πλούτον, και σοφίαν

χωρίς ιδρώτα ποταπόν, ή δούλην εργασίαν.

Αλλ' η μυθώδης γενεά ουδέποτε θα ζήση•

η τελειότης του αυτή το έργον θα κρημνίση

κ' εκ νέου πας ο μάταιος κόπος αυτών θ' αρχίση.

Όσο μπορείς

Κι αν δεν μπορείς να κάμεις την ζωή σου όπως την θέλεις,

τούτο προσπάθησε τουλάχιστον

όσο μπορείς: μην την εξευτελίζεις

μες στην πολλή συνάφεια του κόσμου,

μες στες πολλές κινήσεις κι ομιλίες.

Μην την εξευτελίζεις πηαίνοντάς την,

γυρίζοντας συχνά κ’ εκθέτοντάς την

στων σχέσεων και των συναναστροφών

την καθημερινήν ανοησία,

ως που να γίνει σα μια ξένη φορτική.

Πηγή: <http://www.kavafis.org/>

28.   Ο Επίκουρος στην επιστολή του προτρέπει όλους προς τη φιλοσοφία, καθώς θεωρεί ότι αυτή οδηγεί στην ευδαιμονία. Ποιες απόψεις για την κατάκτηση της ευδαιμονίας εκφράζει ο συγγραφέας του παρακάτω κειμένου;

*Ο Βίκτωρ Φρανκλ, ζώντας την τραγική εμπειρία του ναζιστικού στρατοπέδου Άουσβιτς κατά τον Β’ Παγκόσμιο Πόλεμο, γράφει το παρακάτω κείμενο.*

… περπατούσαμε με δυσκολία στο σκοτάδι πάνω σε πέτρες και λακκούβες, σε έναν δρόμο που οδηγούσε στο στρατόπεδο. Οι φρουροί φωνάζανε και μας χτυπάγανε με τα κοντάκια των όπλων τους. Όσοι δεν μπορούσαν να περπατήσουν στηρίζονταν στους ώμους των διπλανών τους. Δεν αρθρώναμε λέξη. Ο παγωμένος αέρας δεν προσφέρονταν για κουβέντες. Προστατεύοντας το στόμα του πίσω από τον ανασηκωμένο γιακά του, ο διπλανός μου μου είπε ξαφνικά: αν οι γυναίκες μας μας έβλεπαν τώρα! Ελπίζω αυτές τουλάχιστον να είναι καλύτερα και να μην περνάνε αυτά που περνάμε εμείς.. Αυτή η φράση με έκανε να σκεφτώ και τη δική μου σύζυγο. Και καθώς παραπατούσαμε για μίλια, γλιστρώντας στους παγετούς, υποστηρίζοντας ο ένας τον άλλο, σηκώνοντας ο ένας τον άλλο και προχωρώντας, δεν είπαμε τίποτα, αλλά και οι δυο ξέραμε: ο καθένας μας σκέφτονταν την γυναίκα του. Που και που κοίταζα τον ουρανό, όπου τα αστέρια σβήνανε και το χρώμα της ανατολής άρχιζε να φωτίζει πίσω από το σύννεφα. Αλλά το μυαλό μου ήταν κολλημένο στην εικόνα της γυναίκας μου, που την φανταζόμουνα με μια απόκοσμη ακρίβεια. Την άκουγα να μου μιλάει, την είδα να μου χαμογελάει με μια ειλικρινή και ενθαρρυντική όψη. Πραγματική ή οπτασία, η όψη της ήταν πιο φωτεινή από τον ήλιο που άρχισε να ανατέλλει.. Τότε μια σκέψη με καθήλωσε: για πρώτη φορά στη ζωή μου είδα την αλήθεια όπως αποδίδεται από τόσους ποιητές και διακηρύσσεται από τόσους διανοητές. Η αλήθεια ότι η αγάπη είναι ο μέγιστος σκοπός ενός ανθρώπου. Και τότε κατανόησα το μυστικό: η λύτρωση του ανθρώπου είναι μέσω της αγάπης και στην αγάπη. Κατάλαβα πως ένας άνθρωπος που δεν του έμεινε τίποτα στον κόσμο, μπορεί να είναι ευδαίμονας για μια στιγμή, σκεπτόμενος ένα αγαπημένο του πρόσωπο. Σε μια κατάσταση έσχατης απόγνωσης, όταν ένας άνθρωπος το μόνο που μπορεί να καταφέρει είναι να αντέξει τις δοκιμασίες του με έναν έντιμο τρόπο, μπορεί σε αυτή την κατάσταση να αυτοεκληρωθεί ως άνθρωπος, μέσω της σκέψης και της νοερής εικόνας ενός αγαπημένου προσώπου.

**Σύντομες απαντήσεις**

1.     Α Λ, Β Λ, Γ Σ, Δ Σ, Ε Λ. (Σύμφωνα με τις δύο μεταφράσεις ο γέρος νιώθει ευγνωμοσύνη για όσα έγιναν «Πρέπει, λοιπόν, να φιλοσοφεί και ο νέος και ο  γέρος: ο ένας ώστε, καθώς γερνά, να παραμένει νέος μέσα στα αγαθά ¯από ευγνωμοσύνη προς τα όσα έγιναν¯, και ο άλλος, αν και νέος,  να είναι συνάμα και ώριμος, καθώς θα είναι απαλλαγμένος από τον φόβο για όσα θα γίνουν» / «Πρέπει, επομένως, και  ο γέροντας να φιλοσοφεί και ο νέος: ο ένας για  να μένει, κι όταν γερνά, νέος χάρη στα όμορφα πράγματα, καθώς με χαρά θα ανα τρέχει στα περασμένα, ο άλλος για να ’ναι και ως νέος συνάμα γέροντας, καθώς δεν θα τον κυριεύει φόβος για  τα μελλούμενα») Στ Λ, Ζ Λ

2.    Οι νέοι δεν θα πρέπει να αναβάλλουν για αργότερα την ενασχόληση με τη φιλοσοφία και οι γέροι δεν πρέπει να την αρνούνται. Οι νέοι δεν πρέπει να θεωρούν ανώριμο τον εαυτό τους ούτε να πιστεύουν ότι δεν έχει έρθει ακόμα η κατάλληλη για αυτούς στιγμή, για να φιλοσοφήσουν, και οι γέροι δεν πρέπει να θεωρούν τον εαυτό τους περισσότερο ώριμο απ’ όσο πρέπει ούτε να νομίζουν ότι έχει περάσει πια ο κατάλληλος για αυτούς στιγμή, για να ξεκινήσουν να ασχολούνται με τη φιλοσοφία.

3.    φιλοσοφεῖν: Για τον Επίκουρο η φιλοσοφία είναι συνυφασμένη με τη μελέτη των φυσικών φαινομένων (φυσιολογία) και την άσκησή της στον ευρύτερο χώρο μιας κοινότητας φίλων (συμφιλοσοφεῖν). Ο σκοπός της είναι διπλός: θεραπευτικός, καθώς απαλλάσει τον άνθρωπο από τον φόβο για τη φύση, τους θεούς, τον θάνατο και τον πόνο, και διδακτικός, καθώς μαθαίνει τον άνθρωπο να βρίσκει τα όρια του πόνου και της ηδονής. (Σχ. Βιβλίου)

4.    Συνδέονται μεταξύ τους με μια σχέση αιτίου αιτιατού. Η φιλοσοφία είναι η αιτία η οποία έχει ως αποτέλεσμα την εξασφάλιση της ψυχικής υγείας σε έναν άνθρωπο. Γι’ αυτό όποιος αρνείται την ενασχόληση με τη φιλοσοφία είναι σαν να αρνείται αυτό που μπορεί να του εξασφαλίσει την υγεία της ψυχής του κι έτσι δεν υπάρχει μία κατάλληλη στιγμή για να στραφεί κάποιος στη φιλοσοφία. Αυτή η στροφή αφορά όλους, νέους και γέρους.

5.    Ο νέος μπορεί να προφασιστεί ότι είναι ακόμα ανώριμος για την ενασχόληση με τη φιλοσοφία και γι’ αυτό δεν έχει  έρθει η κατάλληλη στιγμή για κάτι τέτοιο. Ο ηλικιωμένος μπορεί να προβάλει την αντίρρηση ότι πλέον είναι πολύ ώριμος για τέτοιες ενασχολήσεις και ότι πλέον έχει περάσει για αυτόν ο σωστός για τη φιλοσοφία χρόνος. Και οι δύο, όταν προβάλλουν τέτοιες αντιρρήσεις, είναι σαν να αρνούνται την ευδαιμονία.

6.    Ο Επίκουρος με μια αναλογία παρομοιάζει αυτόν που αρνείται την ενασχόληση με τη φιλοσοφία, προβάλλοντας ως επιχείρημα την ηλικιακή ανωριμότητα ή ωριμότητα, με αυτόν που θεωρεί ότι δεν έχει έρθει η ώρα ή ότι πέρασε ο καιρός, για να ευτυχήσει. Για τον φιλόσοφο η φιλοσοφία βοηθά τον άνθρωπο να κατακτήσει την ευδαιμονία. Αυτό επιτυγχάνεται με τη γνώση (φρόνηση), η οποία θα βοηθήσει τον άνθρωπο να έχει υπολογίσει από πριν τον βαθμό της ηδονής και του πόνου, να κρίνει τις ηδονές στις οποίες θα ενδώσει, να αναζητά τις πνευματικές χαρές όχι στην καθαρή γνώση, αλλά στη γεμάτη πνευματικότητα συναναστροφή με τους φίλους, να γνωρίζει ποιες απολαύσεις μπορεί να προσφέρει στον εαυτό του, να αντιμετωπίζει τον φόβο .

**εὐδαιμονία**: ευτυχία. Για τους περισσότερους φιλοσόφους της αρχαιό  τητας η εὐδαιμονία είναι ο τελικός σκοπός της ανθρώπινης ζωής, η επι δίωξη όλων των ανθρώπων, το απώτατο αγαθό –αλλά δίνουν διαφορετικό περιεχόμενο στην έννοια. Στην επικούρεια φιλοσοφία η εὐδαιμονία έχει κεντρική θέση, αποτελώντας ένα ιδανικό εφικτό σε όλους τους ανθρώπους, ανεξαρτήτως φυλετικής καταγωγής, φύλου, ηλικίας, κοινωνικής θέσης και οικονομικής κατάστασης. Η ἡδονὴ είναι το κεντρικό περιεχόμενο της ανθρώπινης ευδαιμονίας: τὴν ἡδονὴν ἀρχὴν καὶ τέλος λέγομεν εἶναι τοῦ μακαρίως ζῆν (Επιστολή­στον­Μενοικέα, 129). Συνίσταται στη, μέσα από νηφάλιο στοχασμό, μετρημένη απόλαυση φυσικών και πνευματικών αγαθών, που οδηγεί στην ἀπονία και στην ἀταραξία, την ψυχική γαλήνη. Ο ευδαίμων άνθρωπος, έχοντας απαλλαγεί από τον πόνο της ζωής αλλά και τον φόβο του θανάτου, παρομοιάζεται με τον θεό. (Σχ. Βιβλίου)

7.    Ο νέος, αν και είναι ακόμα νέος, αποκτά ωριμότητα, όπως ένας ηλικιωμένος, και δεν φοβάται τα μελλούμενα (δυσκολίες, κόπους, πόνους, αρρώστιες, θάνατο).

8.    Ο ηλικιωμένος βρίσκεται μεν σε προχωρημένη ηλικία, αλλά παραμένει νέος, αφού νιώθει ευγνωμοσύνη για όσα έχει ζήσει, για όσα αγαθά έχει αποκτήσει και για όσα έχει απολαύσει, για όσες εμπειρίες έχει αποκτήσει.

9.    Ένας άνθρωπος πρέπει να μελετά όσα φέρνουν την ευτυχία, γιατί αυτή είναι το ζητούμενο του καθενός, ο σκοπός, αφού, όταν υπάρχει στη ζωή μας, έχουμε τα πάντα, κι, όταν λείπει, τότε κάνουμε τα πάντα προκειμένου να την αποκτήσουμε.

10. ἄωρος: ανώριμος, αναφέρεται στο νέος/ πάρωρος: υπερώριμος, αναφέρεται στο γέρων

11.  α) Ο Επίκουρος ξεκινά τη σκέψη του λέγοντας ότι η ψυχική υγεία αφορά όλους, νέους και ηλικιωμένους. Ως εννοούμενη δεύτερη προκείμενη θεωρούμε τη σκέψη ότι η  φιλοσοφία εξασφαλίζει την ψυχική υγεία και καταλήγει στο συμπέρασμα ότι όλοι, νέοι και ηλικιωμένοι, πρέπει να φιλοσοφούν.

β) Στη συνέχεια ο φιλόσοφος αναδιατυπώνει το προηγούμενο επιχείρημα ξεκινώντας από τη σκέψη ότι η ευδαιμονία αφορά όλους, νέους και ηλικιωμένους. Κι εδώ εννοείται η σκέψη ότι η φιλοσοφία οδηγεί στην ευδαιμονία. Άρα, όλοι πρέπει να φιλοσοφούν

γ)  Συνεχίζει με τη σκέψη ότι ο νέος θα είναι συγχρόνως και ώριμος  και δεν θα έχει κανένα φόβο για τα μελλούμενα. Οι γέροι, από την άλλη, παραμένουν νέοι από ευγνωμοσύνη για όσα έζησαν. Κι εδώ εννοείται η θέση ότι η φιλοσοφία οδηγεί και στην αφοβία για το μέλλον και στην ευγνωμοσύνη για τη ζωή. Άρα, όλοι, νέοι και ηλικιωμένοι, πρέπει να φιλοσοφούν.

δ) Στο τελευταίο του επιχείρημα μας λέει ότι, όταν έχουμε την ευτυχία, έχουμε τα πάντα, ενώ όταν μας λείπει, κάνουμε τα πάντα για να την αποκτήσουμε. Σε αυτό το σημείο εννοείται η σκέψη ότι η φιλοσοφία οδηγεί στην ευτυχία. Άρα, πρέπει να μελετάμε όσα φέρνουν την ευτυχία, δηλαδή τη φιλοσοφία.

12. Για τον Επίκουρο η φιλοσοφία είναι τρόπος ζωής, όχι απλά μια θεωρητική γνώση, και γι’ αυτό σχετίζεται με το ερώτημα πώς μπορεί να γίνει ο άνθρωπος ευτυχισμένος στην πράξη. Ο φιλοσοφημένος τρόπος ζωής οδηγεί στην ευτυχία και στην ψυχική υγεία, ενώ συγχρόνως συμβάλλει στην αντιμετώπιση των φόβων και στην επιδίωξη ικανοποίησης των αναγκαίων επιθυμιών.

13. Μιλώντας ο Επίκουρος για τα δύο ηλικιακά άκρα, τη νιότη και τα γηρατειά, μας επιτρέπει να συμπεριλάβουμε σε αυτούς που πρέπει να ασχοληθούν με τη φιλοσοφία όλους τους ανθρώπους, χωρίς καμιά διάκριση. Ο Επίκουρος απευθύνεται σε όλους όσοι θέλουν να φιλοσοφήσουν είτε είναι νέοι είτε γέροι είτε άντρες είτε γυναίκες είτε πλούσιοι είτε φτωχοί είτε ελεύθεροι είτε δούλοι.

14. Ο ισοδύναμος τρόπος είναι: χρὴ νέον καὶ γέροντα φιλοσοφεῖν. Πρόκειται για μια προτροπή που απευθύνεται σε όλους, νέους και γέρους.

15. εὐδαιμονία: ευτυχία. Για τους περισσότερους φιλοσόφους της αρχαιό  τητας η εὐδαιμονία είναι ο τελικός σκοπός της ανθρώπινης ζωής, η επι δίωξη όλων των ανθρώπων, το απώτατο αγαθό –αλλά δίνουν διαφορετικό περιεχόμενο στην έννοια. Στην επικούρεια φιλοσοφία η εὐδαιμονία έχει κεντρική θέση, αποτελώντας ένα ιδανικό εφικτό σε όλους τους ανθρώπους, ανεξαρτήτως φυλετικής καταγωγής, φύλου, ηλικίας, κοινωνικής θέσης και οικονομικής κατάστασης. Η ἡδονὴ είναι το κεντρικό περιεχόμενο της ανθρώπινης ευδαιμονίας: τὴν ἡδονὴν ἀρχὴν καὶ τέλος λέγομεν εἶναι τοῦ μακαρίως ζῆν (Επιστολή­στον­Μενοικέα, 129). Συνίσταται στη, μέσα από νηφάλιο στοχασμό, μετρημένη απόλαυση φυσικών και πνευματικών αγαθών, που οδηγεί στην ἀπονία και στην ἀταραξία, την ψυχική γαλήνη. Ο ευδαίμων άνθρωπος, έχοντας απαλλαγεί από τον πόνο της ζωής αλλά και τον φόβο του θανάτου, παρομοιάζεται με τον θεό. (Σχ. Βιβλίου)

16. Ο Επίκουρος παρουσιάζει τις απόψεις του με συμμετρικές τόσο για τους νέους όσο και για τους μεγαλύτερους αιτιολογήσεις, όταν λέει ότι οι πρώτοι δεν πρέπει να θεωρούν τον εαυτό τους ανώριμο για τη φιλοσοφία ούτε οι δεύτεροι υπερώριμο. Επίσης, χρησιμοποιεί το σχήμα της αναλογίας μεταξύ της φιλοσοφίας και της ψυχικής υγείας και μεταξύ της φιλοσοφίας και της ευδαιμονίας. Άλλος τρόπος είναι η αναδιατύπωση του πρώτου επιχειρήματος αμέσως μετά, η επανακατάθεση  του συμπεράσματος στη συνέχεια και η παράθεση του τελικού συμπεράσματος στο τέλος, όπου δίνει τον κεντρικό όρο τη φιλοσοφικής του σκέψης, την ευδαιμονία. Επιπλέον, χρησιμοποιεί ομόρριζα του ουσιαστικού ὥρα και τις επαναλήψεις (ὥρα, νέος, γέρων, εὐδαιμονία), για να τονίσει ότι ο φιλοσοφικός τρόπος που πρεσβεύει ο Επίκουρος δεν αναγνωρίζει όρια και διαχωριστικές γραμμές κι ότι σκοπός του παραμένει η ευδαιμονία του ανθρώπου με ένα καθαρά πρακτικό προσανατολισμό. Με το οξύμωρο σχήμα «γηράσκων νεάζῃ, νέος ἅμα καὶ παλαιὸς ᾖ» καταργεί και πάλι τον όποιο περιορισμό στην ενασχόληση με τη φιλοσοφία. Το σχήμα της αντίθεσης (νέος - γέρων, ἄωρος - πάρωρος, ὑπάρχειν - παρεληλυθέναι, παρεῖναι - εἶναι, γηράσκων νεάζῃ, νέος ἅμα καὶ παλαιὸς ᾖ, παρούσης ἀπούσης) στηρίζει την επιχειρηματολογία του φιλοσόφου και προσφέρει αποδείξεις γιατί η φιλοσοφία αφορά όλους.   Η χρονικότητα μάλιστα των αντιθέσεων «γεγονότων -  μελλόντων, παρούσης - ἀπούσης» καταδεικνύει την επικούρεια άποψη ότι την ανθρώπινη ζωή περικλείουν η γέννηση και ο θάνατος και δεν υπάρχει τίποτα έξω από αυτά. Ο Επίκουρος δεν πίστευε στη μεταθανάτια ζωή.

17. Στο συμπέρασμα ο Επίκουρος δίνει τον κεντρικό όρο της φιλοσοφίας του, ο οποίος αποτελεί και τον ανώτερο στόχο του ανθρώπου που δεν είναι άλλος από την ευδαιμονία.

18. Ο δεοντολογικός/προτρεπτικός χαρακτήρας φαίνεται στα σημεία: μήτε μελλέτω, μήτε κοπιάτω, φιλοσοφητέον, μελετᾶν χρή. Με τη χρήση των προστακτικών, του ρηματικού επιθέτου και του απροσώπου χρή + απαρέμφατο δίνεται το δέον γενέσθαι και υπηρετείται ο διδακτικός και προτρεπτικός χαρακτήρας της επιστολής του Επίκουρου.

19. μελετῶ: φροντίζω για κάτι, δίνω προσοχή σε κάτι, το σπουδάζω. Αντίστοιχα μελέτη σημαίνει φροντί δα, επιμέλεια, άσκηση. Στον πλατωνικό διάλογο Φαίδων (81a) ο Σωκράτης αναφέρεται στη φιλοσοφική δρα στηριότητα της ψυχής ως μελέτη θανάτου. Ο Επίκουρος συμβουλεύει τον άνθρωπο να θυμάται και να μελετά διαρκώς τις βα σικές αρχές της (επικούρειας) φιλοσοφίας και αναλόγως να διαμορφώνει τη ζωή του. (Σχ. Βιβλίου)

20.Δηλώνει ότι ευδαιμονία είναι κοινός ανθρώπινος στόχος και μάλιστα ο πιο σημαντικός.

21. Μήτε νέος - μήτε γέρων / οὔτε γὰρ ἄωρος οὐδείς - ἐστιν οὔτε πάρωρος

πρὸς τὸ κατὰ ψυχὴν ὑγιαῖνον / ὅμοιός ἐστιν  τῷ λέγοντι πρὸς εὐδαιμονίαν ἢ μήπω παρεῖναι τὴν ὥραν  ἢ μηκέτι εἶναι / Ὥστε φιλοσοφητέον  καὶ νέῳ καὶ γέροντι / Μελετᾶν οὖν χρὴ  τὰ ποιοῦντα τὴν εὐδαιμονίαν / ἔχομεν / πράττομεν

22.Ο Επίκουρος με τη χρήση του α’ πληθυντικού προσώπου του ενεστώτα  δίνει καθολικότητα και διαχρονικότητα στην άποψη ότι η ευδαιμονία είναι ο κοινός στόχος όλων των ανθρώπων.

23.Στον λόγο Επίκουρου από τη μια μεριά δεν υπάρχουν εξειδικευμένοι επιστημονικοί όροι και οι συλλογισμοί του είναι καθαροί και κατανοητοί, από την άλλη όμως βρίσκουμε αρκετά εκφραστικά μέσα, όπως οι αναλογίες, οι αντιθέσεις, το οξύμωρο. Με τα πρώτα δείχνει τη διάθεσή του να απευθυνθεί ο φιλόσοφος δε όλους τους ανθρώπους και με τα δεύτερα ο λόγος γίνεται ενδιαφέρων, παραστατικός και θελκτικός.

24.Ορισμένος χρόνος, χρονική περίοδος, εποχή του έτους, τμήμα της ημέρας, ο κατάλληλος καιρός, η καλύτερη στιγμή.

Είναι ωραίος εσωτερικά και εξωτερικά – Η ωραιοποίηση της κατάστασης δεν βοηθά

25.Μελλοντολογία, ψυχοφθόρος, αγαθοεργία, παλαιοντολογία, παντοκράτορας

26.Σημαίνει «όλα». Θα σε έχω πάντα στην ψυχή μου.

27.Στο ποίημα Κτίσται του Καβάφη είναι σαφείς οι επικούρειες επιρροές. Και για τον Καβάφη η ανθρώπινη ζωή είναι ένα κυνήγι της ευτυχίας, μόνο που οι άνθρωποι ψάχνουν να τη βρουν σε λαθεμένους τρόπους, στη ματαιοδοξία και σε μια αίσθηση αθανασίας. Τίποτα από αυτά όμως δεν μπορεί να δώσει την πραγματική ευτυχία. Ο Καβάφης, όπως ο Επίκουρος, θεωρεί ότι οι αγωνίες και οι κόποι/πόνοι στερούν από τον άνθρωπο τη δυνατότητα της ευτυχίας, όπως και οι μάταιες επιθυμίες. Ο Καβάφης, όπως ο Επίκουρος, δεν πιστεύει σε κανένα επέκεινα.

Στο ποίημα Όσο μπορείς του Καβάφη βρίσκουμε τον ίδιο προτρεπτικό/διδακτικό και δεοντολογικό τόνο που συναντάμε στο κείμενο αναφοράς. Ο Καβάφης δίνει συμβουλές/παραινέσεις πώς μπορεί κανείς να φτιάξει μια ευτυχισμένη ζωή. Αυτή συνίσταται στην αποφυγή συναναστροφών που δεν διακρίνονται από καλαισθησία και πνευματικότητα.

28.Ο Βίκτωρ Φρανκλ, αν και ζει οριακές στιγμές,  στιγμές  μεταξύ ζωής και θανάτου στο ναζιστικό στρατόπεδο, αναζητά ένα νόημα για να ζήσει κανείς. Αναζητά την ευτυχία. Αυτή είναι πάντα ο απώτερος σκοπός, ακόμα και κάτω από τις πιο δύσκολες συνθήκες. Ο αυστριακός νευρολόγος Βίκτωρ Φρανκλ θεωρεί ότι αυτή βρίσκεται στην αγάπη.

**Επαναληπτικό Φύλλο Εργασίας 4η Διδακτική Ενότητα**

1.    Να χαρακτηρίσετε ως σωστές ή λανθασμένες τις παρακάτω θέσεις.

Α) Οι άνθρωποι παρουσιάστηκαν παράλληλα με τους θεούς.

Β) Ο χρόνος γέννησης των ανθρώπων ήταν προκαθορισμένος.

Γ) Η δημιουργία των ανθρώπων έγινε στην επιφάνεια της γης.

Δ) Οι άνθρωποι πλάστηκαν από χώμα και φωτιά.

Ε) Ο Προμηθέας και ο Επιμηθέας ανέλαβαν το έργο του διαμοιρασμού των ιδιοτήτων στα θνητά όντα.

Στ) Ο Προμηθέας δέχτηκε την πρόταση του Επιμηθέα να αναλάβει ο ίδιος τη διαμοίραση των ιδιοτήτων.

Ζ) Ο Επιμηθέας θα έκανε την επιθεώρηση του έργου του Προμηθέα.

Η) Τα πιο αδύναμα ζώα είχαν ως όπλο την ταχύτητα.

Θ) Τα μεγαλόσωμα ζώα είχαν ως τρόπο διαφυγής του κινδύνου την υπόγεια κατοικία.

Ι) Σκοπός του Επιμηθέα ήταν η ισόρροπη διανομή των ιδιοτήτων στα ζώα.

Κ) Στόχος του Επιμηθέα ήταν η επιβίωση του ισχυρότερου από τα ζώα.

Λ) Οι μεταβολές του καιρού ήταν στη δικαιοδοσία του Δία.

Μ) Τα δέρματα και τα τριχώματα ήταν ωφέλιμα για τα ζώα τόσο στις ζέστες όσο και στο κρύο.

Ν) Τα ζώα έπρεπε να φτιάξουν μόνα τους το κρεβάτι τους.

Ξ) Ο Επιμηθέας διέκρινε τα ζώα σε σαρκοφάγα και φυτοφάγα.

Ο) Στα σαρκοφάγα ο Επιμηθέας έδωσε μεγάλη γονιμότητα.

Π) Η πολυγονία των φυτοφάγων ζώων είχε ως στόχο την εξασφάλιση της επιβίωσής τους.

2.   Τι εννοεί με τον όρο «χρόνος» στην αρχή της αφήγησής του ο σοφιστής;

3.   Ποια όντα περιλαμβάνονται στα θνητά  γένη;

4.   Τι σημαίνει ο όρος «γένεσις»;

5.   Θεωρείτε ότι μέσα από το κείμενο φαίνεται ότι οι θεοί ήταν άναρχοι ή ότι υπήρξε και γι’ αυτούς μια στιγμή γέννησης;

6.   Ποιος ο ρόλος της μοίρας στη δημιουργία των θνητών όντων;

7.   ὥρα: Ποια η σημασία της λέξης;

8.   ὅσα πυρὶ καὶ γῇ κεράννυται: Σε ποιον όρο αναφέρεται η πρόταση;

9.   Ποια είναι τα υλικά με τα οποία οι θεοί έπλασαν τα θνητά όντα;

10.    Λαμβάνοντας υπ’ όψιν ότι οι θεοί έπλασαν τα θνητά όντα στο εσωτερικό της γης, ποιο περιεχόμενο θα δίνατε στην έννοια του αυτοχθονισμού;

11. γῆς ἔνδον -  ἄγειν αὐτὰ πρὸς φῶς ἔμελλον: Λαμβάνοντας υπ’ όψιν τα δύο χωρία, σε ποιες σκέψεις καταλήγετε;

12.    Τι γνωρίζετε για τα μυθικά πρόσωπα του Προμηθέα και του Επιμηθέα;

13.    Ποιον ρόλο ανέλαβαν ο Προμηθέας και ο Επιμηθέας;

14.    ὡς πρέπει: Τι δηλώνει η αναφορική παραβολική πρόταση;

15.    Πώς συμφώνησαν οι δύο Τιτάνες να κάνουν τη μοιρασιά;

16.    Πώς μοίρασε τις ιδιότητες στα ζώα ο Επιμηθέας;

17.    Ποιος ήταν ο στόχος του Επιμηθέα κατά τη διανομή των ιδιοτήτων στα ζώα;

18.    Μπορείτε να φέρετε παραδείγματα ζώων για καθεμιά από τις ιδιότητες με τις οποίες εφοδίασε τα ζώα ο Επιμηθέας;

19.    Τι δηλώνει ο όρος «σωτηρίαν»;

20.   Θα χαρακτηρίζατε τον μύθο του Πρωταγόρα ως ένα αισιόδοξο πολιτιστικό μύθο;

21.    Ποιος ο ρόλος των θεών στο μύθο και πώς εξηγείται η παρουσία τους στον λόγο του αγνωστικιστή Πρωταγόρα;

22.   Θα θεωρούσατε ότι στον μύθο του Πρωταγόρα εντοπίζουμε μια ανθρωποκεντρική προσέγγιση;

23.   Ποια χαρακτηριστικά της μυθικής αφήγησης εντοπίζετε στον μύθο του Πρωταγόρα;

24.   Μπορείτε να δώσετε τις σημασίες των παρακάτω λέξεων στην αρχαία και στη νέα ελληνική (παραιτεῖται, ἐπίσκεψαι, εὐλάβεια, ἐπήρκεσε, ὥρας);

25.   Μπορείτε να σχηματίσετε μία περίοδο λόγου με ένα παράγωγο στη ν.ε. καθεμιάς από τις παρακάτω λέξεις (γενέσεως, ἐπίσκεψαι, ἐπήρκεσε, ἰοῦσιν, ἀμφιεννὺς);

26.   Να συγκρίνετε τον παρακάτω μύθο του Πλάτωνα με τον πολιτιστικό μύθο του Πρωταγόρα

Πλάτων, Πολιτικός, 271a -274d

Σω.:και ο τρόπος γεννήσεως φίλε μου, ποιος ήταν τότε για τα ζώα και κατά ποιον τρόπο γεννήθηκαν το ένα από το άλλο;

Ξένος: είναι φανερό, Σωκράτη, ότι το να γεννηθούν το ένα από το άλλο δεν ήταν δυνατόν στην τότε φύση τους, αλλά αυτή η ιστορία που διηγούνται για μία γενιά πώς γεννήθηκε κάποτε από τη γη, αυτό συνέβη εκείνον τον καιρό, όταν οι άνθρωποι ξανάβγαιναν από τη γη και η ανάμνησή του μεταδόθηκε από τους πρώτους προγόνους μας, πού γειτόνευαν τον υπόλοιπο χρόνο με το τέλος αυτής της αρχαίας κυκλικής περιφοράς και γεννήθηκαν στην αρχή του τωρινού κύκλου. Αυτοί μας έγιναν κήρυκες αυτών των παραδόσεων για τις οποίες σήμερα πολλοί άνθρωποι χωρίς λόγο αμφιβάλλουν … γιατί τότε πρώτα-πρώτα αυτή την περιστροφή την κυβερνούσε και την φρόντιζε όλη ο Θεός … όλα τα μέρη του κόσμου ήταν μοιρασμένα από τους θεούς τους επιφορτισμένος να τα κυβερνούν … Και μάλιστα και τα ζώα τα είχαν μοιραστεί κατά γένη και αγέλες σαν βοσκοί, θεία πνεύματα, από τα οποία καθένα μη έχοντας ανάγκη του άλλου, μόνο προνοούσε για όλες τις ανάγκες τους ώστε κανένα δεν ήταν άγριο ούτε αλληλοτρώγονταν και δεν υπήρχε μεταξύ τους ούτε πόλεμος ούτε κανενός είδους φιλονικία… εκείνο λοιπόν που ειπώθηκε πώς οι άνθρωποι ζούσαν μόνοι τους χωρίς εξωτερική βοήθεια, ειπώθηκε για τον εξής λόγο. Ο ίδιος ο Θεός ήταν ο ποιμένας τους και ο ίδιος τους κυβερνούσε όπως ακριβώς τώρα οι άνθρωποι, που είναι ζώο πιο θεϊκό, κυβερνούν άλλα είδη ζώων κατώτερα από αυτούς. Όταν τους κυβερνούσε εκείνος δεν υπήρχαν πολιτικά συστήματα ούτε καθένας είχε τις δικές του γυναίκες και παιδιά. Γιατί από τη γη ξαναγύριζαν στη ζωή όλοι, χωρίς να θυμούνται τίποτα από την προηγούμενη ύπαρξή τους· τέτοια δεν υπήρχαν, είχαν όμως άφθονους καρπούς από τα καρποφόρα δέντρα και από πολύ άλλη βλάστηση, που δεν φύτρωναν ύστερα από καλλιέργεια, αλλά η γη μόνη της τους πρόσφερε. Και γυμνοί και χωρίς κρεβάτια, ζώντας στο ύπαιθρο το περισσότερο, τα μάζευαν, γιατί οι εποχές τους ήταν μέτριες, ώστε δεν υπέφεραν και είχαν μαλακά κρεβάτια από χλόη που φύτρωνε από τη γη άφθονη. Άκουσες λοιπόν, Σωκράτη, τη ζωή που έκαναν οι άνθρωποι την εποχή της Βασιλείας του Κρόνου. Αυτήν που λένε πώς είναι κατά την εποχή της Βασιλείας του Δία, την τωρινή, ζώντας ο ίδιος τη γνωρίζεις. Θα μπορούσες τώρα και θα ήθελες να κρίνεις ποια από τις δύο είναι περισσότερο ευτυχισμένη; … οι τρόφιμοι του Κρόνου έχοντας πολλή άνεση και ικανότητα για να μπορούν να συνεννοούνται όχι μόνο με τους ανθρώπους αλλά και με θηρία έκαναν κατάχρηση όλων αυτών των πλεονεκτημάτων, για να ασκούνται στη φιλοσοφία, επικοινωνούσαν με θηρία και μεταξύ τους και ρωτούσαν όλα τα δημιουργήματα για να δουν αν κανένα προικισμένο με κάποια ιδιαίτερη δύναμη ένιωθε κάτι διαφορετικό από τα άλλα θησαυρίζοντας σοφία -εύκολα καταλαβαίνουμε ότι οι άνθρωποι εκείνης της εποχής ξεπερνούσαν απείρως σε ευτυχία τους τωρινούς… Όταν πραγματικά συμπληρώθηκε ο χρόνος, ο ορισμένος σε όλα αυτά τα πράγματα, και ήρθε πια η ώρα να γίνει μεταβολή, και όταν ακριβώς το γένος που βγήκε από τη γη εξαφανίστηκε πια ολόκληρο, αφού κάθε ψυχή είχε αποδώσει όλα όσα ήταν να γεννήσει και έπεσαν στη γη τόσα σπέρματα, όσα σε καθεμία της είχαν καθοριστεί, τότε πια ο κυβερνήτης του σύμπαντος, αφήνοντας, να πούμε, το πηδάλιο ξαναγύρισε στο παρατηρητήριό του και στον κόσμο ξανάδωσε παλινδρομική στροφή το πεπρωμένο και η έμφυτη κλίση… στην αρχή λοιπόν (ενν. ο κόσμος) εκτελούσε τα έργα του με αρκετή ακρίβεια, στο τέλος όμως πιο χαλαρά … Γιατί στερημένοι την φροντίδα του δαίμονα που μας είχε στην κατοχή του και στη φύλαξη του αφού τα πολλά θηρία με τη σειρά τους, όσα από φυσικό τους ήταν άγρια, εξαγριώθηκαν, οι ίδιοι οι άνθρωποι όντας χωρίς δύναμη και χωρίς προστασία γινόταν τότε λεία αυτών των θηρίων και ακόμα ήταν στα πρώτα χρόνια χωρίς μηχανήματα και χωρίς τέχνη, επειδή η τροφή πού αυτόματα προέρχεται αναβλαστάνοντας από τη γη, είχε εκλείψει και δεν ήξεραν ακόμη να την προμηθεύονται, επειδή καμία ανάγκη δεν τους είχε πιέσει νωρίτερα. Για όλους λοιπόν αυτούς τους λόγους βρίσκονταν σε μεγάλες στεναχώριες. Από τότε ακριβώς μας έχουν παραχωρηθεί, σύμφωνα με τις αρχαίες παραδόσεις, δώρα από τους θεούς μαζί με τα αναγκαία μαθήματα και την απαραίτητη παιδεία: η φωτιά από τον Προμηθέα, οι τέχνες από τον Ήφαιστο και από την σύντροφό του στην τέχνη θεά, οι σπόροι τέλος και τα φυτά από άλλες θεότητες και όλα όσα βοήθησαν στην καλυτέρευση του ανθρώπινου βίου, από αυτούς έχουν γίνει, αφού, όπως είπαμε τώρα δα οι άνθρωποι στερήθηκαν τη φροντίδα των θεών και έπρεπε μόνοι τους να οδηγούνται και να φροντίζουν οι ίδιοι για τους εαυτούς τους, όπως ολόκληρο το σύμπαν· αυτό μιμούμενοι και παντοτινά ακολουθώντας ποτέ έτσι και πότε αλλιώς, ζούμε και γεννιόμαστε.

**Σύντομες απαντήσεις**

1.     Α Λ, Β Σ, Γ Λ, Δ Λ, Ε Σ, Στ Λ, Ζ Λ, Η Σ, Θ Λ, Ι Σ, Κ λ, Λ Σ, Μ Σ, Ν Λ, Ξ Σ, Ο Λ, Π Σ

2.    Εννοεί την αρχή του χρόνου, την αρχή της δημιουργίας, το σημείο εκείνο που ακολουθεί τη θεογονία, δηλαδή τη γένεση των θεών. Είναι χαρακτηριστικό πως στην αρχαιοελληνική μυθολογική σκέψη υπάρχει μόνον θεογονία και όχι κοσμογονία, όπως σε άλλες μυθολογίες ή στην εβραιοχριστιανική γένεση. Αντίθετα από τον Ησίοδο, που στη Θεογονία του αναφέρει, μετά τη δημιουργία των θεών, την ύπαρξη των ανθρώπων χωρίς να εξηγεί πώς πλάστηκαν και από ποιον, ο Πρωταγόρας μεταφέρει το κέντρο του ενδιαφέροντος στον άνθρωπο. Στον μύθο του, παρακολουθούμε τη διαδικασία με την οποία τα μεν ζώα “διαμορφώθηκαν”, απέκτησαν δηλαδή το καθένα τις δικές του ιδιότητες, ο δε άνθρωπος απέκτησε τα χαρακτηριστικά εκείνα, τις αρετές, που συνιστούν τελικά την ανθρώπινη ουσία του. (Σχ. Φ. Λ)

3.    θνητά γένη: τα θνητά πλάσματα, δηλαδή τα διάφορα είδη ζώων. (Σχ. Φ. Λ)

4.    γένεσις: Ο όρος αναφέρεται στη διαδικασία με την οποία κάτι που δεν υπήρχε άρχισε να υπάρχει. Στον κοσμογονικό του μύθο ο Πρωταγόρας παρουσιάζει τη γένεση του κόσμου ως θεϊκή δημιουργία. Αυτή είναι και η διδασκαλία του ίδιου του Πλάτωνα στον Τίμαιο (28a κ.ε.). Το σχετικό με τη δημιουργία κεφάλαιο εισάγεται με τη φράση (29d­e): Λέγωμεν δὴ δι’ ἥντινα αἰτίαν γένεσιν καὶ τὸ πᾶν τόδε ὁ συνιστὰς συνέστησεν [: Ας δούμε, λοιπόν, για ποια αιτία ο Δημιουργός συνέθεσε το γίγνεσθαι και όλο αυτό το σύμπαν –μετάφραση Β. Κάλφας]. (Σχ. Φ. Υ.)

5.    Το «καὶ τούτοις» δηλώνει ότι και για τους θεούς υπήρξε ένας χρόνος γέννησης, όπως ακριβώς και για τα θνητά όντα. Για αυτή μίλησε ο Ησίοδος στη Θεογονία. Ο Πρωταγόρας κάνει μόνο αυτή τη σύντομη αναφορά στη γέννηση των θεών, καθώς το αντικείμενο ενδιαφέροντός του είναι ο άνθρωπος.

6.    Η ειμαρμένη, η μοίρα δηλώνει το προκαθορισμένο να γίνει, το προορισμένο να συμβεί. Γενικότερα στην αρχαιοελληνική σκέψη, όπως κι εδώ παρουσιάζεται ως κάτι ανώτερο και από τους θεούς. Αρκεί να θυμηθούμε το *ἀνάγκᾳ δ᾿ οὐδὲ θεοὶ μάχονται* του Σιμωνίδη. Οι Μοίρες ήταν τρεις, η Κλωθώ που ύφαινε το μήκος της κλωστής της ανθρώπινης ζωής, η Λάχεση που κλήρωνε τον τυχερό ή άτυχο λαχνό και η Άτροπος που καθόριζε την αδυσώπητη αναγκαιότητα. **εἱμαρμένη** (μείρομαι: συμμερίζομαι, συμμετέχω· εἵμαρται (απρό σωπο ρήμα): είναι πεπρωμένο): Για τους αρχαίους Έλληνες (ήδη από τα ομηρικά χρόνια) η εἱμαρμένη είναι η αμάχητη δύναμη, ισχυρότερη και από τους θεούς, που καθορίζει τη μοίρα (ομόρριζη λέξη) του κόσμου και των ανθρώπων. Εἱμαρμένος χρόνος είναι ο αυστηρά προκαθορισμένος. Σύμφωνα με τον Πρωταγόρα, λοιπόν, η γένεση του κόσμου δεν μπορούσε να συμβεί ούτε νωρίτερα ούτε αργότερα από τότε που έγινε. (Σχ. Φ. Υ.)

7.    ὥρα [η λέξη παράγεται από την ίδια ινδοευρωπαϊκή ρίζα από την οποία στα αγγλικά παράγεται η λέξη year, το έτος]: α) ορισμένος χρόνος, χρονική περίοδος που ορίζεται από τους φυσικούς νόμους, περίοδος του έτους, του μήνα, της ημέρας. β) εποχή του έτους [οι αρχαίοι Έλληνες διέκριναν τρεις εποχές του χρόνου: το ἔαρ, δηλαδή την άνοιξη, το θέρος, δηλαδή το καλοκαίρι, και τον χειμῶνα, ενώ τὴν ὀπώραν, το φθινόπωρο, τη θεωρούσαν μάλλον ως ακμή του καλοκαιριού]. η ακμή του έτους. μέρος της ημέρας ή του ημερονυκτίου. Επειδή η λέξη χρησιμοποιόταν ιδιαίτερα για να δηλώσει την καλύτερη εποχή του χρόνου, κατέληξε επίσης να σημαίνει, όπως η λέξη καιρός, την κατάλληλη ώρα, τη σωστή στιγμή, όπως ακόμα και την καλή στιγμή της ζωής του ανθρώπου, δηλαδή τη νεότητα. Στη μυθολογία, οι Ώρες, κόρες του δία και της θέμιδος, ήταν τρεις: η Ευνομία, η δίκη και η Ειρήνη, προστάτευαν δε τις εποχές του έτους και τους καρπούς κάθε εποχής, και θεωρούνταν αιτίες της ωριμότητας και της τελειότητας όλων των φυσικών πραγμάτων, κυρίως δε της ακμής και της ομορφιάς του ίδιου του ανθρώπου. (Σχ. Φ. Λ.)

8.    Η αναφορική πρόταση προσδιορίζει τη γενική τῶν (τούτων), συνδέεται με τη γη και τη φωτιά και είναι σε ονομαστική γιατί είναι υποκείμενο του ρήματος κεράννυται.

9.    Τα έπλασαν με γη (χώμα) και φωτιά και με όσα αναμειγνύονται με χώμα και φωτιά. Φαίνεται ότι ο Πρωταγόρας ότι βρίσκεται κοντά στον Εμπεδοκλή ο οποίος υποστήριζε ότι ο κόσμος προήλθε από την ανάμειξη των τεσσάρων στοιχείων, της γης, της φωτιάς, του αέρα και του νερού.

ὅσα πυρὶ καὶ γῇ κεράννυται: Ήταν διαδεδομένη στην αρχαιότητα η θεωρία για τα τέσσερα στοιχεῖα (γῆ, πῦρ, ἀήρ, ὕδωρ) από την ανάμειξη των οποίων (σε ποικίλες αναλογίες) απαρτίζονται και μετασχηματίζονται όλα τα υλικά πράγματα. Ο Εμπεδοκλής τα ονομάζει ῥιζώματα (βλ. Παράλληλο Κείμενο 2). Στο κοσμολογικό του έργο Τίμαιος (53a­b) ο Πλάτων θέτει την ύπαρξη των τεσσάρων στοιχείων πριν και από τη δημιουργία­μορφοποίηση του κόσμου από τον θεό: «Ως τότε όλα βρίσκονταν σε κατάσταση άλογη και άμετρη. Τον καιρό που ξεκινούσε η διακόσμηση του σύμπαντος, η φωτιά, το νερό, η γη και ο αέρας αρχικά παρουσίαζαν ίχνη μόνο της φύσης τους, δίνοντας την εντύπωση πραγμάτων που έχουν ολοκληρωτικά εγκαταλειφθεί από τον θεό. Το πρώτο λοιπόν βήμα του Θεού ήταν να τα παραλάβει όπως ήταν τότε και να τα ανασχηματίσει μέσω συγκεκριμένων μορφών και αριθμών» (μετάφραση Β. Κάλφας). (Σχ. Φ. Υ)

10. Η γη στο φραστικό σύνολο «γῆς ἔνδον» είναι το θήλυ, δηλ. η μήτρα, όπου δημιουργούνται οι διάφοροι οργανισμοί και στη συνέχεια έρχονται στο φως. Ουσιαστικά εδώ γίνεται αναφορά στη Μητέρα-Γη και στην αντίληψη του αυτοχθονισμού. Σύμφωνα με αυτή οι πρώτοι άνθρωποι γεννήθηκαν μέσα από τη γη. Οι αρχαίοι Έλληνες πίστευαν έτσι ότι ανάμεσα στους ανθρώπους και στη γη υπάρχει μια σχέση, όπως αυτή του παιδιού με τη μητέρα και γι’ αυτό το να είναι κάποιος αυτόχθων δήλωνε και ευγενική καταγωγή και ανωτερότητα έναντι των άλλων. Οι Αθηναίοι μάλιστα θεωρούσαν τον εαυτό τους γέννημα θρέμμα της αττικής γης και ότι αυτό τους προσέδιδε ένα στοιχείο υπεροχής απέναντι στους άλλους Έλληνες. Χαρακτηριστική η φράση από τον Επιτάφιο του Θουκυδίδη *τὴν γὰρ χώραν οἱ αὐτοὶ αἰεὶ οἰκοῦντες*.

*11.*Στη φράση *τὴν γὰρ χώραν οἱ αὐτοὶ αἰεὶ οἰκοῦντες*το φως σημαίνει ζωή. Η περίοδος λόγου αντιτίθεται στο *γῆς ἔνδον*, στο εσωτερικό δηλαδή της γης όπου έπλασαν οι θεοί τους ανθρώπους.

12. Ο Προμηθέας και ο Επιμηθέας ήταν γιοι του Τιτάνα Ιαπετού και της Ωκεανίδας Κλυμένης ή της θεάς Θέτιδος. Στον πόλεμο των Τιτάνων με τους θεούς είχαν βοηθήσει τον Δία, ώστε να επιβάλει μια πιο δίκαιη διακυβέρνηση του κόσμου. Το όνομα του Προμηθέα δηλώνει αυτόν που σκέφτεται εκ των προτέρων, τον προνοητικό. Είναι αυτός που από αγάπη για το ανθρώπινο γένος έκλεψε τη φωτιά από τους θεούς για να τη δώσει σε αυτό κι έτσι συνέβαλε στην ανάπτυξη του ανθρώπινου πολιτισμού. Ο Δίας τον τιμώρησε για αυτή του την πράξη καρφώνοντάς τον στον Καύκασο. Εκεί ένας αϊτός του έτρωγε κάθε μέρα το συκώτι, αλλά αυτό αναγεννιόταν, επειδή ο Προμηθέας ήταν αθάνατος. Είχε καταδικαστεί σε ισόβιο μαρτύριο. Τελικά τον απελευθέρωσε ο Ηρακλής και ο Δίας τον δέχτηκε στον Όλυμπο μαζί με τους άλλους θεούς. Το πρόσωπό του έχει υμνηθεί από τους ποιητές της αρχαίας Ελλάδας και του σύγχρονου κόσμου, ενώ ο Καρλ Μάρξ είπε για αυτόν ότι είναι ο ευγενικότερος άγιος και μάρτυρας στο φιλοσοφικό ημερολόγιο. Το όνομα του Επιμηθέα από την άλλη φανερώνει αυτόν που σκέφτεται εκ των υστέρων, τον μη προνοητικό. Σε αυτόν ο Δίας έστειλε την Πανδώρα, μια γυναίκα που είχε φτιάξει ο Ήφαιστος με διαταγή του αρχηγού των θεών, και στην οποία δεν μπορούσε να αντισταθεί κανείς. Το γαμήλιο δώρο του Δία ήταν ένα κουτί που περιείχε όλα τα δεινά του κόσμου. Τους είχε ωστόσο προειδοποιήσει να μην ανοίξουν ποτέ αυτό το κουτί, η Πανδώρα όμως δεν υπάκουσε. Τότε  ξεχύθηκαν στον κόσμο όλες οι συμφορές και στον πάτο του κουτιού απέμεινε μόνη η ελπίδα. Ο Επιμηθέας και η Πανδώρα απέκτησαν δύο κόρες την Πρόφαση και τη Μεταμέλεια.

13. Οι θεοί στο εσωτερικό της γης σχημάτισαν την εξωτερική μορφή των θνητών όντων και στη συνέχεια ανέθεσαν στον Προμηθέα και στον Επιμηθέα να εφοδιάσουν αυτά με όλες τις βιολογικές ιδιότητες που θα ήταν αναγκαίες για την επιβίωσή τους.

14. Η αναφορική παραβολική πρόταση *ὡς πρέπει* φανερώνει το μεγάλο ενδιαφέρον των θεών για την επιβίωση όλων των θνητών όντων και τη διαιώνιση του είδους τους.

15. Ο Προμηθέας και ο Επιμηθέας συμφώνησαν να αναλάβει ο δεύτερος τη διανομή των ιδιοτήτων στα θνητά όντα κι ο πρώτος να κάνει ύστερα την επιθεώρηση. Στην πραγματικότητα αντέστρεψαν τους ρόλους τους, αφού ο Προμηθέας θα έπρεπε να προνοήσει για αυτά και ο Επιμηθέας να κρίνει εκ των υστέρων. Είναι φανερό ότι έτσι υπονομεύεται το έργο που τους ανέθεσαν οι θεοί.

16. Σε άλλα ζώα έδινε δύναμη χωρίς ταχύτητα και τα ασθενέστερα τα εξόπλιζε με ταχύτητα. Σε άλλα έδινε όπλα ενώ στα άοπλα έβρισκε άλλους τρόπους σωτηρίας. Στα μικρόσωμα έδινε διαφυγή με φτερά ή υπόγεια κατοικία. Τα μεγαλόσωμα είχαν ως μέσο σωτηρίας τους το μέγεθός τους. Τα έντυσε με πυκνά τριχώματα και στερεά δέρματα, ώστε να αντιμετωπίζουν τα κρύα και τις ζέστες. Συγχρόνως αυτά λειτουργούσαν και ως στρώμα τους. Εφοδίασε τα πόδια τους με οπλές, τριχώματα και δέρματα σκληρά και χωρίς αίμα. Σε άλλα όρισε ως τροφή τους την τροφή άλλων ζώων και σε άλλα την τροφή χορταριού, καρπών και ριζών. Τα πρώτα είχαν ολιγογονία, ενώ τα δεύτερα πολυγονία.

17. Στόχος του Επιμηθέα ήταν η επιβίωση και η διαιώνιση του είδους. Η εξασφάλιση της ισορροπίας στη φύση, καθώς όλα τα είδη είναι απαραίτητα. Αντικείμενο της προσοχής του Επιμηθέα ήταν *μή τι γένος ἀϊστωθείη*, που σήμαινε ότι έπρεπε να αποφευχθεί η εξόντωση των σωματικά ασθενέστερων από τα ισχυρότερα, να προσφερθεί ο κατάλληλος βιολογικός εξοπλισμός ώστε το κάθε είδος να μπορεί να επιβιώσει στις κλιματολογικές συνθήκες και αλλαγές και να εξασφαλιστούν οι αναγκαίοι πόροι διατροφής. Σύμφωνα με τον μύθο του Πρωταγόρα στη φύση υπάρχει μια τελολογική τάση, καθώς καθετί φαίνεται να έχει κάποιο σκοπό να εκπληρώσει. Ο Πρωταγόρας εξηγεί τελολογικά τον «νόμο της αναπλήρωσης» στη φύση.

18. Δύναμη χωρίς ταχύτητα: ιπποπόταμος, ταχύτητα: ελάφι, με όπλα: σκαντζόχοιρος, διαφυγή με φτερά: χελιδόνια, υπόγεια κατοικία: τυφλοπόντικας, μεγάλο μέγεθος: καμηλοπάρδαλη, πυκνά τριχώματα και στερεά δέρματα: πρόβατο, οπλές και άναιμα δέρματα: σκύλος, φυτοφάγα: αντιλόπη, σαρκοφάγα: λιοντάρι

19. σῴζω, σωτηρία: Το ρήμα σῴζω σημαίνει σώζω από τον θάνατο, διατηρώ στη ζωή, διαφυλάττω κάτι σώο και ολόκληρο. Ο Πρωταγόρας αναφέρεται στην σωτηρίαν των διαφόρων ειδών του ζωικού βασιλείου (και του ανθρώπου) δηλώνοντας τους τρόπους με τους οποίους αποφεύγεται η εξαφάνισή τους. Η λογική της σωτηρίας των ειδών θυμίζει σύγχρονες οικολογικές αρχές. (Σχ. Φ. Υ)

20.Ο μύθος του Πρωταγόρα είναι ένας κοσμογονικός μύθος, καθώς δείχνει την πορεία του ανθρώπινου γένους από τη δημιουργία του μέχρι την ανάπτυξη πολιτισμού. Είναι ένας αισιόδοξος πολιτιστικός μύθος γιατί εκφράζει μια αισιόδοξη άποψη για την εξέλιξη του ανθρώπου, σε αντίθεση με άλλους μύθους του Ησίοδου ή της Παλαιάς Διαθήκης ή του Πλάτωνα, όπου ο άνθρωπος με δική του ευθύνη εκπίπτει από το «χρυσούν» γένος στο «σιδηρούν», από την μακαριότητα του παραδείσου στον σκληρό αγώνα για την επιβίωση. Στον μύθο του σοφιστή Πρωταγόρα αντίθετα βλέπουμε τον άνθρωπο να βρίσκεται στην αρχή της δημιουργίας σε μειονεκτική θέση σε σχέση με τα άλλα θνητά όντα, αλλά χάρη στα δώρα αρχικά του Προμηθέα, τη φωτιά και την έντεχνη σοφία, και του Δία στη συνέχεια, την αιδώ και τη δίκη, θα ακολουθήσει, στηριγμένος στις δυνατότητές του,  ανοδική πορεία, θα κατακτήσει τη θρησκευτική πίστη και την γλωσσική επικοινωνία, θα αναπτύξει την τεχνολογία και την πολιτική αρετή.

21. Οι θεοί είναι αυτοί που δίνουν τα γενικά χαρακτηριστικά στα θνητά πλάσματα. Η Μοίρα έχει καθορίσει τον ακριβή χρόνο της γένεσής τους. Οι δύο Τιτάνες επιφορτίζονται με το χρέος να εφοδιάσουν τα θνητά γένη με όλα τα χαρακτηριστικά που τους είναι αναγκαία, για να επιβιώσουν. Ο Προμηθέας μάλιστα στη συνέχεια θα προσφέρει στους ανθρώπους εκείνα τα στοιχεία που θα είναι απαραίτητα για την επιβίωση και την ανάπτυξη του τεχνικού πολιτισμού και ο Δίας αυτά που θα βοηθήσουν στη συγκρότηση βιώσιμων κοινωνιών και στην ανάπτυξη ηθικοπνευματικού πολιτισμού. Ο Πρωταγόρας ήταν αγνωστικιστής. Στο έργο του Περί θεών έλεγε ότι για τους θεούς δεν ξέρει αν υπάρχουν ή δεν υπάρχουν ούτε ποια είναι η μορφή τους, καθώς πολλά εμποδίζουν αυτή τη γνώση, δηλαδή η άδηλη φύση των θεών και η συντομία της ανθρώπινης ζωής. Με αυτό το δεδομένο προκαλεί εντύπωση η παρουσία των θεών στο μύθο του, ωστόσο θα μπορούσαμε να πούμε ότι είναι συμβολική και αλληγορική. Ο Δίας συμβολίζει τη νομοτέλεια που διέπει το σύμπαν και η οποία καθορίζει τις σχέσεις όλων των όντων μεταξύ τους, ενώ οι Τιτάνες και ο Ερμής που θα παρουσιαστεί στη συνέχεια του μύθου συμβολίζουν τα εκτελεστικά όργανα αυτής της νομοτέλειας. Εξάλλου, ο Πρωταγόρας, χωρίς να αποφαίνεται για την ύπαρξη ή μη των θεών, θεωρούσε τη θρησκεία και το θρησκευτικό συναίσθημα βασικό ανθρωπολογικό δεδομένο με σημαντική θέση μέσα στις ανθρώπινες κοινωνίες. Τέλος η παρουσία τους δίνει αμεσότητα, παραστατικότητα και ενάργεια στη μυθική αφήγηση και στον λόγο του σοφιστή.

22.Στον μύθο του Πρωταγόρα δεν αναφέρονται ούτε η γένεση των θεών, όπως στη Θεογονία του Ησίοδου, ούτε η γένεση του  σύμπαντος, όπως στην Παλαιά Διαθήκη. Αντίθετα όλο το ενδιαφέρον στρέφεται στον άνθρωπο, από τη στιγμή που οι θεοί δίνουν σε αυτόν και σε όλα τα θνητά όντα τα γενικά τους χαρακτηριστικά κι αναθέτουν στον Προμηθέα και στον Επιμηθέα τον πλήρη εξοπλισμό τους. Αυτή η μεταφορά του ενδιαφέροντος από τους θεούς και το σύμπαν στον άνθρωπο δείχνει την ανθρωποκεντρική προσέγγιση του μύθου.

23.Η τυπική παραμυθική αρχή που θυμίζει νεοελληνικό παραμύθι, η δύναμη της μοίρας, το πλάσιμο στο εσωτερικό της γης από υλικά σαν το χώμα και τη φωτιά ενισχύουν τον μυθικό χαρακτήρα της αφήγησης. Η χρήση του ευθέος λόγου στο διάλογο των δύο Τιτάνων προσδίδει αμεσότητα και δραματικότητα. Οι λεπτομέρειες στην περιγραφή της διανομής των ιδιοτήτων από τον Επιμηθέα πειστικότητα. Χαρακτηριστική είναι και η εναλλαγή των ρημάτων που περιγράφουν τη διανομή, τα οποία δείχνουν τους διαφορετικούς στόχους του Επιμηθέα. Η ποιητική διάθεση, τα αρκετά ασύνδετα σχήματα, η παρατακτική σύνδεση όπου κυριαρχεί το αντιθετικό ζεύγος «μέν-δε», το πρωθύστερο σχήμα «κοσμῆσαί τε καὶ νεῖμαι», το χιαστό σχήμα «τοῖς μὲν ἐκ γῆς βοτάνην, ἄλλοις δὲ δένδρων καρπούς, τοῖς δὲ ῥίζας - ἔστι δ’ οἷς ἔδωκεν εἶναι τροφὴν ζῴων ἄλλων βοράν / τοῖς μὲν ὀλιγογονίαν προσῆψε - τοῖς δ’ ἀναλισκομένοις ὑπὸ τούτων πολυγονίαν», η παρήχηση «ολιγογονίαν...πολυγονίαν...γένει) και ο γοργός ρυθμός δείχνουν ένα λόγο φροντισμένο και ελκυστικό, αλλά και απλό κι ανεπιτήδευτο. Δημιουργείται μπροστά στα μάτια μας μια εξαίσια οπτική, κινητική και ακουστική εικόνα του Τιτάνα που εργάζεται στον εφοδιασμό κι εξοπλισμό των θνητών όντων. Ο μύθος μας εντυπωσιάζει με την απλότητα και τη φυσικότητά του.

24.παραιτεῖται (Ν.Ε. αποχωρώ με τη θέλησή μου από κάπου, εγκαταλείπω ένα αξίωμα / Α.Ε. ζητώ χάρη), ἐπίσκεψαι (Ν.Ε. μετάβαση σε κάποιο άλλο τόπο / Α.Ε. εξέταση, μελέτη), εὐλάβεια (Ν.Ε. λατρεία για κάτι ιερό, προσήλωση /Α.Ε. προσοχή, πρόβλεψη), ἐπήρκεσε (Ν.Ε. είμαι αρκετός / Α.Ε. παρέχω σε ικανοποιητικό βαθμό), ὥρας (Ν.Ε. διάστημα ίσο με 1/24 της ημέρας, συγκεκριμένη χρονική στιγμή / Α.Ε. ὥρα [η λέξη παράγεται από την ίδια ινδοευρωπαϊκή ρίζα από την οποία στα αγγλικά παράγεται η λέξη year, το έτος]: α) ορισμένος χρόνος, χρονική περίοδος που ορίζεται από τους φυσικούς νόμους, περίοδος του έτους, του μήνα, της ημέρας. β) εποχή του έτους [οι αρχαίοι Έλληνες διέκριναν τρεις εποχές του χρόνου: το ἔαρ, δηλαδή την άνοιξη, το θέρος, δηλαδή το καλοκαίρι, και τον χειμῶνα, ενώ τὴν ὀπώραν, το φθινόπωρο, τη θεωρούσαν μάλλον ως ακμή του καλοκαιριού]. η ακμή του έτους. μέρος της ημέρας ή του ημερονυκτίου. Επειδή η λέξη χρησιμοποιόταν ιδιαίτερα για να δηλώσει την καλύτερη εποχή του χρόνου, κατέληξε επίσης να σημαίνει, όπως η λέξη καιρός, την κατάλληλη ώρα, τη σωστή στιγμή, όπως ακόμα και την καλή στιγμή της ζωής του ανθρώπου, δηλαδή τη νεότητα. Στη μυθολογία, οι Ώρες, κόρες του δία και της θέμιδος, ήταν τρεις: η Ευνομία, η δίκη και η Ειρήνη, προστάτευαν δε τις εποχές του έτους και τους καρπούς κάθε εποχής, και θεωρούνταν αιτίες της ωριμότητας και της τελειότητας όλων των φυσικών πραγμάτων, κυρίως δε της ακμής και της ομορφιάς του ίδιου του ανθρώπου. (Σχ. Φ. Λ.)

25.γενέσεως  Κατάγεται από αριστοκρατική γενιά, ἐπίσκεψαι  Σκοπός της ζωής του ήταν τα χρήματα, ἐπήρκεσε  Μέσα στην κρίση δεν υπήρχε επάρκεια αγαθών, ἰοῦσιν  Μπήκα στο μετρό χωρίς εισιτήριο, ἀμφιεννὺς  Ο ιερέας φορούσε τα χρυσά του άμφια.

26.Κοινά σημεία: Η θεωρία του αυτοχθονισμού, ο σημαντικός ρόλος των θεών. Διαφορές: Απαισιόδοξη οπτική της πορείας του ανθρώπου. (\*Θα πούμε περισσότερα στην επόμενη ενότητα)

**Φύλλο Εργασίας – Διδακτική Ενότητα 5**

**Ο πρωταγόρειος μύθος: η κλοπή της φωτιάς - έντεχνη σοφία και λόγος**

1.            Να χαρακτηρίσετε ως σωστές ή λανθασμένες τις παρακάτω προτάσεις

Α) Ο Επιμηθέας έχει μεγάλη ευθύνη για τον ελλιπή εξοπλισμό του ανθρώπου.

Β) Ο Επιμηθέας χειρίστηκε σωστά το θέμα της διανομής των ιδιοτήτων στα θνητά όντα.

Γ) Ο Επιμηθέας δείχνει ικανοποιημένος μετά την ολοκλήρωση της διανομής των ιδιοτήτων σε όλα τα θνητά πλάσματα.

Δ) Ο Προμηθέας, μόλις είδε τη διανομή του Επιμηθέα, ένιωσε προβληματισμένος.

Ε) Ο άνθρωπος είχε αφεθεί από τον Επιμηθέα γυμνός, χωρίς παπούτσια και χωρίς στρώμα.

Στ) Ο άνθρωπος κατά τη διανομή των ιδιοτήτων του από τον Επιμηθέα βρισκόταν πάνω στην επιφάνεια της γης στο φως.

Ζ) Η φωτιά ήταν το δώρο που πρόσφερε ο Προμηθέας στους ανθρώπους.

Η) Η φωτιά ήταν αναγκαία για να αξιοποιήσει ο άνθρωπος τη σοφία του.

Θ) Ήταν πιο εύκολο να πάρει κανείς τη φωτιά παρά την πολιτική σοφία.

Ι) Η έντεχνη σοφία ήταν σοφία σχετική με τη ζωή/επιβίωση του ανθρώπου.

Κ) Ο Προμηθέας μπήκε στο οίκημα της Αθηνάς και του Ήφαιστου χωρίς κανείς να τον πάρει είδηση.

Λ) Τα αποτελέσματα των δώρων του Προμηθέα ήταν καταστροφικά για το ανθρώπινο γένος.

Μ) Ο Προμηθέας επαινέθηκε για την πράξη της κλοπής της φωτιάς και της έντεχνης σοφίας.

2.           Ποιες ιστορικές φάσεις της ανθρώπινης πορείας συμβολίζουν ο Προμηθέας και ο Επιμηθέας;

3.           Ποια η αιτία που ο Επιμηθέας άφησε ακόσμητο τον άνθρωπο;

4.           Ποια η αντίδραση του Επιμηθέα στο τέλος της διανομής των ιδιοτήτων στα θνητά όντα;

5.           Ποιο είναι το αντικείμενο της απορίας του Επιμηθέα;

6.           Τι διακρίνει τον άνθρωπο από τα άλλα ζώα; (Σχ. Φ. Υ.)

7.           Σε ποια κατάσταση βρήκε ο Προμηθέας τον άνθρωπο;

8.           Ποιο το περιεχόμενο του επιθέτου  ἀκόσμητον; (Σχ. Φ. Υ)

9.           Φαίνεται στο απόσπασμα η θέση του Πρωταγόρα και γενικότερα των σοφιστών για την ισότητα μεταξύ των ανθρώπων.

10.        Ποια η θέση της μοίρας στο απόσπασμα;

11.         Τι συμβολίζει η έξοδος του ανθρώπου από τη γη στο φως;

12.        Πού αναφέρεται η πρόταση ἐν ᾗ ἔδει καὶ ἄνθρωπον ἐξιέναι ἐκ γῆς εἰς φῶς;

13.        Ποιο είναι το αντικείμενο της απορίας του Προμηθέα;

*14.*Ποιο το περιεχόμενο των εκφράσεων *ἔντεχνος σοφία / σὺν πυρί, ἔμπυρος τέχνη; (Σχ. Φ. Υ.) (Σχ. Φ. Λ.)*

*15.*Ποιο το περιεχόμενο των εκφράσεων *περὶ τὸν βίον σοφία, πολιτική (τέχνη); (Σχ. Φ. Υ.)*

16.        Γιατί ο Πρωταγόρας κάνει χωριστή αναφορά στη φωτιά;

17.        Ποια η συμβολική αναφορά στον Ήφαιστο και στην Αθηνά;

18.        Πού αναφέρεται η πρόταση *ἐν ᾧ ἐφιλοτεχνείτην*;

19.        Θεωρείτε ότι σύμφωνα με το μύθο η ικανότητα του ανθρώπου να σκέφτεται και να ασκεί τις πρακτικές τέχνες είναι έμφυτη ή επίκτητη;

20.       Στις προθέσεις του Προμηθέα ήταν να προσφέρει στους ανθρώπους  μόνο την έντεχνη σοφία και τη φωτιά; Τι κατάφερε τελικά και γιατί;

21.        Ποιο σημείο της αφήγησης τονίζει τη σπουδαιότητα της πολιτικής τέχνης;

22.       Πώς παρουσιάζεται η κοινωνία των θεών από τον Πρωταγόρα;

23.       Τι γνωρίζετε για τους φύλακες του Δία;

24.       Συμβολίζει άραγε κάτι για σας το γεγονός ότι η Αθηνά και ο Ήφαιστος παρουσιάζονται να έχουν κοινό οίκημα;

25.       Γιατί ο Πρωταγόρας επαναλαμβάνει την πράξη της κλοπής από τον Προμηθέα; Προσφέρει κάποια επιπλέον πληροφορία;

26.       Σε ποιον ρίχνει την ευθύνη της τιμωρίας του Προμηθέα η αφήγηση του Πρωταγόρα;

27.       Πώς θα χαρακτηρίζατε τον Προμηθέα;

28.       Πώς θα χαρακτηρίζατε το ύφος της μυθικής αφήγησης του Πρωταγόρα;

29.       Ποια η σημασία του όρου *δίκη*; (Σχ. Φ. Λ.)

30.       Ποια η σημασία των όρων ***ἀπορία, εὐπορία, φυλακή***;

31.        ἔλαθεν,  ἐξιέναι, γενέσθαι, ἔσχεν, ἐφιλοτεχνείτην, δίδωσιν: Να σχηματίσετε περιόδους λόγου με ένα παράγωγο ουσιαστικό καθεμιάς από τις παραπάνω λέξεις.

32.       Στο παρακάτω ποίημα του Γκαίτε ο Προμηθέας, ο ευγενικότερος άγιος και μάρτυρας στο φιλοσοφικό ημερολόγιο, κατά τον Μαρξ, μιλάει στο Δία. Να παρουσιάσετε συγκριτικά τα χαρακτηριστικά γνωρίσματα του τραγικού ήρωα, όπως αυτά παρουσιάζονται στον πολιτιστικό μύθο του Πρωταγόρα και στο έργο του γερμανού ποιητή, και τη σχέση του με τον αρχηγό των θεών.

Goethe, «Προμηθέας»

Σκέπαζ' ω Δία,

με καταιγίδες σύννεφα τον ουρανό σου

κι αφέντευε πα στις βουνοκορφές και στις βαλανιδιές,

παρόμοια με παιδί, που εύκολα

των γαϊδουραγκαθιών θερίζει τα κεφάλια —

το χέρι σου όμως μακριά

από τη γη μου κράτα

κι απ' την καλύβα μου, που δεν την έχτισες εσύ,

καθώς κι από το τζάκι μου,

που για τη ζεστασιά του με ζηλεύεις.

Δεν ξέρω τίποτα πιο μίζερο

κάτω απ' τον ήλιο από σας, θεοί!

Με ψίχουλα

σεις τη Μεγαλοσύνη σας

από θυσίες θρέφετε

και προσευχές

και θα πεινούσατε, αν δε βρίσκουνταν

ζητιάνοι και παιδιά

κουτοί γεμάτοι ελπίδες.

Σαν ήμουνα παιδί,

να πράξω τί, δεν ήξερα,

με μάτι σαστισμένο

τον ήλιο αγκάλιαζα, σαν νάταν κάποιο αυτί

εκεί ψηλά, τον πόνο μου ν' ακούσει,

κάποια καρδιά, σαν τη δική μου,

να συμπονέσει τον κατατρεγμένο.

Εμένα ποιος με βοήθησε,

Όταν την περηφάνεια των Τιτάνων πολεμούσα;

Ποιος απ' το θάνατο με γλίτωσε

κι απ' τη σκλαβιά;

Εσύ δεν ήσουν φλογερή καρδιά μου κι άγια,

που τάφερες μονάχη σου ώς το τέλος όλα,

και, γελασμένη συ νια τότε και καλή,

βαθιά δε φχαριστούσες για τη σωτηρία μου

τον Κοιμισμένο αυτόν εκεί ψηλά;

Να σε τιμήσω εγώ; Γιατί;

Μήπως βαλσάμωσες ποτέ τον πόνο

του Πονεμένου;

Μήπως σταμάτησες ποτέ τα δάκρυα

του Φοβισμένου;

Μήπως δε μ' έκαναν στ' αμόνι απάνω άντρα

ο παντοδύναμος ο Χρόνος

κι η Μοίρα η αιώνια,

δικοί μου Αφέντες και δικοί σου;

Μήπως σου πέρασε απ' το νου

πως θα μου 'ρχόταν σιχαμός για τη ζωή μου

και θάφευγα στην ερημιά,

γιατί τα όνειρα της νιότης μου

δεν ωριμάσαν όλα;

Κάθουμαι εδώ και πλάθω ανθρώπους

απάνω στη δική μου εικόνα,

γενιά, που νάναι σαν κι εμένα,

να κλαίει και νάχει βάσανα,

νάχει χαρές κι απόλαψες

και να σου δείχνει καταφρόνια,

καθώς εγώ!

μτφ. Νίκος Α. Σερεσλή

33.       Να συγκρίνετε τον παρακάτω μύθο του Πλάτωνα με τον πολιτιστικό μύθο του Πρωταγόρα

Πλάτων, Πολιτικός, 271a -274d

Σω.:και ο τρόπος γεννήσεως φίλε μου, ποιος ήταν τότε για τα ζώα και κατά ποιον τρόπο γεννήθηκαν το ένα από το άλλο;

Ξένος: είναι φανερό, Σωκράτη, ότι το να γεννηθούν το ένα από το άλλο δεν ήταν δυνατόν στην τότε φύση τους, αλλά αυτή η ιστορία που διηγούνται για μία γενιά πώς γεννήθηκε κάποτε από τη γη, αυτό συνέβη εκείνον τον καιρό, όταν οι άνθρωποι ξανάβγαιναν από τη γη και η ανάμνησή του μεταδόθηκε από τους πρώτους προγόνους μας, πού γειτόνευαν τον υπόλοιπο χρόνο με το τέλος αυτής της αρχαίας κυκλικής περιφοράς και γεννήθηκαν στην αρχή του τωρινού κύκλου. Αυτοί μας έγιναν κήρυκες αυτών των παραδόσεων για τις οποίες σήμερα πολλοί άνθρωποι χωρίς λόγο αμφιβάλλουν … γιατί τότε πρώτα-πρώτα αυτή την περιστροφή την κυβερνούσε και την φρόντιζε όλη ο Θεός … όλα τα μέρη του κόσμου ήταν μοιρασμένα από τους θεούς τους επιφορτισμένος να τα κυβερνούν … Και μάλιστα και τα ζώα τα είχαν μοιραστεί κατά γένη και αγέλες σαν βοσκοί, θεία πνεύματα, από τα οποία καθένα μη έχοντας ανάγκη του άλλου, μόνο προνοούσε για όλες τις ανάγκες τους ώστε κανένα δεν ήταν άγριο ούτε αλληλοτρώγονταν και δεν υπήρχε μεταξύ τους ούτε πόλεμος ούτε κανενός είδους φιλονικία… εκείνο λοιπόν που ειπώθηκε πώς οι άνθρωποι ζούσαν μόνοι τους χωρίς εξωτερική βοήθεια, ειπώθηκε για τον εξής λόγο. Ο ίδιος ο Θεός ήταν ο ποιμένας τους και ο ίδιος τους κυβερνούσε όπως ακριβώς τώρα οι άνθρωποι, που είναι ζώο πιο θεϊκό, κυβερνούν άλλα είδη ζώων κατώτερα από αυτούς. Όταν τους κυβερνούσε εκείνος δεν υπήρχαν πολιτικά συστήματα ούτε καθένας είχε τις δικές του γυναίκες και παιδιά. Γιατί από τη γη ξαναγύριζαν στη ζωή όλοι, χωρίς να θυμούνται τίποτα από την προηγούμενη ύπαρξή τους· τέτοια δεν υπήρχαν, είχαν όμως άφθονους καρπούς από τα καρποφόρα δέντρα και από πολύ άλλη βλάστηση, που δεν φύτρωναν ύστερα από καλλιέργεια, αλλά η γη μόνη της τους πρόσφερε. Και γυμνοί και χωρίς κρεβάτια, ζώντας στο ύπαιθρο το περισσότερο, τα μάζευαν, γιατί οι εποχές τους ήταν μέτριες, ώστε δεν υπέφεραν και είχαν μαλακά κρεβάτια από χλόη που φύτρωνε από τη γη άφθονη. Άκουσες λοιπόν, Σωκράτη, τη ζωή που έκαναν οι άνθρωποι την εποχή της Βασιλείας του Κρόνου. Αυτήν που λένε πώς είναι κατά την εποχή της Βασιλείας του Δία, την τωρινή, ζώντας ο ίδιος τη γνωρίζεις. Θα μπορούσες τώρα και θα ήθελες να κρίνεις ποια από τις δύο είναι περισσότερο ευτυχισμένη; … οι τρόφιμοι του Κρόνου έχοντας πολλή άνεση και ικανότητα για να μπορούν να συνεννοούνται όχι μόνο με τους ανθρώπους αλλά και με θηρία έκαναν κατάχρηση όλων αυτών των πλεονεκτημάτων, για να ασκούνται στη φιλοσοφία, επικοινωνούσαν με θηρία και μεταξύ τους και ρωτούσαν όλα τα δημιουργήματα για να δουν αν κανένα προικισμένο με κάποια ιδιαίτερη δύναμη ένιωθε κάτι διαφορετικό από τα άλλα θησαυρίζοντας σοφία -εύκολα καταλαβαίνουμε ότι οι άνθρωποι εκείνης της εποχής ξεπερνούσαν απείρως σε ευτυχία τους τωρινούς… Όταν πραγματικά συμπληρώθηκε ο χρόνος, ο ορισμένος σε όλα αυτά τα πράγματα, και ήρθε πια η ώρα να γίνει μεταβολή, και όταν ακριβώς το γένος που βγήκε από τη γη εξαφανίστηκε πια ολόκληρο, αφού κάθε ψυχή είχε αποδώσει όλα όσα ήταν να γεννήσει και έπεσαν στη γη τόσα σπέρματα, όσα σε καθεμία της είχαν καθοριστεί, τότε πια ο κυβερνήτης του σύμπαντος, αφήνοντας, να πούμε, το πηδάλιο ξαναγύρισε στο παρατηρητήριό του και στον κόσμο ξανάδωσε παλινδρομική στροφή το πεπρωμένο και η έμφυτη κλίση… στην αρχή λοιπόν (ενν. ο κόσμος) εκτελούσε τα έργα του με αρκετή ακρίβεια, στο τέλος όμως πιο χαλαρά … Γιατί στερημένοι την φροντίδα του δαίμονα που μας είχε στην κατοχή του και στη φύλαξη του αφού τα πολλά θηρία με τη σειρά τους, όσα από φυσικό τους ήταν άγρια, εξαγριώθηκαν, οι ίδιοι οι άνθρωποι όντας χωρίς δύναμη και χωρίς προστασία γινόταν τότε λεία αυτών των θηρίων και ακόμα ήταν στα πρώτα χρόνια χωρίς μηχανήματα και χωρίς τέχνη, επειδή η τροφή πού αυτόματα προέρχεται αναβλαστάνοντας από τη γη, είχε εκλείψει και δεν ήξεραν ακόμη να την προμηθεύονται, επειδή καμία ανάγκη δεν τους είχε πιέσει νωρίτερα. Για όλους λοιπόν αυτούς τους λόγους βρίσκονταν σε μεγάλες στεναχώριες. Από τότε ακριβώς μας έχουν παραχωρηθεί, σύμφωνα με τις αρχαίες παραδόσεις, δώρα από τους θεούς μαζί με τα αναγκαία μαθήματα και την απαραίτητη παιδεία: η φωτιά από τον Προμηθέα, οι τέχνες από τον Ήφαιστο και από την σύντροφό του στην τέχνη θεά, οι σπόροι τέλος και τα φυτά από άλλες θεότητες και όλα όσα βοήθησαν στην καλυτέρευση του ανθρώπινου βίου, από αυτούς έχουν γίνει, αφού, όπως είπαμε τώρα δα οι άνθρωποι στερήθηκαν τη φροντίδα των θεών και έπρεπε μόνοι τους να οδηγούνται και να φροντίζουν οι ίδιοι για τους εαυτούς τους, όπως ολόκληρο το σύμπαν· αυτό μιμούμενοι και παντοτινά ακολουθώντας ποτέ έτσι και πότε αλλιώς, ζούμε και γεννιόμαστε.

34.            Στο απόσπασμα από το ποίημα «Δεσμώτης» του Μπλάνα ο Προμηθέας μιλά στον Δία. Πώς αντιλαμβάνεται τα δώρα του Προμηθέα στον άνθρωπο ο ποιητής και πώς ο σοφιστής; Δεσμώτης από το Τερατούργημα του Γιώργου Μπλάνα

Ξέρεις καλά πως έδωσα στον άνθρωπο

ένα εργαλείο αυτοκτονίας, πιο δραστικό

από την ενδιάθετη τρέλα του, αν και όχι

όσο θα ήθελα σαφές ή όσο

θα προτιμούσες εύκολο στη χρήση.

35.            Τώρα που έχετε  δει το πρόσωπο του Προμηθέα, όπως το είδαν οι συγγραφείς από τα αρχαία χρόνια μέχρι σήμερα, μπορούμε να κάνουμε το δικό μας συνεργατικό λεξικό για το πρόσωπο του Τιτάνα. Δεν έχετε παρά να επισκεφτείτε το Wiki μας και στο λήμμα Προμηθέας να καταγράψετε τις γνώσεις σας. Καθώς όμως ο Τιτάνας υπήρξε πηγή έμπνευσης όχι μόνο επιστημονικών και φιλοσοφικών μελετών, αλλά και καλλιτεχνικών έργων, καλό θα ήταν να γράψουμε κι εμείς το δικό μας ποίημα για αυτόν. Στο Wiki μας θα βρείτε τον πρώτο στίχο γραμμένο από μένα. Ο καθένας και η καθεμιά από εσάς θα πρέπει να συμπληρώσει τον δικό του/της στίχο, χωρίς κανένα φόβο… αλλά με πολύ πάθος, σαν αυτό που μας δίδαξε ο Προμηθέας.

**Σύντομες Απαντήσεις**

1.     Α Σ, Β Λ, Γ Λ, Δ Σ, Ε Λ, Στ Λ, Ζ Λ, Η Σ, Θ Σ, Ι Σ, Κ Σ, Λ Λ, Μ Λ

2.    Η Φάση του Επιμηθέα αντιστοιχεί στον χρόνο κατά τον οποίο τα διάφορα ζωικά είδη σχηματίζονται βιολογικά. Το τελευταίο είναι το ανθρώπινο είδος. Η απορία με την οποία ο Επιμηθέας αντικρύζει τον γυμνό, ανυπόδητο, άστρωτο και άοπλο άνθρωπο συμβολίζει την απορία του ανθρώπινου είδους, δηλαδή την φυσική του αδυναμία μπροστά στα άλλα είδη και την ανάγκη να βρεθούν τρόποι, ώστε να αντιμετωπιστεί αυτή. Ο άνθρωπος σε αυτή τη φάση έπρεπε να αναζητήσει τον πόρο, δηλαδή τη λύση του προβλήματος.

Η Φάση του Προμηθέα από την άλλη μεριά δηλώνει τη μετάβαση από την κατάσταση της βιολογικής αδυναμίας κι εξάρτησης στην αναζήτηση της αυτονομίας.

3.    Ἅτε δὴ οὖν οὐ πάνυ τι σοφὸς ὢν ὁ Ἐπιμηθεὺς, μας λέει ο Πρωταγόρας, θέλοντας να τονίσει την έλλειψη σοφίας και προνοητικότητας του Επιμηθέα. Εξαιτίας του ο άνθρωπος ανυπεράσπιστος μπροστά στα στοιχεία της φύσης και στα άλλα είδη του ζωικού βασιλείου.

4.    Ο Επιμηθέας στέκει αμήχανος μπροστά στον αδύναμο κι ανυπεράσπιστο άνθρωπο. Βλέποντάς τον γυμνό, ανυπόδητο, άστρωτο και άοπλο, δεν ξέρει τι να κάνει.

5.    Αντικείμενο του ρήματος ἠπόρει είναι η πλάγια ερωτηματική πρόταση ὅτι χρήσαιτο. Ο Επιμηθέας βρίσκεται σε πλήρη αδυναμία και δεν γνωρίζει τι να κάνει για να σώσει το ανθρώπινο είδος. Δεν είναι τυχαίο ότι η μυθική αφήγηση επαναλαμβάνει την κατάσταση αυτή της απορίας του Τιτάνα με την μετοχή *Ἀποροῦντι* στη συνέχεια.

6.    ἄλογα ζῷα, ἄνθρωπος: Συναντάται συχνά στην αρχαιότητα η θέση ότι ο άνθρωπος είναι ένα ζῷον, ένα ζωντανό ον που έχει πολλά κοινά με τα υπόλοιπα (π.χ. τρέφεται, αναπτύσσεται, αναπαράγεται, αισθάνεται), ενώ αυτό που τον διακρίνει από αυτά είναι ο λόγος, η λογική και η γλώσσα. Στον πλατωνικό Μενέξενο (237d­e) η αθηναϊκή γη επαινείται, διότι αυτή ἐξελέξατο τῶν ζῴων καὶ ἐγέννησεν ἄνθρωπον, ὃ συνέσει τε ὑπερέχει τῶν ἄλλων καὶ δίκην καὶ θεοὺς μόνον νομίζει [: διάλεξε από όλα τα ζώα και γέννησε τον άνθρωπο, που χάρη στη σύνεσή του υπερέχει όλων των άλλων και είναι το μόνο που πιστεύει στη δικαιοσύνη και τους θεούς]. (Σχ. Φ. Υ)

7.    Ο Προμηθέας ήρθε για να επιβλέψει τη διανομή του Επιμηθέα, όπως είχαν συμφωνήσει μεταξύ τους, κι ενώ βλέπει σε όλα τα άλλα ζώα να έχουν μοιραστεί οι ιδιότητες αρμονικά, ώστε να εξασφαλιστεί η επιβίωση και η διαιώνισή τους, συνειδητοποιεί ότι ο άνθρωπος έχει απομείνει εντελώς ανυπεράσπιστος. Με τέσσερα μόλις επίθετα η μυθική αφήγηση μας δίνει παραστατικά την αδυναμία του ανθρώπου. Απέναντι στον γυμνό άνθρωπο έχουμε τα ζώα με δέρματα και τριχώματα. Απέναντι στον ανυπόδητο άνθρωπο τα ζώα με οπλές. Απέναντι στον άστρωτο άνθρωπο τα ζώα με δέρματα και πούπουλα και απέναντι στον άοπλο άνθρωπο τα ζώα με μεγάλο μέγεθος, ταχύτητα, φτερά ή υπόγεια κατοικία.

8.    ἀκόσμητος (κοσμῶ, κόσμος): Το ρήμα κοσμῶ σημαίνει τακτοποιώ, διευθετώ, αλλά και στολίζω, καλλωπίζω. Οι αρχαίοι Έλληνες, που θαύμαζαν ιδιαίτερα την τάξη, ισορροπία και αρμονία του σύμπαντος, το ονόμασαν κόσμον, δηλαδή στολίδι. O Πλάτων (Τίμαιος 40a) αποκαλεί τον οὐρανόν [: το σύμπαν] κόσμον ἀληθινὸν πεποικιλμένον καθ’ ὅλον [: αληθινό στολίδι που τον διακοσμεί απ’ άκρη σ’ άκρη]. Το επίθετο ἀκόσμητος, αναφερόμενο στον άνθρωπο, δηλώνει ότι αυτός δεν είναι εξοπλισμένος από τη φύση με αυτάρκεις σωματικές ιδιότητες και ικανότητες. Αντανακλάται, έτσι, η εμπειρική γνώση ότι ο άνθρωπος (και προφανέστερα το ανθρώπινο βρέφος) αδυνατεί να επιβιώσει αρκούμενος μόνο στις πενιχρές, συγκριτικά με διάφορα ζώα, σωματικές του ικανότητες. (Σχ. Φ. Υ.)

9.    Ο λέξη *άνθρωπος* χρησιμοποιείται από τον Πρωταγόρα ενοποιητικά για το ανθρώπινο γένος, χωρίς να γίνεται καμιά διάκριση κοινωνική ή φυλετική. Ο Πρωταγόρας δεν χωρίζει πουθενά τους ανθρώπους σε Έλληνες και Βαρβάρους, σε ελεύθερους ή δούλους, σε ανώτερους ή κατώτερους κοινωνικά ή οικονομικά.

10. Όπως και στην δημιουργία των θνητών όντων από τους θεούς, ο ρόλος της μοίρας είναι καθοριστικός και για τη στιγμή που και ο άνθρωπος θα έβγαινε από τη γη στο φως. Το επίρρημα *ἤδη* μάλιστα δείχνει ότι ό,τι είναι καθορισμένο από τη μοίρα δεν επιδέχεται καμία τροποποίηση ή αναβολή. (Δες σχόλιο προηγούμενης ενότητας)

11.  Η μυθική αφήγηση μας δίνει την εικόνα της εξόδου των ανθρώπων από τα βάθη της γης στην επιφάνεια και στο φως. Στο εσωτερικό της γης οι θεοί τους έδωσαν τα γενικά χαρακτηριστικά και ο Επιμηθέας στη συνέχεια είχε αποτύχει στον πλήρη εξοπλισμό τους. Ο Προμηθέας ψάχνει να βρει τη λύση, ώστε να προετοιμάσει και να εφοδιάσει τον άνθρωπο, όπως έπρεπε, καθώς η ώρα της εξόδου πλησίαζε. Η έξοδος αυτή συμβολίζει τη μετάβαση από το σκοτάδι στο φως, από την πρωτόγονη κατάσταση στον πολιτισμό.

12. Πρόκειται για αναφορική πρόταση, προσδιοριστική στο ἡμέρα.

13. Αντικείμενο της μετοχικής φράσης *Ἀπορίᾳ οὖν σχόμενος* είναι η πλάγια ερώτηση *ἥντινα σωτηρίαν τῷ ἀνθρώπῳ εὕροι*. Εδώ φαίνεται από τη μια η αμηχανία και ο προβληματισμός του Προμηθέα για την αδυναμία του ανθρώπινου είδους και από την άλλη η πρόθεσή του να δράσει, να ψάξει να βρει τη λύση του προβλήματος, ακόμα κι αν χρειαστεί να θυσιαστεί ο ίδιος γι’ αυτό. Έτσι αποφασίζει να κλέψει την έντεχνο σοφία και τη φωτιά και να τα δωρίσει στους ανθρώπους. Με αυτή του την πράξη έγινε ευεργέτης τους και σωτήρας.

14. ἔντεχνος σοφία σὺν πυρί, ἔμπυρος τέχνη: Με τις δύο αυτές νοηματικά ισοδύναμες εκφράσεις ο Πρωταγόρας αποτυπώνει κάτι άμεσα ρεαλιστικό: οι πρωταρχικές γνώσεις του ανθρώπινου είδους, η σοφία και η τέχνη με την οποία εξασφαλίζεται η επιβίωσή του, προϋποθέτουν τη χρήση της φωτιάς. Γι’ αυτό και ο  σοφιστής αναφέρεται στη θεά της σοφίας Αθηνά και τον θεό της φωτιάς Ήφαιστο, παρουσιάζοντάς τους μάλιστα να εργάζονται σε οίκημα κοινό. Με την ἔντεχνον σοφίαν και την ἔμπυρον τέχνην ο άνθρωπος έγινε κατασκευαστής, δημιουργός (homo faber). (Σχ. Φ. Υ.)

ἔντεχνον σοφίαν. ἔντεχνος: ο μέσα στα όρια της τέχνης, έμπειρος, επιδέξιος - ἔντεχνος σοφία: η σοφία που εμπεριέχει την τέχνη, η σοφία που συμπορεύεται με την τέχνη. Αρχικά η έννοια της σοφίας έχει κυρίως να κάνει με τη δεξιότητα και την εμπειρία σε κάποια τέχνη, την αρχιτεκτονική, τη γλυπτική, τη μεταλλουργία, την ιατρική κτλ. Ο προσδιορισμός ἔντεχνος επιτρέπει εδώ στον Πρωταγόρα να διευκρινίσει επομένως πως αυτού του είδους τη σοφία εννοεί και όχι αυτή που συνδέουμε με τη γνώση των επιστημών και τη φιλοσοφία. (Σχ. Φ. Λ.)

15. περὶ τὸν βίον σοφία, πολιτική (τέχνη): Στη συγκεκριμένη έκφραση του Πρωταγόρα η λέξη σοφία δεν δηλώνει τις προχωρημένες, ολοκληρωμένες γνώσεις του σοφού ή επιστήμονα, αλλά τις πρακτικές γνώσεις που βοηθούν τον εκάστοτε άνθρωπο να επιβιώσει και να ρυθμίσει τη ζωή του σε ατομικό ή οικογενειακό επίπεδο. Στα ίδια συμφραζόμενα η πολιτικὴ τέχνη είναι το σύνολο των γνώσεων που επιτρέπουν στον άνθρωπο να λειτουργήσει ως μέλος της κοινωνίας. Στη διάκριση ανάμεσα σε γνώσεις που αξιοποιούνται σε επίπεδο οικίας και σε γνώσεις σε επίπεδο πόλεως είχε προβεί ο Πρωταγόρας, όταν ρωτήθηκε από τον Σωκράτη τι ακριβώς διδάσκει (Πρωταγόρας 318e­319a): Πρωτ.: Τὸ δὲ μάθημά ἐστιν εὐβουλία περὶ τῶν οἰκείων, ὅπως ἂν ἄριστα τὴν αὑτοῦ οἰκίαν διοικοῖ, καὶ περὶ τῶν τῆς πόλεως, ὅπως τὰ τῆς πόλεως δυνατώτατος ἂν εἴη καὶ πράττειν καὶ λέγειν. Σωκρ.: Ἆρα, ἔφην ἐγώ, ἕπομαί σου τῷ λόγῳ; δοκεῖς γάρ μοι λέγειν τὴν πολιτικὴν τέχνην καὶ ὑπι σχνεῖσθαι ποιεῖν ἄνδρας ἀγαθοὺς πολίτας. Πρωτ.: Αὐτὸ μὲν οὖν τοῦτό ἐστιν, ἔφη, ὦ Σώκρατες, τὸ ἐπάγγελμα ὃ ἐπαγγέλλομαι. [: – Αυτό που διδάσκω είναι η σωφροσύνη για τα δικά του, πώς θα κυβερνά άριστα το σπίτι του, και για τις υποθέσεις της πόλεως, πώς θα γίνει ικανότατος να την κατευθύνει και με τις πράξεις και με τους λόγους του. – Άραγε, είπα εγώ, καταλαβαίνω τι λες; Δίνεις, αλήθεια, την εντύπωση ότι εννοείς την πολιτική τέχνη και ότι υπόσχεσαι πως μορφώνεις καλούς πολίτες. – Αυτή ακριβώς είναι, είπεν, η υπόσχεση που δίνω. (μετάφρα ση Β. Τατάκης)] Ο Σωκράτης συνοψίζει με τον όρο πολιτικὴ τέχνη το περιεχόμενο των γνώσεων που διατείνεται ο Πρωταγόρας ότι κατέχει και διδάσκει· ο σοφιστής αποδέχεται τον όρο και τον χρησιμοποιεί.

16. Η φωτιά είναι εκείνη η αναγκαία προϋπόθεση, ώστε να αναπτυχθεί η τεχνολογία και ο υλικός πολιτισμός.

17. Ο Ήφαιστος είναι ο θεός – δημιουργός, ο θεός των τεχνικών κατασκευών. Η Αθηνά είναι η θεά της σοφίας και των τεχνικών γνώσεων. Ο άνθρωπος χάρη στα δώρα του Προμηθέα απέκτησε την ικανότητα να σκέφτεται και να ασχολείται με τις πρακτικές τέχνες και τις επιστήμες.

18. «ἐν ᾧ ἐφιλοτεχνείτην» αναφορική πρόταση προσδιοριστική στο οἴκημα.

19. Φαίνεται να είναι μια έμφυτη ικανότητα, καθώς σύμφωνα με το μύθο αποκτήθηκε κατά τη διάρκεια του εφοδιασμού του ανθρώπου με προτερήματα πριν την εμφάνισή του στη γη.

20.Στόχος του Προμηθέα σύμφωνα με τη μυθική αφήγηση ήταν να δώσει στους ανθρώπους, εκτός από τη φωτιά και τις τεχνικές γνώσεις, και την πολιτική σοφία, αυτή που θα εξασφάλιζε τη δυνατότητα στους ανθρώπους να ζήσουν μαζί οργανωμένα κι αρμονικά.

21. Το γεγονός ότι η πολιτική σοφία φυλασσόταν στην ακρόπολη του Δία και μάλιστα με ισχυρή φρουρά, του πατέρα των θεών, δείχνει τη σπουδαιότητά της.

22.Οι θεοί παρουσιάζονται από τον Πρωταγόρα ανθρωπομορφικά. Όπως οι πόλεις των ανθρώπων, έτσι και των θεών έχει ακρόπολη και ισχυρή φρουρά, αφού εκεί βρίσκεται η κατοικία του Δία, του πατέρα των θεών.

23.Οι φύλακες ήταν το Κράτος και η Βία, σύμβολα της εξουσίας και της επιβολής.

24.Οι αρχαίοι Έλληνες είχαν φανταστεί τους δύο θεούς σε μια συχνή συνεργασία. Δεν είναι τυχαίο ότι και στην Ιλιάδα του Ομήρου είχαν και οι δύο φιλική στάση προς τους Αχαιούς ή ότι πολλοί ναοί και γιορτές ήταν αφιερωμένα και στους δύο. Η κοινή παρουσία τους εδώ συμβολίζει τη συνύπαρξη της θεωρητικής σοφίας με την τεχνική δημιουργία.

25.Με την επανάληψη δεν αναφέρεται μόνο στην κλοπή της φωτιάς και στα αντικείμενα της κλοπής από τον Προμηθέα, αλλά και στον τρόπο με τον οποίο αυτή έγινε. Ο Προμηθέας μπήκε κρυφά στο κοινό οίκημα των θεών. Συγχρόνως δίνεται έμφαση στα αποτελέσματα της πράξης αυτής που είναι η ευπορία του ανθρώπινου γένους, το ανέβασμα του βιοτικού επιπέδου και η ανάπτυξη του πολιτισμού του.

26.Ο Πρωταγόρας ρίχνει την ευθύνη της σκληρής τιμωρίας του Προμηθέα στο λάθος του Επιμηθέα να αφήσει τον άνθρωπο χωρίς τα αναγκαία εφόδια για την επιβίωση και την διαιώνισή του.

27.Ο Προμηθέας είναι ο φιλάνθρωπος θεός, αυτός που δεν διστάζει ακόμα και να θυσιαστεί για το καλό των ανθρώπων. Είναι ένας τραγικός ήρωας που πάσχει χωρίς να φταίει.

28.Είναι συχνοί οι ποιητικοί τύποι, όπως οι *ἀκόσμητον, ἐμμελῶς ἔχοντα, ἐφιλοτεχνείτην*, η χρήση του δραματικού ενεστώτα, όπως οι *ἔρχεται, ὁρᾷ, εἰσέρχεται* και τα σχήματα λόγου του υπερβατού στα σημεία *Τὴν μὲν οὖν περὶ τὸν βίον σοφίαν - τὴν τοῦ Διὸς οἴκησιν - αἱ Διὸς φυλακαὶ - τὸ τῆς Ἀθηνᾶς καὶ Ἡφαίστου οἴκημα*και του χιαστού τὸ τῆς Ἀθηνᾶς - Ἡφαίστου / τὴν τοῦ Ἡφαίστου - τὴν τῆς Ἀθηνᾶς.

29.δίκη: α) το ορθό, το δίκαιο, η συνήθεια που πηγάζει από την ορθή χρήση των πραγμάτων, το έθιμο. β) η καλή συνήθεια, η τάξη, η αρμονία, το δίκαιο. γ) η κρίση, η γνώμη, η απόφαση. δ) κάθε ενέργεια που αποσκοπεί στη διατήρηση και απονομή του νόμου. ε) η δικαστική διαδικασία, η εκδίκαση μιας υπόθεσης. στ) η δικαστική απόφαση, η τιμωρία, το πρόστιμο. (Σχ. Φ. Λ.)

30.ἀπορία: δυσκολία, αμηχανία, έλλειψη πόρων, αμφιβολία, φτώχεια

εὐπορία: άνεση, ευκολία, αφθονία, πλούτος, λύση αμφιβολιών

φυλακή: φρουροί, φύλαξη, φρούρηση, φρουρά, δεσμωτήριο, παρατηρητήριο

31. ἔλαθεν: Το λάθος του ήταν που είπε ψέματα.

ἐξιέναι: Δεν είχε εισιτήριο κι έχασε την παράσταση.

γενέσθαι: Η γενιά του ήταν αριστοκρατική.

ἔσχεν: Το σχήμα του προσώπου ήταν ωοειδές.

ἐφιλοτεχνείτην: Η τέχνη ομορφαίνει τη ζωή.

δίδωσιν: Η δόση του δανείου είναι απλήρωτη.

32.Μέσα από τον δραματικό μονόλογο που απευθύνει ο Προμηθέας στον Δία φαίνεται η πίστη του στο αυτεξούσιο του ανθρώπου. Ο ήρωας του ποιήματος θεωρεί ότι ο άνθρωπος έχει τη δύναμη και πρέπει να καθορίζει ο ίδιος τη ζωή του, ακόμα κι αν πρέπει να σταθεί απέναντι σε δυνάμεις πολύ ισχυρότερες από αυτόν. Πρέπει να αντιταχθεί σε κάθε μορφή άδικης εξουσίας. Αυτό το πνεύμα αντίστασης συμπυκνώνουν οι σκληρές προστακτικές εγκλίσεις, με τις οποίες προειδοποιεί ο άνθρωπος τον θεό, ο αδύναμος τον δυνατό, να μείνει μακριά απ’ τη ζωή του (σκέπαζ’, αφέντευε, κράτα). Ο υποθετικός λόγος «και θα πεινούσατε […] γεμάτοι ελπίδες» χτυπά την αντίληψη που θέλει τους λαούς να έχουν ανάγκη από προστάτες, ενώ με μια σειρά ερωτήσεων που αποκαλύπτουν τη φενάκη των εξουσιαστών και τη δύναμη του ανθρώπου να κάνει μόνος τη ζωή του καλύτερη, καταλήγει ο ήρωας ότι ο άνθρωπος θα δικαιώσει το όνομά του μόνο μέσα από την περιφρόνηση κάθε άδικης εξουσίας.

33.Η διαφορά του από τον μύθο του Πρωταγόρα είναι ότι εδώ η οπτική γωνία είναι απαισιόδοξη.

34.Και η οπτική γωνία του Μπλάνα είναι απαισιόδοξη. Θεωρεί ότι τα δώρα του Προμηθέα δεν ήταν δώρα προόδου, αλλά αυτοκτονίας. Η πρόοδος σήμαινε ίσως τον αλληλοσπαραγμό των ανθρώπων.

**Επαναληπτικό Φύλλο Εργασίας**

**6η Διδακτική Ενότητα**

1.    Να χαρακτηρίσετε ως σωστές ή λανθασμένες τις παρακάτω προτάσεις.

Α) Στον άνθρωπο ενυπάρχει το ένστικτο της πίστης στους θεούς.

Β) Η θρησκευτική πίστη είναι χαρακτηριστικό των θνητών όντων.

Γ) Η πρώτη κατάκτηση του ανθρώπου ήταν η γλώσσα.

Δ) Τελευταία κατάκτηση του ανθρώπου, σύμφωνα με τον μύθο, ήταν η ανεύρεση τροφής.

Ε) Οι άνθρωποι από την αρχή οργανώθηκαν σε κοινωνίες.

Στ) Η δημιουργική τέχνη βοηθούσε τους ανθρώπους στην αντιμετώπιση των θηρίων.

Ζ) Οι άνθρωποι παράλληλα με τη δημιουργία τους είχαν ως γνώρισμα την πολιτική τέχνη.

Η) Η σωτηρία από τα θηρία βρισκόταν στην ίδρυση πόλεων.

Θ) Οι άνθρωποι στις πρώτες τους προσπάθειες πολιτικής οργάνωσης έδειξαν αισθήματα δικαιοσύνης ο ένας προς τον άλλο.

Ι) Η έλλειψη της πολιτικής τέχνης οδηγούσε στη διάλυση της συνύπαρξης των ανθρώπων.

Κ) Ο Δίας είναι ένας φιλάνθρωπος θεός.

Λ) Ο Ερμής εκτελεί τις εντολές του Δία για τη σωτηρία του ανθρώπινου γένους.

Μ) Το δώρο του Δία στους ανθρώπους είναι η δικαιοσύνη.

Ν) Η αιδώς και η δίκη μοιράστηκαν στους ανθρώπους, όπως οι τέχνες.

Ξ) Ήταν αναγκαίο όλα τα μέρη της κοινωνίας να έχουν την αιδώ και τη δίκη.

Ο) Ο Δίας παρουσιάζεται πολύ αυστηρός σε όποιον παρακούσει τις εντολές του.

Π) Οι Αθηναίοι για τα τεχνικά ζητήματα νομίζουν ότι όλοι έχουν δικαίωμα λόγου.

Ρ) Οι Αθηναίοι πίστευαν ότι η πολιτική αρετή διέπεται από δικαιοσύνη και σωφροσύνη.

Σ) Σε λίγους ταιριάζει η συμμετοχή στην πολιτική αρετή.

2.   Πώς μπορούμε να ερμηνεύσουμε τη θέση του Πρωταγόρα ότι ο άνθρωπος είχε μερίδιο στη θεϊκή φύση;

3.   Ποιες οι άμεσες συνέπειες της συγγένειας του ανθρώπου με τους θεούς;

4.   Πώς μπορούμε να δικαιολογήσουμε τις θέσεις του αγνωστικιστή Πρωταγόρα για τους θεούς;

5.   Προσπαθήστε να φτιάξετε μια ιστοριογραμμή με τις ανθρώπινες κατακτήσεις με τη σειρά που μας τις δίνει η αφήγηση. Βλέπετε κάποιο παράδοξο εδώ; Πώς μπορεί να εξηγηθεί;

6.   Ποια είναι η αντίληψη του Πρωταγόρα για τη δημιουργία της γλώσσας;

7.   Πώς κατοικούσαν αρχικά οι άνθρωποι και ποιους κινδύνους αντιμετώπιζαν;

8.   «κατ’  ἀρχὰς»: Ποια ανθρώπινα επιτεύγματα περιλαμβάνει μέσα στις χρονικές του διαστάσεις ο παραπάνω προσδιορισμός και ποια δεν περιλαμβάνει, σύμφωνα με τη σοφιστική αφήγηση;

9.   Ποια τέχνη δεν βοηθούσε τους ανθρώπους να προστατευθούν από τα θηρία και ποια ήταν βοηθητική σε αυτό  το έργο;

10.    Ποια η σημασία της δημιουργικής τέχνης;

11. Πώς σκέφτηκαν οι άνθρωποι να αντιμετωπίσουν την κατωτερότητά τους από τα θηρία;

12.    Οι αρχικές προσπάθειες των ανθρώπων για πολιτική συγκρότηση ήταν επιτυχημένες;

13.    Πώς καταλαβαίνετε τη θέση ότι η πολεμική τέχνη είναι μέρος της πολιτικής;

14.    Θεωρείτε ότι σύμφωνα με την αφήγηση η δημιουργία πόλεων έγινε φύσει ή νόμω;

15.    Πώς σκέφτηκε ο Δίας να σώσει το ανθρώπινο είδος;

16.    Πώς παρουσιάζεται ο Δίας στην ενότητα;

17.    Τι γνωρίζετε για το μυθικό πρόσωπο του Ερμή και πώς παρουσιάζεται στην ενότητα;

18.    Ποιο το περιεχόμενο των όρων *αιδώς* και *δίκη*;

19.    Ποιο αποτέλεσμα θα μπορούσαν να φέρουν η αιδώς και η δίκη στους ανθρώπους;

20.   Ποια η σημασία της λέξης *ἰδιώταις*;

21.    Πώς μοιράστηκαν οι τέχνες στους ανθρώπους;

22.   Πώς μοιράστηκαν η αιδώς και η δίκη στους ανθρώπους και γιατί;

23.   Ποια σκληρή εντολή δίνει ο Δίας στον Ερμή και πώς δικαιολογείται αυτή;

24.   Πώς δικαιολογείται η αναφορά του Δία στην τιμωρία, ενώ η αιδώς και η δίκη δόθηκε σε όλους τους ανθρώπους;

25.   Ποιες φάσεις της ανθρώπινης εξέλιξης είδαμε στον μύθο του Πρωταγόρα;

26.   Φαίνονται μέσα στο μύθο οι γνωστές απόψεις των σοφιστών για τη φυσική ισότητα των ανθρώπων και τη συχνή παραβίασή της κατά την ανθρώπινη οργάνωση;

27.   Είναι τελικά ο μύθος του Πρωταγόρα ένας αισιόδοξος εξελικτικός μύθος;

28.   Πώς εξηγείται η στάση των Αθηναίων στην εκκλησία του δήμου;

29.   Εξηγείται το διδακτό της αρετής με τον μύθο του Πρωταγόρα;

30.   διά δικαιοσύνης καί σωφροσύνης: Ποια η σημασία των όρων;

31.    Μπορείτε να χαρακτηρίσετε τη γλώσσα και το ύφος του κειμένου;

32.   Ποιους όρους προσδιορίζουν οι προτάσεις «ἧς μέρος πολεμική» και «ἣν δεῖ διὰ δικαιοσύνης πᾶσαν ἰέναι καὶ σωφροσύνης»;

33.   Ποιο το είδος τω προτάσεων «ὡς σὺ φῄς» και «ὡς ἐγώ φημι»;

34.   Ποιο το είδος των προτάσεων «μὴ ἀπόλοιτο πᾶν» και «τίνα οὖν τρόπον δοίη δίκην καὶ αἰδῶ ἀνθρώποις»;

35.   «Οὕτω  δὴ  παρεσκευασμένοι … σκεδαννύμενοι  διεφθείροντο»: Μπορείτε να εντοπίσετε τους χρονικούς και τους αιτιολογικούς δείκτες που δείχνουν την μετάβαση του ανθρώπου από τον τεχνικό πολιτισμό στον κοινωνικό βίο;

36.   θείας μετέσχε / σκεδαννύμενοι διεφθείροντο: Μπορείτε να χρησιμοποιήσετε τις παραπάνω λέξεις με κάποιο ομόρριζό τους στη ν.ε. σε δύο διαφορετικές περιόδους λόγου;

37.   Σχήμα, βάση, διατροφικός, κατοικία, όλεθρος, διασκέδαση, διανομή, θήκη, αδελφοκτόνος, διαφήμιση: Με ποιες λέξεις του κειμένου έχουν ετυμολογική συγγένεια οι παραπάνω;

*38.   Ο θείος του Πλάτωνα Κριτίας, ο πιο ακραίος από τους Τριάκοντα, υπήρξε και από λογοτεχνική άποψη πολυσχιδής προσωπικότητα. Ανάμεσα σε πολλά άλλα ποιητικά και πεζά έργα, φαίνεται ότι έγραψε και τραγωδίες (και σατυρικά δράματα). Τα σωζόμενα αποσπάσματα προέρχονται κατά μέγα μέρος από τα έργα Πειρίθους και Σίσυφος, τα οποία άλλοτε αποδίδονται στον Ευριπίδη και άλλοτε στον Κριτία.*

*Το απόσπασμα που ακολουθεί προέρχεται από το έργο Σίσυφος,που πιθανώς ήταν σατυρικό δράμα, κάτι που είναι βέβαιο για το ομότιτλο έργο του Ευριπίδη (415 π.Χ.). Στους στίχους αυτούς, στους οποίους απηχούνται ανάλογες διδασκαλίες των σοφιστών.*

Κριτίας, Σίσυφος

Υπήρξε μια εποχή κατά την οποία η ανθρώπινη ζωή

ήταν ακατάστατη, γεμάτη θηριωδία, υποταγμένη στη

δύναμη· μια εποχή όπου ούτε οι καλοί άνθρωποι

επιβραβεύονταν ούτε πάλι οι κακοί τιμωρούνταν. [5]

 Ύστερα νομίζω, οι άνθρωποι θέσπισαν νόμους που

όριζαν ποινές, ώστε το δίκαιο να τους εξουσιάζει όλους

εξίσου και να έχει την αλαζονεία υπόδουλή του· κι αν

τυχόν κάποιος έκανε ένα λάθος, τον τιμωρούσαν. [10]

Στη συνέχεια, επειδή οι νόμοι εμπόδιζαν μεν τους

ανθρώπους να αδικούν στα φανερά, αλλά ωστόσο οι

άνθρωποι εξακολουθούσαν να αδικούν στα κρυφά,

τότε, νομίζω, για πρώτη φορά κάποιος έξυπνος και

σοφός άνθρωπος σοφίστηκε για τους θνητούς τον

φόβο των θεών, [15] ώστε να υπάρχει κάτι που να το

φοβούνται οι κακοί ακόμη κι όταν κάνουν ή λένε ή

διανοούνται κάτι στα κρυφά. Επινόησε έτσι το θείο, ότι

δηλαδή υπάρχει ένας δαίμονας που ζει μια δίχως τέλος

ακμή, ένας δαίμονας που ακούει και βλέπει νοερά, που

στοχάζεται στο έπακρο, που προσέχει τα πάντα και που

έχει περιβληθεί μια θεϊκή φύση: [20] ο δαίμονας αυτός

θα ακούει οτιδήποτε λέγεται ανάμεσα στους θνητούς

και θα μπορεί να αντιλαμβάνεται οτιδήποτε γίνεται. Κι

αν σιωπηρά σχεδιάζεις κάτι κακό, δεν θα μείνει

απαρατήρητο από τους θεούς. Γιατί ο λογισμός τους

είναι πολύ δυνατός. [25] Με αυτά τα λόγια παρουσίασε

την πιο ελκυστική διδαχή, καλύπτοντας την αλήθεια

πίσω από έναν ψεύτικο λόγο. Έλεγε πως οι θεοί

κατοικούν σ᾽ έναν τόπο, για τον οποίο οι άνθρωποι, και

μόνο που τον βλέπουν, νιώθουν τρόμο. Κατάλαβε ότι

ακριβώς από εκεί πήγαζαν και οι φόβοι των ανθρώπων,

[30] και η επικουρία στις ταλαιπωρίες του βίου, δηλαδή

από τον περιστρεφόμενο, εκεί ψηλά, θόλο του

ουρανού, όπου έβλεπε ότι ήσαν οι αστραπές και τα

φοβερά χτυπήματα της βροντής, και το αστερινό φως

του ουρανού, όμορφο, γεμάτο στολίδια, έργο του

Χρόνου, του σοφού αρχιμάστορα·[35] είναι ο τόπος

όπου πορεύεται η φωτεινή διάπυρη μάζα του άστρου,

και απ᾽ όπου πέφτει στη γη η υγρή βροχή. Με τέτοιους

φόβους έζωσε τους ανθρώπους· με τους φόβους

αυτούς έβαλε -στα λόγια του- το θεό να κατοικήσει σε

κατάλληλο τόπο, [40] και διαμέσου των νόμων

εξάλειψε την ανομία. \*\*\* Και νομίζω πως έτσι έπεισε,

για πρώτη φορά, τους θνητούς να πιστέψουν ότι

υπάρχει των θεών το γένος.

Θα προσπαθήσετε να δείτε συγκριτικά τις θέσεις που διατυπώνει στο παραπάνω ποιητικό κείμενο ο Κριτίας με αυτές που εκφράζει στον μύθο του ο Πρωταγόρας;

(μετάφραση Νίκος Σκουτερόπουλος)

**Σύντομες Απαντήσεις**

1.     Α Σ, Β Λ, Γ Λ, Δ Σ, Ε Λ, Στ Λ, Ζ Λ, Η Σ, Θ Λ, Ι Σ, Κ Σ, Λ Σ, Μ Λ,

Ν Λ, Ξ Σ, Ο Σ, Π Λ, Ρ Σ, Σ Λ


2.    **θεία μοῖρα**: Εδώ η λέξη έχει την πρώτη της σημασία: μέρος, μερίδιο. Με την έκφραση θεία μοῖρα ο Πρωταγόρας αναφέρεται στη φωτιά και την έλλογη ικανότητα της χρήσης της (ἔμπυρος τέχνη), που ο άνθρωπος είχε πάρει από τους θεούς Ήφαιστο και Αθηνά. Υπονοείται η αρχαιοελληνική αντίληψη ότι η –ανεξήγητη κατά τα άλλα– ανθρώπινη λογικότητα ανάγεται στον θεό ή είναι ο θεός μέσα μας. Μια τέτοια αναγωγή κάνει ο Πλάτων: «Πρέπει όμως να καταλάβουμε ότι το κυρίαρχο είδος της ψυχής, που δώρισε ο Θεός στον καθένα μας, είναι ένας δαίμων. Είναι αυτό που, όπως είπαμε, κατοικεί στην κορυφή του σώματος και μας ανυψώνει από τη Γη προς τον συγγενικό μας ουρανό, γιατί η αλήθεια είναι ότι είμαστε φυτά όχι της Γης αλλά του ουρανού» (Τίμαιος 90a, μετάφραση Β. Κάλφας). Ο Αριστοτέλης υποστηρίζει: «Μπορούμε, δηλαδή, να πούμε ότι κινεί τα πάντα μέσα μας ένας θεός εσωτερικός. Και του λογικού στοιχείου ακόμα, αρχή δεν είναι το λογικό στοιχείο, αλλά κάτι ανώτερο. Τι άλλο, λοιπόν, θα είναι ανώτερο και από την επιστήμη και από τον νου, παρά ο θεός;» (Ἠθικὰ Εὐδήμια 1248a26­29, μετάφραση Β. Μπετσάκος). (Σχ. Φ. Υ.)

**θείας... μοίρας**: Η φωτιά αποτελεί το θεϊκό μερίδιο που είχαν την τύχη, χάρη στην παρέμβαση του Προμηθέα, να λάβουν οι άνθρωποι. Είναι θεϊκό γιατί το κατείχαν ως τότε μόνον οι θεοί, είναι θεϊκό γιατί οι άνθρωποι το απέκτησαν με θεϊκή παρέμβαση του Προμηθέα, είναι επίσης θεϊκό γιατί, επιτρέποντας στον άνθρωπο να αναπτύξει πολιτισμό, του επέτρεψε κατά συνέπεια να αναγνωρίσει την ύπαρξη των θεών. Η πρώτη και άμεση συνέπεια του δώρου της φωτιάς, σύμφωνα με τον Πρωταγόρα, είναι ακριβώς η εμφάνιση της θρησκείας. (Σχ. Φ. Λ.)

3.    Πίστεψε σε θεούς και ίδρυσε βωμούς και αγάλματα θεών. Με λίγα δημιούργησε τις θρησκείες και διαμόρφωσε τρόπους και χώρους λατρείας των θεών.

4.    Ο Πρωταγόρας δεν τοποθετούνταν πάνω στην ύπαρξη ή όχι του αντικειμένου της λατρείας, του αν υπάρχουν ή όχι θεοί, αλλά αναγνώριζε τη σημαντική θέση της θρησκείας στη ζωή του ανθρώπου και των κοινωνιών και τη θεωρούσε βασικό ανθρωπολογικό δεδομένο και ιδιαίτερο γνώρισμα των κοινωνιών. Θεωρούσε ότι η θρησκευτική πίστη και η λατρεία πηγάζει από βαθύτερες ανάγκες του ανθρώπου, είναι δηλαδή κάτι το ορμέμφυτο στον άνθρωπο. Εξάλλου, σε μια μυθική αφήγηση είναι απολύτως φυσική η παρουσία των θεών, μια παρουσία συμβολική, με τον Δία να συμβολίζει τη νομοτέλεια που διέπει το σύμπαν και τους άλλους θεούς τα όργανα που εξασφαλίζουν την ισορροπία αυτής της νομοτέλειας. Ειδικότεροι συμβολισμοί είναι του Επιμηθέα που συμβολίζει τη φάση του εξαρτημένου από τη φύση ανθρώπου, του Προμηθέα την αυτονόμησή του, της Αθηνάς και του Ηφαίστου τον τεχνικό και πνευματικό πολιτισμό και του Δία και του Ερμή την πολιτική, ηθική και κοινωνική του φύση.

5.

[](https://1.bp.blogspot.com/-sI80DiLqIr8/XrmAKIRisOI/AAAAAAAAH54/-6Npv19rz24hkjrAoFBZ7t_G1Iwdics0gCEwYBhgL/s1600/%25CF%2580%25CF%2581%25CF%2589%25CF%2584.png)

Φαίνεται παράδοξο να έχει ο άνθρωπος δημιουργήσει πρώτα τη θρησκεία και μετά τη γλωσσική επικοινωνία ή τελευταία απ’ όλα να έχει προχωρήσει στην ανεύρεση τροφής. Κάτι τέτοιο μοιάζει λογικά παράλογο, αφού σίγουρα χρονολογικά ο άνθρωπος πρώτα για αυτή ενδιαφέρθηκε. Προφανώς τα δύο χρονικά επιρρήματα πρῶτον και ἔπειτα δεν δείχνουν μια ακολουθία χρονική, αλλά αξιολογική. Ξεκινά από την σημαντικότερη πνευματική ανθρώπινη κατάκτηση που είναι η διαμόρφωση του θρησκευτικού συναισθήματος, ακολουθεί η γλώσσα και τελειώνει με τα επιτεύγματα του υλικοτεχνικού πολιτισμού φτάνοντας  στην προφανέστερη που είναι η αναζήτηση και η εύρεση της τροφής.

6.  **φωνὴ καὶ ὀνόματα**: Ο Πρωταγόρας αναφέρεται στη γλώσσα, τον έναρθρο λόγο (διηρθρώσατο, διά + ἄρθρον = μέλος). Η φωνὴ είναι καταρχάς ο άναρθρος ήχος που παράγεται από τον λάρυγγα, τις φωνητικές χορδές και τη στοματική κοιλότητα είτε των ζώων είτε των ανθρώπων. Η αρθρωμένη φωνὴ αποτελείται σε  πρώτο επίπεδο από διακριτούς ήχους (φθόγγους), που από μόνοι τους δεν έχουν νοηματικό φορτίο· κατά  τον Πλάτωνα: ὧν γε τὰ ἐναργέστατα αὐτὰ τὰ ἑπτὰ [τα φωνήεντα] φωνὴν μόνον ἔχει, λόγον δὲ οὐδ’ ὁντινοῦν (Θεαίτητος 203b). Νοηματικό φορτίο έχουν τα σύνολα φθόγγων, τα ὀνόματα, δηλαδή οι λέξεις. (Σχ. Φ. Υ.)

Φαίνεται ότι ο Πρωταγόρας ήταν οπαδός της άποψης της νόμω δημιουργίας της γλώσσας, ότι είναι δηλαδή ένα ανθρώπινο δημιούργημα, όχι κάποιο θείο δώρο, στο οποίο έφτασαν οι άνθρωποι αξιοποιώντας τις φυσικές και πνευματικές δυνατότητές τους.

7. Αρχικά, οι άνθρωποι ζούσαν διασκορπισμένοι. Δεν είχαν δημιουργήσει κοινωνίες. Οι κίνδυνοι που αντιμετώπιζαν σε αυτό το πλαίσιο ήταν οι επιθέσεις από τα θηρία, τα οποία βιολογικά ήταν ισχυρότερα από τον άνθρωπο. Με το επίρρημα *πανταχῇ* εννοεί η αφήγηση τον ελλιπή εξοπλισμό του ανθρώπου από τον Επιμηθέα. Άοπλος, καθώς ήταν, πιο αργός και λιγότερο δυνατός σπαρασσόταν από τα θηρία. Η επιβίωση του ανθρώπου έτσι μοιάζει δύσκολη. Θα πρέπει να πούμε βέβαια ότι είναι λογικά παράλογο να έχει δημιουργήσει ο άνθρωπος τεχνικό και πνευματικό πολιτισμό και να μη έχει φτιάξει κοινωνίες. Δεν πρέπει όμως να ξεχνάμε ότι πρόκειται για μύθο, στον οποίο είναι φυσικό να υπάρχουν τέτοιες λογικές αδυναμίες.

8. Περιλαμβάνει τη δημιουργία θρησκείας, γλώσσας και κατοικιών, την ανεύρεση ρουχισμού, υποδημάτων, στρωμάτων και τροφής. Δεν περιλαμβάνει τη δημιουργία ανθρώπινων κοινωνιών, την προστασία από τα θηρία και τη διαμόρφωση συνθηκών σεβασμού και δικαιοσύνης.

9. Η δημιουργική τέχνη, οι τεχνικές γνώσεις, βοηθούσαν στην ανεύρεση της τροφής, όχι όμως στην προστασία από τα θηρία. Η τέχνη που θα μπορούσε να συμβάλει σε αυτό είναι η πολιτική, μέρος της οποίας είναι η πολεμική.

10. **δημιουργικὴ τέχνη**: Στην προηγούμενη (5η) Διδακτική Ενότητα είχαν χρησιμοποιηθεί με ανάλογη σημασία οι εκφράσεις ἔντεχνος σοφία σὺν πυρὶ και ἔμπυρος τέχνη. Καθώς, όμως, στην πορεία του πρωταγόρειου μύθου αναπτύσσεται ο πολιτισμός της ανθρωπότητας, δεν είναι πλέον αναγκαία η παρουσία της φωτιάς σε κάθε δραστηριότητα, και έτσι γίνεται κυρίαρχο το δημιουργικό στοιχείο της ανθρώπινης λογικότητας. (Σχ. Φ. Υ.)

**δημιουργικὴ τέχνη**: η τέχνη των δημιουργών, δηλαδή των τεχνιτών (ο δημιουργός [<δῆμος + ἔργον] είναι αυτός που παράγει ένα έργο ωφέλιμο στον δήμο, στον λαό. στην κατηγορία των δημιουργών ανήκαν κατά τους ομηρικούς χρόνους οι μάντεις, οι γιατροί, οι κήρυκες, οι οικοδόμοι κτλ.). (Σχ. Φ. Λ.)

11. Προσπάθησαν να προστατευτούν μέσα από τη συνάθροιση και τη δημιουργία κοινωνικών σχηματισμών.

12. Οι αρχικές προσπάθειες των ανθρώπων για τη δημιουργία κοινωνικών σχηματισμών ήταν αποτυχημένες. Οι άνθρωποι δεν κατείχαν την πολιτική τέχνη κι έτσι αδικούσαν ο ένας τον άλλο. Αυτή η συμπεριφορά οδηγούσε στη διάλυση των κοινωνιών και κατ’ επέκταση στον αφανισμό από τα θηρία ξανά.

13. Η μεγάλη αξία της πολιτικής τέχνης έγκειται στο γεγονός ότι είναι αυτή που μπορεί να σώσει τον άνθρωπο από τον αφανισμό. Αυτό μπορεί να γίνει, επειδή μέρος της είναι η πολεμική. Πραγματικά, όταν μιλάμε για οργανωμένη μορφή πολέμου, καταλαβαίνουμε ότι αυτό μπορεί να γίνει μόνο μέσα σε οργανωμένες κοινωνίες, καθώς απαιτείται συλλογικότητα και συνεργασία.

14.  Μέσα από την αφήγηση καταλαβαίνουμε ότι η ανάγκη ήταν εκείνη που οδήγησε τους ανθρώπους στον σχηματισμό πόλεων. Ο φόβος και η μειονεκτικότητα τους έκανε να προχωρήσουν στην επιλογή της συνύπαρξης. Κάτι τέτοιο συνηγορεί στην άποψη της νόμω δημιουργίας της πόλης, καθώς προέκυψε από αίτια εξωτερικά, κατά κύριο λόγο. Από τη στιγμή, όμως, που ο Δίας θα δώσει στο ανθρώπινο γένος την αιδώ και τη δίκη, θα προστεθεί κι ένας ενδιάθετος φυσικός παράγοντας.

15. Η λύση που βρήκε ο Δίας, για να σώσει το ανθρώπινο γένος, είναι η παροχή της αιδούς και της δίκης σε όλους τους ανθρώπους, ως συνιστώσες της πολιτικής αρετής. Αυτή είναι που μπορεί να σώσει το ανθρώπινο είδος, αλλιώς είναι καταδικασμένο να αφανιστεί είτε από τα θηρία είτε από τον αλληλοσπαραγμό. Η αιδώς και η δίκη λειτουργούν ενοποιητικά, εξασφαλίζουν αρμονία και τάξη, δεσμούς φιλίας κι ομόνοια μεταξύ των μελών της κοινωνίας.

Η **Φιλία** είναι η φυσική δύναμη που συνδέει τα διαφορετικά στοιχεία, σε αντίθεση προς το Νείκος, τη φυσική δύναμη που τα χωρίζει. (Σχ. Φ. Λ.)

16. Ο Δίας εδώ δεν είναι ο σκληρός θεός που τιμωρεί τον Προμηθέα για την κλοπή της φωτιάς και των τεχνικών γνώσεων, αλλά ένας φιλάνθρωπος θεός που νοιάζεται για το γένος των ανθρώπων και προχωράει σε δράση για την σωτηρία του. Δεν αφήνει τον άνθρωπο στη μοίρα του, αντίθετα ως «πατέρας» προσπαθεί να τον προστατεύσει.

17. Ο Ερμής, ένας από τους 12 θεούς του Ολύμπου ήταν γιος του Δία. Κατά τους αρχαίους Έλληνες προστάτευε τα γράμματα, τους οδοιπόρους, ακόμα και τους κλέφτες. Ήταν ο ψυχοπομπός θεός και ο αγγελιαφόρος των θεών. Στην ενότητα είναι φανερή αυτή η «υπηρετική» θέση του θεού, αφού καλείται να φέρει εις πέρας τις εντολές του Δία, ενώ διαφαίνεται και μια αφέλεια, όταν επιμένει να εξηγήσει/υπενθυμίσει  στον Δία, τον πατέρα θεών και ανθρώπων, πώς είχαν μοιραστεί οι δημιουργικές τέχνες στο ανθρώπινο γένος.

18. **αἰδώς**: Το αίσθημα σεβασμού ενός μέλους της κοινότητας έναντι των υπολοίπων, όλες οι ηθικές ανα στολές και φόβοι που προφυλάσσουν τον άνθρωπο από αντικοινωνική συμπεριφορά (με άλλα λόγια: ο αυ το σεβασμός, η ντροπή που νιώθει ο άνθρωπος όταν έχει προβεί σε τέτοια συμπεριφορά). Σε ένα λεξικό με τον τίτλο Ὅροι, το οποίο ανάγεται στην πλατωνική Ακαδημία, η αἰδώς ορίζεται ως «εκούσια υποχώρηση από απερίσκεπτη συμπεριφορά, σύμφωνα με το δίκαιο και αυτό που φαίνεται καλύτερο· εκούσια κατανόηση του καλύτερου· προσοχή για αποφυγή της δικαιολογημένης επίκρισης» (412c). Το δίπολο των αρετών αἰδὼς καὶ δίκη ισο δυναμεί με το σωφροσύνη καὶ δικαιοσύνη, το οποίο χρησιμοποιεί ο Πρωταγόρας στο επιμύθιο του λόγου του.

**δίκη**: Στο συγκεκριμένο απόσπασμα η λέξη δίκη δεν χρησιμοποιείται με τη σημασία της δικαστικής διαδικασίας. Βρίσκεται κοντά στην αρχική της σημασία· δίκη: το ορθό, το δίκαιο. Κατά προέκταση, η δίκη δηλώνει εδώ την έμφυτη αντίληψη για το σωστό, το κοινό περί δικαίου αίσθημα. Βλ. και τη χρήση της λέξης στην επόμενη (7η) Διδακτική Ενότητα από τα Πολιτικὰ του Αριστοτέλη. (Σχ. Φ. Υ.)

19. Η αιδώς, το αίσθημα του (αυτό)σεβασμού και της ντροπής που νιώθει ο άνθρωπος όταν προβεί σε κάποια αντικοινωνική συμπεριφορά, δημιουργεί επιφυλάξεις και αναστολές προς το κακό κι επικράτηση της σωφροσύνης στις σχέσεις των ανθρώπων μεταξύ τους. Η δικαιοσύνη οδηγεί στην τήρηση των νόμων, στον σεβασμό των δικαιωμάτων των άλλων, στην επιβολή τιμωριών στους παραβάτες. Αποτέλεσμα αυτών είναι οι μονιασμένες κοινωνίες και η ανάπτυξη δεσμών φιλίας μεταξύ των μελών τους, καθώς από τη μια αισθάνονται ντροπή αν αδικήσουν και από την άλλη διεκδικούν το δίκαιο.

20. **ἰδιώτης**: α) ο πολίτης ως άτομο σε αντίθεση προς την πόλη. β) ο κοινός άνθρωπος. γ) ο τρόπος ζωής των ανθρώπων που αφορά την προσωπική και όχι τη δημόσια δραστηριότητά τους. δ) ο αγύμναστος, άπειρος άνθρωπος, ο αδίδακτος, ο αμαθής [από την έννοια αυτή του ἰδιώτης προκύπτουν το αγγλικό idiot και το γαλλικό idiot, που σημαίνουν ανόητος]. (Σχ. Φ. Λ.)

21. Κάθε άνθρωπος είναι γνώστης μιας τέχνης, τις ωφέλειες της οποίας προσφέρει στους άλλους, ενώ παράλληλα κι ο ίδιος παίρνει από τους άλλους. Στο σημείο αυτό ο Πρωταγόρας κάνει λόγο για τη σημασία της εξειδίκευσης και την αξία του καταμερισμού της εργασίας μέσα σε μια κοινωνία.

22. Ο Δίας έδωσε εντολή στον Ερμή να μοιράσει την αιδώ και τη δίκη σε όλους τους ανθρώπους, γιατί χωρίς αυτές τις δύο συνθήκες δεν είναι δυνατό να υπάρξουν πόλεις. Το σύνολο των μελών μιας κοινωνίας πρέπει να είναι κοινωνοί της αιδούς και της δίκης, ώστε να διατηρηθούν οι πόλεις και να αναπτυχθούν ισχυροί δεσμοί ομόνοιας και φιλίας μεταξύ των μελών της.

23.  Η σκληρή εντολή του Δία είναι να επιβάλλεται η θανατική ποινή σε όποιον δεν συμμετέχει στην αιδώ και στη δίκη. Μάλιστα ο άνθρωπος αυτός παραλληλίζεται με αρρώστια για την πόλη. Είναι ένα άρρωστο στοιχείο που πρέπει να εξοντωθεί, σύμφωνα με την εντολή του πατέρα των θεών, για να μην μεταδοθεί η ασθένεια. Έτσι δικαιολογείται η απολυτότητα του Δία, ενώ συγχρόνως γίνεται φανερή η σημαντικότητα των δύο αρετών, της αιδούς και της δίκης, όπως επίσης ότι ούτε και ο Δίας δεν μπορεί να επιβάλει την καθολική απόκτησή τους από όλα τα μέλη της κοινωνίας.

24. Η αιδώς και η δίκη δεν είναι έμφυτες στον άνθρωπο, καθώς δεν του δόθηκαν την ώρα της δημιουργίας τους. Ο Δίας δεν πρόσφερε καθευατή την πολιτική αρετή, αλλά τις αναγκαίες συνιστώσες της, τη σωφροσύνη και τη δικαιοσύνη. Βέβαια, η πολιτική αρετή είναι σύμφυτη, αφού η ιδιότητες της αιδούς και της δίκης δόθηκαν ως δυνατότητες, ως προδιάθεση στους ανθρώπους. Γι’ αυτό εξάλλου είναι αναγκαία η διδασκαλία, όπως και η τιμωρία όποιου δεν έχει συμμετοχή σε αυτές.

25. Μπορούμε να διακρίνουμε τη φάση του Επιμηθέα, όπου ο άνθρωπος σχηματίζεται βιολογικά, τη φάση του Προμηθέα, κατά την οποία ο άνθρωπος αναπτύσσει τον τεχνικό πολιτισμό και τη φάση του Δία, όπου σχηματίζονται οι κοινωνίες και το ανθρώπινο είδος καλλιεργεί τις ηθικές αρχές της αιδούς και της δίκης. Γενικότερα, θα μπορούσαμε να μιλήσουμε για δύο βασικά στάδια, το προ-πολιτικό, κατά το οποίο ο άνθρωπος αναπτύσσει τον τεχνικό και πνευματικό του πολιτισμό εξασφαλίζοντας έτσι την επιβίωση του είδους, και το καθαρά πολιτικό, κατά το οποίο συγκροτούνται οι ανθρώπινες κοινωνίες, καλλιεργούνται οι ηθικές αρχές και κατακτάται η πολιτική αρετή.

26. Ο Δίας δίνει τη δυνατότητα να αποκτήσουν όλοι οι άνθρωποι τη πολιτική αρετή. Σε αυτή τη θέση του Πρωταγόρα αντανακλάται η θέση των σοφιστών εναντίον των κοινωνικών και φυλετικών διακρίσεων. Οι σοφιστές πίστευαν ότι οι άνθρωποι είναι από τη φύση ίσοι, αφού αυτή τους έδωσε τα ίδια γνωρίσματα, όμως συχνά η κοινωνική οργάνωση διαμορφώνει συνθήκες ανισότητας μεταξύ των ανθρώπων. Ο Πρωταγόρας με τον μύθο του απαντά λέγοντας ότι μπορεί η ευβουλία, η πολιτική αρετή να δίνεται εκ φύσεως, ως δυνατότητα και προδιάθεση σε όλους τους ανθρώπους, όμως ο καθένας ξεχωριστά και όλοι μαζί πρέπει να τις επιδιώξουν. Η εκπαίδευση και η διδασκαλία είναι σημαντικά για αυτό το σκοπό.

27. Ο μύθος του Πρωταγόρα είναι ένας αισιόδοξος μύθος, καθώς βλέπει θετικά την εξέλιξη του ανθρώπου. Αυτός έχοντας εμπιστοσύνη στις δυνάμεις ακολουθεί μια διαρκή ανοδική πορεία, ξεκινώντας από την κάλυψη των πρωταρχικών βιολογικών του αναγκών, προχωρώντας σε τεχνολογικές και πνευματικές κατακτήσεις και τελειώνοντας στην ανάπτυξη της κοινωνικής και πολιτικής του φύσης με την ταυτόχρονη καλλιέργεια των ηθικών αρετών.

28. Με τον μύθο του ο Πρωταγόρας εξηγεί τη στάση των Αθηναίων να επιτρέπουν σε όλους να μιλούν για τα πολίτικά ζητήματα, σε αντίθεση με τις άλλες τέχνες, για τις οποίες δίνουν το δικαίωμα μόνο στους ειδικούς να μιλούν. Αυτό συμβαίνει επειδή όλοι οι άνθρωποι έχουν λάβει την πολιτική αρετή ως προδιάθεση.

29. Ο Πρωταγόρας με τον μύθο του εξήγησε την καθολικότητα της πολιτικής αρετής, αλλά όχι επαρκώς το διδακτό αυτής. Μόνο αν δεχτούμε ότι αυτή μέσω της αιδούς και της δίκης δόθηκε ως προδιάθεση μπορούμε να δεχτούμε ότι είναι διδακτή. Από την άλλη μεριά βέβαια, ο σοφιστής φτάνει στο συμπέρασμά του βασιζόμενος μόνο στο μύθο, ο οποίος δεν μπορεί να έχει πολύ μεγάλη αποδεικτική δύναμη, ωστόσο πρέπει να παραδεχτούμε ότι μέσα στον μύθο υπάρχουν συμβολισμοί, οι οποίοι μας οδηγούν σε συμπεράσματα.

30. Πρόκειται για την αιδώ και τη δίκη.

31. Η γλώσσα του Πρωταγόρα είναι ζωντανή και παραστατική, με πλούσιο λεξιλόγιο, χωρίς όμως να καταφεύγει σε υπερβολές και εντυπωσιασμό. Το ύφος είναι απλό και φυσικό, όπως ταιριάζει σε μια μυθική αφήγηση. Ενδιαφέρον παρουσιάζει η εναλλαγή ευθέος λόγου και τριτοπρόσωπης αφήγησης, γεγονός που προσδίδει δραματικότητα στον λόγο, όπως και οι αντιθέσεις και τα σχήματα λόγου σαν την προσωποποίηση (ἡ δημιουργικὴ τέχνη αὐτοῖς πρὸς μὲν τροφὴν ἱκανὴ βοηθὸς ἦν), τη μεταφορά (ὡς νόσον πόλεως), τους υποθετικούς λόγους της αόριστης επανάληψης που προσδίδουν διαχρονικότητα στο περιεχόμενο, την παρήχηση (κόσμοι τε καὶ δεσμοὶ), το χιαστό: αἰδῶ δίκην / δίκην αἰδῶ.

32.  «πολιτικήν τέχνην» και «πολιτικῆς ἀρετῆς».

33. Αναφορικές παραβολικές που δηλώνουν τρόπο.

34. Δευτερεύουσα ονοματική ενδοιαστική πρόταση / δευτερεύουσα ονοματική πλάγια ερωτηματική πρόταση

35. παρεσκευασμένοι / κατ’ ἀρχὰς / ὑπὸ τῶν θηρίων / διὰ τὸ … ἀσθενέστεροι εἶναι / πρὸς μὲν τροφὴν ἱκανὴ βοηθὸς ἦν, πρὸς δὲ τὸν τῶν θηρίων πόλεμον ἐνδεής / πολιτικὴν γὰρ τέχνην οὔπω εἶχον, ἧς μέρος πολεμική / ἐζήτουν δὴ ἁθροίζεσθαι καὶ σῴζεσθαι κτίζοντες πόλεις / ὅτ’ οὖν ἁθροισθεῖεν / ἅτε οὐκ ἔχοντες τὴν πολιτικὴν τέχνην / πάλιν /σκεδαννύμενοι

36. Η συμμετοχή στα δρώμενα προς τιμήν του  θεού  Διόνυσου γέννησε την τραγωδία. / Πολλοί πιστεύουν ότι οι σύγχρονες μορφές διασκέδασης οδηγούν σε διαφθορά τους νέους.

37. Σχήμα  μετέσχε, βάση  βωμούς, διατροφικός  τροφάς, κατοικία  οἰκήσεις, όλεθρος  ἀπώλλυντο, διασκέδαση  σκεδαννύμενοι,  διανομή  νείμω,  θήκη  θὲς, αδελφοκτόνος  κτείνειν, διαφήμιση  φῄς

38. Κοινά σημεία αποτελούν η θέση για τη μεγάλη σημασία της δικαιοσύνης στη ζωή των ανθρώπων, η πίστη ότι η θρησκεία είναι ανθρώπινο δημιούργημα και η αισιόδοξη οπτική γωνία.

-

**Επαναληπτικό Φύλλο Εργασίας**

**7η Διδακτική Ενότητα**

1.    Να χαρακτηρίσετε τις παρακάτω περιόδους λόγου ως σωστές ή λανθασμένες.

Α) Η κοινωνικότητα του ανθρώπου είναι επίκτητο χαρακτηριστικό.

Β) Το ανθρώπινο γένος χρωστά ευγνωμοσύνη για την ανάπτυξή του σε αυτόν που αρχικά συγκρότησε τις ανθρώπινες κοινωνίες.

Γ) Ο άνθρωπος μπορεί να γίνει το τελειότερο αλλά και το χειρότερο από τα όντα.

Δ) Ο άνθρωπος φτάνει στην τελείωσή του, όταν απομακρύνεται από τη δικαιοσύνη.

Ε) Τα όπλα με τα οποία η φύση έχει εξοπλίσει τον άνθρωπο μπορούν να υπηρετήσουν τόσο το καλό όσο και τo κακό.

Στ) Η αρετή ημερώνει τον άνθρωπο.

Ζ) Δύο τομείς στους οποίους ο άνθρωπος μπορεί να αποδείξει την αρετή του είναι οι ερωτικές απολαύσεις και οι απολαύσεις του φαγητού.

Η) Η πόλη μπορεί να συσταθεί και χωρίς δικαιοσύνη.

Θ) Η δικαιοσύνη είναι προϋπόθεση της πολιτικής αρμονίας.

2.   Τι γνωρίζετε για τις απόψεις του Αριστοτέλη σχετικά με την κοινωνική φύση του ανθρώπου;

3.   Ποια μέθοδο χρησιμοποιεί ο Αριστοτέλης για να δώσει τα στάδια της κοινωνικής εξέλιξης του ανθρώπου;

4.   Βλέπετε να υπάρχει κάποιο οξύμωρο ανάμεσα στο «Φύσει  μὲν  οὖν  ἡ  ὁρμὴ  ἐν   πᾶσιν  ἐπὶ  τὴν   τοιαύτην  κοινωνίαν» και στο « ὁ  δὲ  πρῶτος  συστήσας». Να δικαιολογήσετε την απάντησή σας.

5.   Τι αιτιολογεί ο σύνδεσμος «γάρ»;

6.   Κάτω από ποιες προϋποθέσεις ο άνθρωπος φτάνει στην τελειότητά του;

7.   Ποια η λειτουργία της αντίθεσης «βέλτιστον – χείριστον»;

8.   Ποια μέθοδο χρησιμοποιεί ο φιλόσοφος, για να αναπτύξει τις απόψεις του για την ανωτερότητα του ανθρώπου;

9.   Ποια είναι τα όπλα με τα οποία η φύση εφοδίασε τους ανθρώπους;

10.    Πώς εξηγείται η θέση του Αριστοτέλη «Χαλεπωτάτη γὰρ ἀδικία ἔχουσα ὅπλα»;

11. Ποια η σχέση του φυσικού οπλισμού του ανθρώπου με τη φρόνηση και την αρετή;

12.    Ποιο το περιεχόμενο του όρου «φρόνησις»;

13.    Ποιο το περιεχόμενο του όρου «ἀρετῇ»;

14.    Ποιες οι επιπτώσεις της αδικίας;

15.    Ποια η σημασία της δικαιοσύνης για τη συγκρότηση των ανθρώπινων κοινωνιών;

16.    Ποιο το περιεχόμενο του όρου «Δίκη»; Ταυτίζεται το περιεχόμενό του με το περιεχόμενο του όρου «δικαιοσύνη»;

17.    Μπορείτε να συγκρίνετε τις απόψεις του Αριστοτέλη με τις αντίστοιχες του Πρωταγόρα για τη σύσταση των ανθρώπινων κοινωνιών;

18.    Μπορείτε να συγκρίνετε τις θέσεις του Αριστοτέλη και του Πρωταγόρα σχετικά με τη δικαιοσύνη;

19.    Ποια εκφραστικά μέσα εντοπίζετε στο απόσπασμα;

20.   «οἷς  ἐπὶ  τἀναντία  ἔστι  χρῆσθαι  μάλιστα»: Πού αναφέρεται η πρόταση;

21.    Κοινωνίαν, ἀγαθῶν, δίκης: Να σχηματίσετε τρεις περιόδους λόγου με καθεμιά από τις προηγούμενες λέξεις, ώστε να φαίνεται και η σημασία τους.

22.   τάξις, κρίσις: Να χρησιμοποιήσετε δύο παράγωγες των παραπάνω λέξεων σε αντίστοιχες περιόδους λόγου στη ν.ε.

23.   Ο φυσικός νόμος είναι βασιλέας των πάντων – θεών και ανθρώπων. Πρέπει να είναι το κριτήριο του καλού και του κακού, να άρχει και να ηγεμονεύει στις ανθρώπινες κοινωνίες, να θέτει το μέτρο για το δίκαιο και το άδικο, να επιβάλλει στα φύσει πολιτικά ζώα εκείνα που πρέπει να γίνονται και να απαγορεύει εκείνα που δεν πρέπει να γίνονται. (Χρύσιππος, SVF ΙΙΙ, απόσπ. 314)

Ούτε μπορώ να οργισθώ εναντίον του συγγενή μου ούτε να τον μισήσω· γεννηθήκαμε όλοι για συνεργασία, όπως τα πόδια, τα χέρια, τα βλέφαρα, η απάνω και η κάτω οδοντοστοιχία. Επομένως, αφύσικο είναι ν' αντιπράττουμε ο ένας του άλλου· και θα ήταν αντίπραξη, αν αισθανόμουν αγανάκτηση ή αποστροφή.

(Μάρκος Αὐρήλιος, Tὰ εἰς ἑαυτόν, Β, 1)

Μπορείτε να συγκρίνετε τα παραπάνω αποσπάσματα με τις θέσεις του Αριστοτέλη για τη φύση και τη δικαιοσύνη;

**Σύντομες Απαντήσεις**

1.     Α Λ, Β Σ, Γ Σ, Δ Λ, Ε Σ, Στ Σ, Ζ Σ, Η Λ, Θ Σ

2.    Κατά τον Αριστοτέλη οι άνθρωποι επιθυμούν να συνυπάρχουν μαζί με άλλους στο πλαίσιο της πόλης, καθώς αυτή είναι η τέλεια μορφή κοινωνίας, που προσφέρει την αυτάρκεια και την καλή ζωή κι έχει ως στόχο την ευδαιμονία.

Ο Αριστοτέλης, ωστόσο, πιστεύει ότι η κοινωνία των ανθρώπων υφίσταται όχι μόνο λόγω της χρησιμότητάς της· συχνά τονίζει ότι οι άνθρωποι «καὶ ὡς φίλοι κοινωνοῦσιν» και ότι «καὶ μηδὲν δεόμενοι τῆς παρ᾿ ἀλλήλων βοηθείας οὐκ ἔλαττον ὀρέγονται τοῦ συζῆν», δηλαδή οι άνθρωποι ζουν μαζί ως φίλοι και ακόμα κι αν δεν χρειάζονταν ο ένας και πάλι θα επιθυμούσαν να ζουν μαζί. (Σχ. Φ. Λ.)

φύσει: Τόσο η κοινωνικότητα του ανθρώπου όσο και η σύσταση της πόλεως ανάγονται στη φύση, είναι φυσικά φαινόμενα. (Σχ. Φ. Υ.)

3.    Ο Αριστοτέλης χρησιμοποιεί τη γενετική μέθοδο. Αποδίδει τη γένεση της πόλης στη φυσική τάση του ανθρώπου να ζουν μαζί με άλλους. Η πόλη υπάρχει εκ φύσεως κατά τον Αριστοτέλη, αντίθετα με πολλούς σοφιστές που θεωρούσαν ότι είναι το αποτέλεσμα σύμβασης μεταξύ των μελών που αποτελούν μια κοινωνία.

4.    Φαίνεται να είναι ασύμβατες οι θέσεις ότι η πόλη υπάρχει εκ φύσεως και ότι κάποιος συνέστησε αυτές αρχικά, ωστόσο δεν αλληλοαναιρούνται. Η φύση έδωσε την τάση της συμβίωσης στον άνθρωπο και ο άνθρωπος πραγματοποίησε αυτή την τάση δημιουργώντας κοινωνίες. Όταν ο Αριστοτέλης μιλά για τον ευεργέτη που πρώτος συγκρότησε την πόλη, εννοεί ότι για να γίνει αυτό ήταν αναγκαία η σύμπραξη των ανθρώπων, των προικισμένων με τον Λόγο όντων. Εξάλλου, όταν λέει ο φιλόσοφος ότι η πόλη υπάρχει φύσει, δεν δίνει σε αυτό χρονική σημασία. Η προτεραιότητα της πόλης συνδέεται με το τέλος της, αυτόν που η φύση προορίζει για αυτή και δεν είναι άλλος από την ευδαιμονία.

5.    Αιτιολογεί τη θέση ότι αυτός που πρώτος συγκρότησε τις πόλεις υπήρξε ο αίτιος πολύ μεγάλων αγαθών, ένας ευεργέτης του ανθρώπινου γένους, με την έννοια ότι επέβαλε τη δικαιοσύνη και το νόμο, ώστε να αντιμετωπιστούν απόπειρες αδικιών μεταξύ των μελών της κοινωνίας.

6.    τελειοῦμαι (τέλος): Με τον όρο τέλος ο Αριστοτέλης δηλώνει τον απώτερο σκοπό, τον λόγο, μιας σειράς ενεργειών ή την ολοκληρωμένη μορφή προς την πραγμάτωση της οποίας τείνει ένα ον. Έτσι, το τέλος δεν είναι απο τελείωμα αλλά τελείωση, ολοκλήρωση (βλ. και το εισαγωγικό σημείωμα της 16ης Διδακτικής Ενότητας). Ο άνθρωπος τελειοῦται, όταν ολοκληρώσει τη σωματική και πνευματική του ανάπτυξη και φτάσει στην πληρότητα των δυνατοτήτων του. Τότε μόνο μπορεί να πετύχει την ευτυχία. Βλ. Ἠθικὰ Μεγάλα, 1.4.5, 1185a1­4: «Αφού, πάλι, η ευτυχία είναι τέλειο αγαθό και τελικός στόχος, δεν πρέπει να μας διαφεύγει ότι και ο άνθρωπος που θα την έχει θα είναι τέλειος­ολοκληρωμένος (την ευτυχία δεν θα την έχει ένα παιδί, ούτε υπάρχει παιδί ευτυχισμένο, αλλά θα την έχει ο ενήλικος, για τον λόγο ότι αυτός είναι ολοκληρωμένος άνθρωπος)» (μετάφραση Β. Μπετσάκος). Ασφαλώς και δεν αποστερεί ο Αριστοτέλης τη δυνατότητα της ευτυχίας από το παιδί· δεν λέει πως δεν υπάρχουν παιδιά ευτυχισμένα! Αυτό που ο φιλόσοφος αρνείται στην παιδική ηλικία είναι η ευτυχία στην ολοκληρωμένη της μορφή, η ευτυχία ενός ενήλικου· αυτήν και μόνο αυτήν δεν μπορούν να έχουν τα παιδιά. (Σχ. Φ. Υ.)

Ο άνθρωπος φτάνει στην τελειότητά του, δηλαδή χρησιμοποιεί τη λογική του, όταν έχει ως οδηγό του τον νόμο και τη δικαιοσύνη. Τότε μπορεί να κρατά το μέτρο απέναντι στα πάθη του και φτάνει έτσι στο τέλος του και διασφαλίζει την κοινωνική αρμονία. Τότε ο άνθρωπος εκπληρώνει τον σκοπό που η φύση προόριζε για αυτόν.

όταν σπάζει... το χειρότερο απ' όλα: Η πολιτική οργάνωση συνεπάγεται υπέρβαση της πρωτόγονης κατάστασης. Ο Πλάτωνας κάνει λόγο για πολιτικὸν καὶ ἥμερον γένος και λέει ότι η «δίκη... ἡμέρωκεν τὰ ἀνθρώπινα». (Σχ. Φ. Λ.)

7.    Πρόκειται για μια έντονη αντίθεση. Ο άνθρωπος γίνεται το ανώτερο από όλα τα όντα όταν με τη λογική του επιλέγει να ζήσει σύμφωνα με το νόμο και τη δικαιοσύνη, καθώς τότε τηρεί το μέτρο στα πάθη και στα ένστικτά του. Αντίθετα όταν διαρρήξει τη σχέση του με τον νόμο και τη δικαιοσύνη, λειτουργεί ενστικτωδώς, προβαίνει σε αδικίες και καθιστά ανέφικτη την κοινωνική συγκρότηση. Γίνεται το χειρότερο από τα όντα.

όταν σπάζει... το χειρότερο απ' όλα: Η πολιτική οργάνωση συνεπάγεται υπέρβαση της πρωτόγονης κατάστασης. Ο Πλάτωνας κάνει λόγο για πολιτικὸν καὶ ἥμερον γένος και λέει ότι η «δίκη... ἡμέρωκεν τὰ ἀνθρώπινα». (Σχ. Φ. Λ.)

8.    Αναπτύσσει τις σκέψεις του με την μέθοδο εκ του αντιθέτου. Δίνει δηλαδή πρώτα τις συνέπειες της αδικίας και προχωρά στη συνέχεια στη σημασία της δικαιοσύνης.

9.    ο άνθρωπος γεννιέται εφοδιασμένος από τη φύση με όπλα για να υπηρετήσει τη φρόνηση και την αρετή: Τέτοια όπλα θα ήταν, λ.χ., τα φυσικά του πάθη ή ο λόγος, η γλώσσα. (Σχ. Φ. Λ.)

Τα όπλα αυτά είναι οι ιδιαίτερες ικανότητες με τις οποίες από τη φύση του είναι εφοδιασμένος ο άνθρωπος, με στόχο να υπηρετήσει με αυτά τη φρόνηση και την αρετή, με την προδιάθεση των οποίων γεννιέται και σε αυτές στοχεύει.

10. Αν ο άνθρωπος χρησιμοποιήσει τα όπλα με τα οποία η φύση τον έχει εξοπλίσει για να διαπράττει αδικίες, θα είναι κάτι ανυπόφορο, αφού από τη φύση αυτά τα όπλα προορίζονται για την υπηρεσία της φρόνησης και της αρετής, ανατρέπεται δηλαδή ο ίδιος ο σκοπός της φύσης.

Δεν υπάρχει πιο ανυπόφορο και πιο ολέθριο πράγμα από την αδικία που διαθέτει όπλα: και αλλού ο Αριστοτέλης γράφει ότι ένας κακός άνθρωπος μπορεί να κάνει απείρως περισσότερα (μυριοπλάσια) κακά από ένα θηρίο. (Σχ. Φ. Λ.)

11.  Ό στόχος της φύσης, όταν έδωσε στον άνθρωπο ως όπλα τα πάθη και τον λόγο με τη σημασία της έλλογης σκέψης και της έναρθρης ικανότητας, ήταν να υπηρετήσει με αυτά τη φρόνηση και την αρετή. Ωστόσο, αυτές έχουν δοθεί ως προδιάθεση στον άνθρωπο, δεν οδηγείται νομοτελειακά και αναγκαστικά σε αυτές, και γι’ αυτό είναι αναγκαίο ο άνθρωπος να δείξει προαίρεση προς αυτές, να τις επιλέξει δηλαδή, να συνδέσει τους προσωπικούς του στόχους και τις ενέργειες και τη δράση του μαζί τους.

12. φρόνησις: Εδώ σημαίνει τη διανοητική ικανότητα του ανθρώπου στο σύνολό της. Ο όρος, δηλαδή, δεν έχει την ειδική σημασία της πρακτικής σοφίας, της ικανότητας να παίρνει ο άνθρωπος τις σωστές αποφάσεις σε καθημερινά συμβάντα της ζωής του. Με αυτή την ειδικότερη σημασία χρησιμοποιεί συχνά ο Αριστοτέλης τον όρο φρόνησις στα Ἠθικὰ Νικομάχεια. (Σχ. Φ. Υ.)

13. φύεται ἀρετῇ: Η φράση δεν σημαίνει ότι η αρετή είναι έμφυτη στον άνθρωπο, αλλά ότι ο άνθρωπος έχει τη δυνατότητα και τις προϋποθέσεις να την αποκτήσει, ίσως και έχει μια έμφυτη τάση προς αυτήν. (Σχ. Φ. Υ.)

Γενικότερα ο όρος δηλώνει τη θετική ιδιότητα, το προτέρημα, την υπεροχή, την ηθική τελειότητα.

14. Η αδικία γίνεται το πιο ανυπόφορο και ολέθριο πράγμα και ο άδικος άνθρωπος είναι το πιο ανόσιο ον, αυτό δηλαδή που δεν έχει μέτρο στις επιθυμίες και στα πάθη του και κανέναν ηθικό φραγμό, το πιο άγριο στις σχέσεις του με τους άλλους ανθρώπους και το χειρότερο στις ερωτικές απολαύσεις και στις απολαύσεις του φαγητού. Γίνεται με άλλα λόγια ένα κατώτερο ον, καθώς υπάρχει πάντα ένας περιορισμός για να φτάσει ο άνθρωπος να γίνει το τελειότερο ον και αυτός είναι η διατήρηση της στενής σχέσης με τον νόμο και τη δικαιοσύνη και η αποφυγή της αδικίας.

15. Η δικαιοσύνη παρουσιάζεται να έχει μεγάλη σημασία για τη συγκρότηση των ανθρώπινων κοινωνιών και είναι συστατικό στοιχείο αυτών, καθώς εξασφαλίζει την αρμονία, την οργάνωση και την τάξη. Η δικαιοσύνη νοείται είτε ως θεσμός της πολιτείας, όπως εκφράζεται μέσα από το νομικό της πλαίσιο, είτε ως ατομική και κοινωνική αρετή προωθεί το πνεύμα του αλτρουισμού, της αλληλεγγύης, της κοινωνικής δικαιοσύνης, της απονομής του δικαίου, της ισονομίας, της πρόταξης του κοινού καλού και της επανόρθωσης των αδικιών.

16. Διαδικασία του δικαστηρίου με σκοπό την απονομή της δικαιοσύνης,  το ορθό, το δίκαιο, η συνήθεια, το έθιμο, η κρίση, η γνώμη, η απόφαση, η απονομή του νόμου, η δικαστική διαδικασία, η δικαστική απόφαση, η τιμωρία, το πρόστιμο.

Οι όροι «δικαιοσύνη» και «δίκη» εδώ δεν ταυτίζονται, αν και έχουν ετυμολογική και σημασιολογική συγγένεια. Ο όρος «δίκη» δηλώνει περισσότερο αυτό που λέμε κοινό περί δικαίου αίσθημα, δηλαδή αυτό που οι πολλοί θεωρούν ως σωστό.

17. Ο Πρωταγόρας στον μύθο του ισχυρίζεται ότι η προστασία από τα θηρία και η επιβίωση αποτέλεσαν το κίνητρο για τη δημιουργία πόλεων. Στη συνέχεια όμως, επειδή προέκυπτε κοινωνική δυσαρμονία, καθώς ο ένας αδικούσε τον άλλο, ο Δίας έδωσε στο ανθρώπινο γένος την αιδώ και τη δίκη ως προδιάθεση για να αναπτυχθούν δεσμοί φιλίας μεταξύ των ανθρώπων και κοινωνική ευταξία. Ο Αριστοτέλης δεν διαφοροποιείται από τον Πρωταγόρα ως προς τα παραπάνω, αφού πίστευε ότι σκοπός της πόλης είναι και το ζην, η επιβίωση δηλαδή, αλλά και το ευ ζην, η ευδαιμονία. Συμπλήρωνε όμως και δίνει βαρύτητα στο γεγονός ότι η ανθρώπινη κοινωνία δεν υπάρχει μόνο λόγω της χρησιμότητάς της, αλλά και λόγω της κοινωνικής φύσης του ανθρώπου, που ακόμα κι αν δεν χρειάζονταν τους άλλους και πάλι θα επιθυμούσε να συμβιώνει μαζί τους.

Ο Αριστοτέλης δεν διαφοροποιείται από τη βασική ιδέα του πρωταγόρειου μύθου: η δημιουργία της πολιτικής κοινωνίας είναι αποτέλεσμα μιας φυσικής εξελικτικής πορείας, που απέβλεπε τόσο στην επιβίωση όσο και στην ευτυχία των ανθρώπων· (Εισαγωγικό Σημείωμα)

Στον μύθο του Πρωταγόρα, η αιδώς και η δίκη, που συνιστούν την πολιτική αρετή, αφορούν όλους  τους ανθρώπους ανεξαιρέτως. Ο Δίας δίνει τη δυνατότητα να αποκτήσουν αυτήν την αρετή όλοι οι άνθρωποι, διαφορετικά δεν είναι δυνατόν να λειτουργούν ως μέλη μιας κοινωνίας. Αυτό υποστηρίζει και ο Αριστοτέλης στα Πολιτικά του (βλ. 7η Διδακτική Ενότητα). Η τάση να ζει σε οργανωμένες κοινωνίες, όπου ο νόμος κυριαρχεί, προσιδιάζει στη φύση του ανθρώπου. (Εισαγωγή Φ. Υ.)

18. Και ο σοφιστής και ο φιλόσοφος δίνουν κυρίαρχο ρόλο στη δικαιοσύνη για τη σύσταση, την οργάνωση και την επιβίωση των ανθρώπινων κοινωνιών. Ο Πρωταγόρας στον μύθο του είχε μιλήσει για την αιδώ και τη δίκη, τις οποίες ο Δίας είχε δώσει ως προδιάθεση στους ανθρώπους, ώστε να καταστεί δυνατή η πολιτική οργάνωση του ανθρώπινου είδους. Ο Αριστοτέλης επίσης τονίζει ότι είναι συστατικό στοιχείο της πόλης που επιφέρει την κοινωνική αρμονία και καθορίζει το τι είναι δίκαιο και τι άδικο. Και για τους δύο τέλος η δίκη δηλώνει το κοινό περί δικαίου αίσθημα.

19. Η χρήση επιθέτων υπερθετικού κυρίως βαθμού (μεγίστων, βέλτιστον,  χείριστον, Χαλεπωτάτη, ἀνοσιώτατον, ἀγριώτατον,  χείριστον), η οποία δίνει έμφαση στην αξία της σύνδεσης του ανθρώπου με τη δικαιοσύνη και τον νόμο για την οργάνωση και την επιβίωση των ανθρώπινων κοινωνιών, η αντίθεση (βέλτιστον – χείριστον) που καταδεικνύει τα αποτελέσματα της δικαιοσύνης και της αδικίας στον άθρωπο, η αναλογία (Ὥσπερ  γὰρ  καὶ  τελεωθεὶς  βέλτιστον  τῶν  ζῴων ἄνθρωπός  ἐστιν, οὕτω  καὶ  χωρισθεὶς  νόμου  καὶ  δίκης  χείριστον πάντων) που και πάλι τονίζει πόσο διαφοροποιείται ο άνθρωπος που επιλέγει τη δικαιοσύνη ως τρόπο ζωής από εκείνον που επιλέγει την αδικία, η εκ του αντιθέτου απόδειξη με την οποία δίνονται πρώτα οι συνέπειες της αδικίας και στη συνέχεια η σημασία της δικαιοσύνης, τα παραδείγματα (καὶ  πρὸς  ἀφροδίσια  καὶ  ἐδωδὴν  χείριστον) στα οποία καταφαίνεται η υπέρβαση του μέτρου και συνακόλουθα η απουσία της αρετής.

20. «οἷς  ἐπὶ  τἀναντία  ἔστι  χρῆσθαι  μάλιστα». Προσδιορίζει τα όπλα και είναι αναφορική πρόταση.

21. Κοινωνίαν, ἀγαθῶν, δίκης: Η ανθρώπινη κοινωνία μπορεί να επιβιώσει μόνο μέσα από την αλληλεγγύη των μελών της. Τα υλικά αγαθά έχουν γίνει αυτοσκοπός του σύγχρονου ανθρώπου. Η δίκη των εξ αποτελεί σημαντικό κομμάτι της νεοελληνικής ιστορίας.

22.τάξις, κρίσις: Είναι αναγκαία η τακτική ενημέρωση των πολιτών για τις αποφάσεις της κυβέρνησης. Ο ρόλος των ΜΜΕ είναι να ασκούν κριτική στα πεπραγμένα της πολιτικής ζωής.

23.Στο πρώτο κείμενο φαίνεται η αντίληψη ότι ο άνθρωπος είναι πολιτικό ον εκ φύσεως. Στο δεύτερο η ανάγκη της συνεργασίας και της αποφυγής των ανταγωνισμών κι αδικιών μεταξύ τους.